## Ovršni zakon

### NN 57/1996 (12.7.1996.), Ovršni zakon

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU OVRŠNOG ZAKONA**

Proglašavam Ovršni zakon koji je donio Zastupnički dom Sabora Republike
Hrvatske na sjednici 28. lipnja 1996.

Broj: 01-96-1255/1
Zagreb, 2. srpnja 1996.

Predsjednik
Republike Hrvatske
**dr. Franjo Tuđman,** v. r.

---

## **OVRŠNI ZAKON**

**D i o p r v i**

Glava prva

OSNOVNE ODREDBE

*Sadržaj Zakona*

Članak 1.

(1) Ovim se Zakonom uređuje postupak po kojemu sudovi provode prisilno
ostvarenje tražbina na temelju ovršnih i vjerodostojnih isprava (ovršni
postupak) te osiguranje tražbine (postupak osiguranja), ako posebnim zakonom
nije drukčije određeno.

(2) Odredbe ovoga Zakona ne primjenjuju se na postupke ovrhe propisane
posebnim zakonom.

*Značenje pojedinih izraza*

Članak 2.

Pojedini izrazi upotrijebljeni u ovom Zakonu imaju ova značenja:

1. izraz "tražbina" označava pravo na neko davanje, činjenje,
nečinjenje ili trpljenje,

2. izraz "ovrhovoditelj" označava osobu koja je pokrenula
postupak radi ovrhe neke tražbine te osobu u čiju je korist taj postupak
pokrenut po službenoj dužnosti,

3. izraz "predlagatelj osiguranja" označava osobu koja je
pokrenula postupak radi osiguranja neke tražbine te osobu u čiju je korist
taj postupak pokrenut po službenoj dužnosti,

4. izraz "ovršenik" označava osobu protiv koje se tražbina
ostvaruje,

5. izraz "protivnik osiguranja" označava osobu protiv koje
se tražbina osigurava,

6. izraz "stranka" označava ovrhovoditelja i ovršenika te
predlagatelja osiguranja i protivnika osiguranja,

7. izraz "sudionik" označava osobu koja u postupku ovrhe ili
osiguranja nije stranka, a u postupku sudjeluje zbog toga što se u njemu
odlučuje o nekom njezinu pravu ili zbog toga što za to ima pravni interes,

8. izraz "rješenje o ovrsi" označava rješenje kojim je u cijelosti
ili djelomice prihvaćen ovršni prijedlog ili kojim se ovrha određuje po
službenoj dužnosti,

9. izraz "rješenje o osiguranju" označava rješenje kojim je
u cijelosti ili djelomice prihvaćen prijedlog za osiguranje ili kojim se
po službenoj dužnosti određuje osiguranje,

10. izraz "sudski ovršitelj" označava sudskoga službenika
koji po nalogu suda neposredno poduzima pojedine radnje u ovršnom postupku
ili postupku osiguranja,

11. izraz "poljodjelac" označava osobu kojoj je poljoprivredna
proizvodnja pretežni izvor prihoda.

*Pokretanje postupka*

Članak 3.

(1) Ovršni postupak pokreće se prijedlogom ovrhovoditelja, a postupak
osiguranja prijedlogom predlagatelja osiguranja.

(2) Kad je zakonom određeno tijelo ili osoba koja nije nositelj određene
tražbine ovlaštena pokrenuti postupak radi njegova ostvarenja ili osiguranja,
to tijelo, odnosno osoba imaju u postupku položaj ovrhovoditelja, odnosno
predlagatelja osiguranja.

(3) Ovršni postupak i postupak osiguranja pokreću se i po službenoj
dužnosti kad je to zakonom izrijekom određeno.

(4) Ako je postupak pokrenut prijedlogom nekoga tijela ili osobe koja
nije nositelj tražbine, odnosno po službenoj dužnosti, radi ostvarenja
ili osiguranja tražbine određene osobe, ta osoba može u postupku sudjelovati
s ovlastima ovrhovoditelja, odnosno predlagatelja osiguranja, ali ne može
poduzimati radnje koje bi sprječavale provedbu postupka pokrenutoga po
prijedlogu određenoga tijela ili osobe, odnosno po službenoj dužnosti.

(5) Ako tijelo ili osoba iz stavka 4. ovoga članka odluče povući prijedlog
kojim je postupak pokrenut, odnosno ako sud odluči obustaviti postupak
pokrenut po službenoj dužnosti, osoba radi čije je tražbine postupak pokrenut
može preuzeti vođenje postupka. Izjavu o preuzimanju postupka ta osoba
mora dati u roku od petnaest dana od dana kad joj je dostavljena obavijest
o povlačenju prijedloga odnosno o namjeri da se postupak obustavi.

(6) Kad su po zakonu neko tijelo ili osoba dužni dostaviti sudu određenu
ovršnu ispravu ili ga na drugi način obavijestiti o postojanju razloga
za pokretanje ovršnoga postupka ili postupka osiguranja po službenoj dužnosti,
oni u tim postupcima nemaju položaj stranke.

*Sredstva i predmet ovrhe i osiguranja*

Članak 4.

(1) Sredstva ovrhe i osiguranja su ovršne radnje, odnosno radnje osiguranja
ili sustav takvih radnji kojima se po zakonu tražbina prisilno ostvaruje
ili osigurava.

(2) Predmet ovrhe i osiguranja su stvari i prava na kojima se po zakonu
može provesti ovrha radi ostvarenja tražbine ili njezina osiguranja.

(3) Ovršne radnje ili radnje osiguranja mogu se neposredno provesti
i protiv ovršenika, protivnika osiguranja i drugih osoba u skladu s ovim
Zakonom.

(4) Predmet ovrhe ne mogu biti stvari izvan prometa, kao ni druge stvari
za koje je to posebnim zakonom određeno.

(5) Predmet ovrhe ne mogu biti tražbine po osnovi poreza i drugih pristojbi.

(6) Predmet ovrhe ne mogu biti objekti, oružje i oprema namijenjeni
obrani.

(7) Može li neka stvar ili neko pravo biti predmet ovrhe, odnosno je
li ovrha na nekoj stvari ili pravu ograničena, ocjenjuje se s obzirom na
okolnosti koje su postojale u vrijeme podnošenja ovršnoga prijedloga, ako
ovim Zakonom nije drukčije izrijekom određeno.

*Ograničenje sredstava i predmeta ovrhe i osiguranja*

Članak 5.

(1) Sud određuje ovrhu, odnosno osiguranje onim sredstvom i na onim
predmetima koji su navedeni u ovršnom prijedlogu, odnosno prijedlogu za
osiguranje.

(2) Ako je predloženo više sredstava ili više predmeta ovrhe, odnosno
osiguranja, sud će, na prijedlog ovršenika, odnosno protivnika osiguranja,
ograničiti ovrhu, odnosno osiguranje samo na neke od tih sredstava, odnosno
predmeta, ako su dovoljni za ostvarenje ili osiguranje tražbine.

(3) Sud može, na prijedlog ovršenika, odnosno protivnika osiguranja,
u skladu s ovim Zakonom, odrediti drugo sredstvo ovrhe, odnosno osiguranja
umjesto onoga koje je predloženo.

(4) Ako se pravomoćno rješenje o ovrsi na određenom predmetu ili sredstvu
ne može provesti, ovrhovoditelj može radi namirenja istovjetne tražbine
predložiti novo sredstvo ili predmet ovrhe. U tom slučaju, sud će nastaviti
s ovrhom.

*Zaštita dostojanstva ovršenika, odnosno protivnika
osiguranja*

Članak 6.

Pri provedbi ovrhe i osiguranja pazit će se na dostojanstvo ovršenika,
odnosno protivnika osiguranja te na to da ovrha, odnosno osiguranje za
njega budu što manje nepovoljni.

*Podnesci, ročišta i spisi*

Članak 7.

(1) U ovršnom postupku i postupku osiguranja sud postupa na temelju
podnesaka i drugih pismena.

(2) Sud održava ročište kad je to ovim Zakonom određeno ili kad smatra
da je održavanje ročišta svrhovito.

(3) O ročištu, umjesto zapisnika, sudac može sastaviti službenu bilješku.

(4) Sud će izvan ročišta saslušati stranku ili sudionika u postupku
ako je to predviđeno ovim Zakonom, ili ako smatra da je to potrebno radi
razjašnjenja pojedinih pitanja ili očitovanja o nekom prijedlogu stranke.

(5) Izostanak jedne ili obiju stranaka te sudionika s ročišta, ili njihovo
neodazivanje pozivu suda radi saslušanja, ne sprječava sud da i dalje postupa.

(6) U ovršnom postupku i postupku osiguranja nema mirovanja postupka.

(7) Podnesci u ovršnom postupku podnose se u dovoljnom broju primjeraka
za sud i protivnu stranku.

*Dostava*

Članak 8.

(1) Pravnoj osobi koja je upisana u određeni sudski ili drugi upisnik
dostava se obavlja na adresu navedenu u prijedlogu. Ako dostava na adresu
navedenu u prijedlogu ne uspije, dostava će se obaviti na adresu sjedišta
upisanoga u upisnik. Ako dostava ne uspije ni na toj adresi, obavit će
se isticanjem pismena na oglasnoj ploči suda. Smatrat će se da je dostava
obavljena istekom osmoga dana od dana isticanja pismena na oglasnoj ploči.

(2) Odredbe stavka 1. ovoga članka primjenjuju se i na fizičke osobe
koje obavljaju određenu upisanu djelatnost (obrtnici, trgovci pojedinci,
javni bilježnici, odvjetnici, liječnici itd.) kad se tim osobama dostava
obavlja u vezi s tom djelatnošću.

(3) Ako se određenim osobama, na temelju njihova zahtjeva i odobrenja
predsjednika suda, dostava obavlja u sudu, pismena koja im upućuje sud
polažu se za njih u posebne pretince u za to određenoj prostoriji suda.
Dostavu obavlja službena osoba suda. Pismena koja se dostavljaju preko
pretinca ne smiju biti dostupna osobama kojima se dostavljaju prije nego
što potpišu dostavnicu. Pismena se dostavljaju u zatvorenim omotnicama,
u kojima se dostava obavlja preko pošte. Prigodom uzimanja pismena moraju
se preuzeti sva pismena položena u pretinac.

(4) Na svako pismeno koje se dostavlja na način predviđen u stavku 3.
ovoga članka naznačit će se dan kada je položeno u pretinac osobe kojoj
se dostava tako obavlja. Ako pismeno ne bude podignuto u roku od osam dana,
dostava će se obaviti poštom ili na koji drugi zakonom predviđeni način.

(5) Predsjednik suda povući će odobrenje iz stavka 3. ovoga članka ako
utvrdi da osoba kojoj je ona dana neredovito preuzima pismena ili pokušava
zloupotrijebiti takav način dostave.

(6) Kad je ovim Zakonom predviđeno da se dostava ili koja druga radnja
obavlja preko javnoga bilježnika, dostava, odnosno radnja obavljaju se
tako da javni bilježnik, na zahtjev ovlaštene osobe ili tijela, putem pošte
ili neposredno, dostavi pismeno i o tome sastavi zapisnik, ovjerovljeni
prijepis kojega će dostaviti sudu.

*Prekid postupka*

Članak 9.

U slučaju prekida ovršnoga postupka ili postupka osiguranja sud će,
na prijedlog stranke ili po službenoj dužnosti, ako je to potrebno radi
zaštite prava i interesa koje od stranaka, postaviti privremenoga zastupnika
stranci u odnosu na koju je nastao razlog zbog kojega je došlo do prekida,
a postupak će nastaviti i prije nego što taj razlog prestane.

*Sastav suda i odluke*

Članak 10.

(1) Ovršni postupak i postupak osiguranja u prvom stupnju vodi i odluke
donosi sudac pojedinac, a u drugom stupnju vijeće sastavljeno od triju
sudaca.

(2) Ako se o prisilnom ispunjenju ili osiguranju nekih tražbina odlučuje
u parničnom, kaznenom ili nekom drugom sudskom postupku, takve odluke sud
donosi u sastavu u kojemu vodi taj sudski postupak.

(3) Odluke u ovršnom postupku i postupku osiguranja sud donosi u obliku
rješenja ili zaključka.

(4) Zaključkom se izdaje nalog sudskom ovršitelju za provedbu pojedinih
radnji te odlučuje o upravljanju postupkom i o drugim pitanjima kad je
to izrijekom predviđeno ovim Zakonom.

(5) Zaključak u drugom stupnju donosi predsjednik vijeća.

*Pravni lijekovi*

Članak 11.

(1) Protiv rješenja donesenoga u prvom stupnju može se izjaviti žalba,
ako ovim Zakonom nije drukčije određeno.

(2) Protiv rješenja o ovrsi na temelju vjerodostojne isprave može se
izjaviti prigovor.

(3) Žalba se izjavljuje u roku od osam dana od dana dostave provostupanjskoga
rješenja, ako ovim Zakonom nije drukčije određeno.

(4) Žalba ne odgađa provedbu rješenja, ako ovim Zakonom nije drukčije
određeno.

(5) Rješenje kojim se žalba odbija i prvostupanjsko rješenje potvrđuje,
odnosno kojim se prvostupanjsko rješenje preinačuje jest pravomoćno.

(6) Protiv zaključka nije dopušten pravni lijek.

(7) Ako je protiv rješenja dopuštena žalba, sud će, ako ne postupi prema
članku 47. stavku 1. ovoga Zakona, spis umnožiti i prijepis spisa sa žalbom
dostaviti drugostupanjskom sudu. Dok drugostupanjski sud ne donese odluku,
prvostupanjski sud poduzimat će one radnje koje je ovlašten poduzimati
prije pravomoćnosti pobijanoga rješenja, ako ovim Zakonom nije drukčije
određeno.

*Revizija, ponavljanje postupka i povrat u prijašnje stanje*

Članak 12.

(1) U ovršnom postupku i postupku osiguranja revizija i ponavjanje postupka
nisu dopušteni, osim kad se ponavljanje postupka traži u slučaju iz članka
54. stavka 6. ovoga Zakona.

(2) Povrat u prijašnje stanje dopušten je samo zbog propuštanja roka
za žalbu i prigovor.

*Hitnost i redoslijed postupanja*

Članak 13.

(1) U ovršnom postupku i postupku osiguranja sud je dužan postupati
hitno.

(2) Sud je dužan predmete uzimati u rad redom kako ih je primio, osim
ako priroda tražbine ili posebne okolnosti ne zahtijevaju da se postupi
drukčije.

*Troškovi postupka*

Članak 14.

(1) Troškove postupka u svezi s određivanjem i provedbom ovrhe i osiguranja
prethodno snosi ovrhovoditelj, odnosno predlagatelj osiguranja.

(2) Ovrhovoditelj, odnosno predlagatelj osiguranja dužan je troškove
postupka predujmiti u roku koji sud odredi. Sud će obustaviti ovrhu, odnosno
osiguranje ako troškovi ne budu predujmljeni u tomu roku, a bez toga se
ovrha ili osiguranje ne mogu provesti. Ako u roku ne budu predujmljeni
troškovi o kojima ovisi poduzimanje samo neke radnje, ta se radnja neće
provesti.

(3) Troškove postupka pokrenutoga po službenoj dužnosti prethodno podmiruje
sud iz svojih sredstava.

(4) Ovršenik, odnosno protivnik osiguranja dužni su ovrhovoditelju,
odnosno predlagatelju osiguranja naknaditi troškove koji su bili potrebni
za ovrhu ili osiguranje.

(5) Ovrhovoditelj, odnosno predlagatelj osiguranja dužni su ovršeniku,
odnosno protivniku osiguranja naknaditi troškove koje su im neosnovano
prouzročili.

(6) Zahtjev za naknadu troškova podnosi se najkasnije u roku od trideset
dana od dana završetka postupka.

(7) O troškovima postupka odlučuje sud u ovršnom postupku i u tom postupku
određuje, na prijedlog stranke, ovrhu radi njihova ostvarenja.

(8) Ovrhovoditelj, odnosno predlagatelj osiguranja mogu već u ovršnom
prijedlogu ili prijedlogu za osiguranje zatražiti da se, radi naplate predvidivih
troškova postupka, odredi ovrha protiv ovršenika, odnosno protivnika osiguranja.
Na temelju takvoga rješenja o ovrsi sud će provesti mjere kojima se u korist
ovrhovoditelja, odnosno predlagatelja osiguranja na dijelovima imovine
ovršenika, odnosno protivnika osiguranja zasnivaju prava koja osiguravaju
buduće namirenje troškova postupka.

*Osiguranje*

Članak 15.

(1) Kad ovaj Zakon propisuje davanje osiguranja, osiguranje se daje
u gotovini. Iznimno, sud može odobriti davanje osiguranja u obliku bankarske
garancije, vrijednosnih papira koji imaju burzovnu vrijednost te dragocjenosti
čiju je vrijednost lako utvrditi na tržištu i koje se mogu brzo i jednostavno
unovčiti.

(2) Republika Hrvatska i jedinice lokalne samouprave i uprave te državna
tijela nisu dužni dati osiguranje kad u postupku sudjeluju kao stranke.

(3) Na danom osiguranju protivna stranka stječe zakonsko založno pravo.

(4) Ako sud u ovršnom postupku ili postupku osiguranja odluči o pravu
protivne stranke na naknadu štete ili troškova postupka u svezi s radnjom
zbog poduzimanja koje je osiguranje dano, na njezin će prijedlog istim
rješenjem odlučiti i o naplati utvrđene tražbine iz toga osiguranja.

*Novčana kazna i kazna zatvora*

Članak 16.

(1) Kad je ovim Zakonom novčana kazna predviđena kao sredstvo ovrhe
ili osiguranja, ta se kazna može izreći fizičkim osobama u iznosu od 1.000,00
do 30.000,00 kuna, a pravnim osobama u iznosu od 10.000,00 do 100.000,00
kuna. Zatvorska kazna predviđena ovim Zakonom izriče se od petnaest dana
do tri mjeseca. Sud tijekom postupka može istoj osobi izreći više zatvorskih
kazni za različita kažnjiva djela, a zbroj kazni u jednom postupku ovrhe
ili osiguranja ne može prijeći šest mjeseci.

(2) Ako se novčana kazna izriče pravnoj osobi, sud će izreći novčanu
kaznu i odgovornim osobama u pravnoj osobi ako utvrdi da su te osobe činom
ili propustom prouzročile kažnjivo djelo pravne osobe.

(3) Ako se osoba kojoj je sud, u skladu s ovim Zakonom, zaprijetio novčanom
kaznom ne pokori nalogu suda, sud će joj izreći tu kaznu i, u slučaju potrebe,
zaprijetiti joj takvim novim kaznama, te ih izricati sve dok ta osoba ne
postupi po nalogu suda, ako ovim Zakonom nije drukčije određeno.

(4) Ako fizička osoba kojoj je izrečena novčana kazna ne plati tu kaznu
u roku koji je određen odlukom suda, ta će se kazna zamijeniti zatvorskom
kaznom po pravilima kaznenoga prava o zamjeni novčane kazne zatvorskom
kaznom. Ukupni zbroj zatvorskih kazni kojima su nekoj osobi zamijenjene
izrečene novčane kazne ne može u istom postupku prijeći šest mjeseci, ako
ovim Zakonom nije drukčije određeno.

(5) Kad je ovim Zakonom predviđeno da se zatvorska kazna može izreći
kao sredstvo ovrhe ili osiguranja, ta se kazna može pojedinačno izreći
u trajanju do dva mjeseca, s time da ukupni zbroj pojedinačno izrečenih
zatvorskih kazni u istome ovršnom postupku ne može prijeći šest mjeseci,
ako ovim Zakonom nije drukčije određeno.

(6) Sud može zaprijetiti novčanom kaznom pravnim osobama, a odgovornim
osobama u pravnoj osobi i drugim fizičkim osobama novčanom kaznom ili zatvorskom
kaznom, ili kazniti novčanom kaznom pravnu osobu, odnosno kazniti novčanom
kaznom ili zatvorskom kaznom odgovorne osobe u pravnoj osobi i druge fizičke
osobe:

1. ako protivno nalogu ili zabrani suda poduzme određene radnje s ciljem
skrivanja, oštećenja ili uništenja imovine ovršenika ili protivnika osiguranja,

2. ako poduzmu čine nasilja ili čine kojima mogu teško oštetiti ili
ugroziti prava, sigurnost i dostojanstvo ovrhovoditelja i predlagatelja
osiguranja ili drugih osoba koje sudjeluju u postupku ovrhe ili osiguranja,

3. ako protivno nalogu ili zabrani suda poduzmu radnje koje mogu dovesti
do nenadoknadive ili teško nadoknadive štete za ovrhovoditelja ili predlagatelja
osiguranja,

4. ako poduzmu radnje kojima se sud, sudski ovršitelj ili druge ovlaštene
osobe ometaju u provedbi ovršnih radnji ili radnji osiguranja,

5. te u drugim slučajevima predviđenim zakonom.

(7) Zatvor iz stavka 6. ovoga članka može, na temelju jedne odluke kojom
je određen, trajati najduže trideset dana. Tijekom istoga postupka može
se, u slučaju potrebe, protiv iste osobe ponovno odrediti zatvor. Ukupno
trajanje zatvora određenoga protiv neke osobe tijekom istoga postupka ne
može biti duže od šest mjeseci.

(8) Sud će kazniti novčanom kaznom do 5.000,00 kuna fizičku osobu, odnosno
do 20.000,00 kuna pravnu osobu koja u podnesku vrijeđa sud, stranku ili
drugoga sudionika u postupku. Novčana kazna može se izreći i zastupniku
stranke ako je on odgovoran za vrijeđanje suda. Na tu novčanu kaznu na
odgovarajući se način primjenjuju odredbe stavka 1. do 5. ovoga članka.

(9) Novčana kazna prema odredbama ovoga članka ne može se izreći protiv
Republike Hrvatske i jedinica lokalne uprave i samouprave te njihovih tijela,
a protiv odgovornih fizičkih osoba u tim tijelima u svezi s njihovom službenom
dužnošću ne može se izreći novčana kazna i zatvorska kazna.

(10) Zatvorska kazna izrečena prema odredbama ovoga Zakona izvršava
se na način propisan za izvršenje zatvorske kazne izrečene u kaznenom postupku.

(11) Izrečenu novčanu kaznu i zatvorsku kaznu sud će izvršiti po službenoj
dužnosti, a troškovi izvršenja padaju na teret državnoga proračuna.

(12) Novčana kazna i zatvorska kazna u smislu odredaba ovoga članka
bez utjecaja su na kaznenu odgovornost osoba koje su u ovršnom postupku
ili postupku osiguranja kažnjene novčanom kaznom ili zatvorskom kaznom,
ali će se kazna izrečena prema odredbama ovoga Zakona uračunati u kaznu
izrečenu u kaznenom postupku.

(13) Sud može zaprijetiti novčanom kaznom ili zatvorskom kaznom osobama
iz stavka 6. ovoga članka i u slučaju ako postoji osnovana bojazan da bi
pravna ili fizička osoba mogla počiniti kažnjivu radnju iz stavka 6. točke
1. do 5. ovoga članka, pri čemu može tim osobama naložiti ili zabraniti
poduzimanje određenih radnji.

(14) Sud će pri odabiru kazne ili prijetnji kaznom, odnosno odabiru
vrste kazne, primijeniti blažu kaznu ako se njome može ostvariti ista svrha.

(15) O kažnjavanju novčanom kaznom i zatvorskom kaznom odlučuje sud
rješenjem. Na rješenje o kažnjavanju dopuštena je žalba u roku od tri dana.
O žalbi na rješenje o kažnjavanju odlučuje sud drugoga stupnja u roku od
tri dana.

*Ovrha odluke stranoga suda*

Članak 17.

Ovrha na temelju odluke stranoga suda može se odrediti i provesti u
Republici Hrvatskoj samo ako ta odluka ispunjava pretpostavke za priznanje
i ovrhu propisane međunarodnim sporazumom ili zakonom.

*Ovrha na imovini strane države*

Članak 18.

Na imovini strane države u Republici Hrvatskoj ne može se odrediti ovrha
ili osiguranje bez prethodne suglasnosti Ministarstva pravosuđa Republike
Hrvatske, osim ako je strana država pristala na ovrhu, odnosno osiguranje.

*Primjena odredaba drugih zakona*

Članak 19.

(1) U ovršnom postupku i postupku osiguranja na odgovarajući se način
primjenjuju odredbe Zakona o parničnom postupku, ako ovim ili drugim zakonom
nije drukčije određeno.

(2) Na materijalnopravne pretpostavke i posljedice provedbe ovršnoga
postupka i postupka osiguranja na odgovarajući se način primjenjuju odredbe
zakona kojima se uređuju stvarna prava, odnosno obvezni odnosi.

**D i o d r u g i**

**O V R H A**

**Razdjel prvi**

**ZAJEDNIČKE ODREDBE**

G l a v a d r u g a

OVRŠNA I VJERODOSTOJNA ISPRAVA

*Osnove za određivanje ovrhe*

Članak 20.

Sud određuje ovrhu samo na temelju ovršne ili vjerodostojne isprave,
ako ovim Zakonom nije drukčije određeno.

*Ovršna isprava*

Članak 21.

Ovršne isprave jesu:

1. ovršna sudska odluka i ovršna sudska nagodba,

2. ovršna odluka donesena u upravnom postupku i ovršna nagodba sklopljena
u upravnom postupku ako glase na ispunjenje novčane obveze, ako zakonom
nije drukčije određeno,

3. ovršna javnobilježnička isprava,

4. druga isprava koja je zakonom određena kao ovršna isprava.

*Odluka i nagodba*

Članak 22.

(1) Sudskom odlukom, prema ovom Zakonu, smatra se presuda, rješenje,
platni nalog te druga odluka donesena u postupku pred sudom i izbranim
sudom, a sudskom nagodbom smatra se nagodba sklopljena u postupku pred
tim sudovima.

(2) Odlukom upravnoga tijela, prema ovom Zakonu, smatra se rješenje
i zaključak koji su u upravnom postupku donijeli tijelo državne uprave
ili pravna osoba s javnim ovlastima, a upravnom nagodbom smatra se nagodba
zaključena u upravnom postupku pred tim tijelom, odnosno pred tom osobom.

*Ovršnost odluke*

Članak 23.

(1) Sudska odluka kojom je naloženo ispunjenje tražbine na neko davanje
ili činjenje ovršna je ako je postala pravomoćna i ako je protekao rok
za dobrovoljno ispunjenje. Rok za dobrovoljno ispunjenje teče od dana dostave
odluke ovršeniku ako zakonom nije drukčije određeno.

(2) Sudska odluka kojom je naloženo ispunjenje tražbine na neko trpljenje
ili nečinjenje (propuštanje) ovršna je ako je postala pravomoćna, osim
ako je u ovršnoj ispravi određen poseban rok za usklađivanje ponašanja
ovršenika s njegovom obvezom.

(3) Odluka donesena u upravnom postupku ovršna je ako je postala ovršna
po pravilima koja uređuju taj postupak.

(4) Na temelju ovršne odluke koja je postala ovršna u jednom dijelu,
ovrha se može odrediti samo u odnosu na taj dio.

(5) Ovrha će se odrediti na temelju sudske odluke koja nije postala
pravomoćna i odluke donesene u upravnom postupku koja nije postala konačna
ako je zakonom propisano da žalba ili koji drugi pravni lijek ne zadržava
ovrhu.

*Ovršnost nagodbe*

Članak 24.

(1) Sudska odnosno upravna nagodba ovršna je ako je tražbina koju prema
njoj treba ispuniti dospjela.

(2) Dospijeće tražbine dokazuje se zapisnikom o nagodbi ili javnom ispravom
ili po zakonu ovjerovljenom ispravom.

(3) Dospijeće koje se ne može dokazati na način iz stavka 2. ovoga članka
dokazuje se pravomoćnom odlukom donesenom u parničnom postupku kojom se
utvrđuje dospijeće.

(4) Na temelju nagodbe koja je postala ovršna u jednom dijelu ovrha
se može odrediti samo u odnosu na taj dio.

*Ovršnost javnobilježničke isprave*

Članak 25.

(1) Javnobilježnička isprava ovršna je ako je postala ovršna po posebnim
pravilima koja uređuju ovršnost takve isprave.

(2) Na temelju javnobilježničke isprave koja je postala ovršna u jednom
dijelu ovrha se može odrediti samo u odnosu na taj dio.

*Podobnost ovršne isprave za ovrhu*

Članak 26.

(1) Ovršna isprava podobna je za ovrhu ako su u njoj naznačeni vjerovnik
i dužnik te predmet, vrsta, opseg i vrijeme ispunjenja obveze.

(2) Ako je ovršna isprava odluka kojom je naloženo ispunjenje tražbine
na neko davanje ili činjenje, u njoj mora biti određen i rok za dobrovoljno
ispunjenje.

(3) Ako u ovršnoj ispravi iz stavka 2. ovoga članka nije određen rok
za dobrovoljno ispunjenje, taj rok određuje sud rješenjem o ovrsi.

(4) U slučaju iz stavka 3. ovoga članka sud će predloženu ovrhu odrediti
uz uvjet da ovršenik, u roku koji mu je određen, ne ispuni svoju obvezu.

*Određivanje i naplata zateznih kamata*

Članak 27.

(1) Ako se nakon donošenja odluke, zaključenja nagodbe ili sastavljanja
javnobilježničke isprave izmijenila zatezna kamata, sud će, na prijedlog
ovrhovoditelja, rješenjem o ovrsi odrediti naplatu zatezne kamate po izmijenjenoj
stopi za vrijeme na koje se ta izmjena odnosi.

(2) Ako se nakon donošenja odluke, zaključenja nagodbe ili sastavljanja
javnobilježničke isprave izmijenila zatezna kamata, sud će u rješenju koje
će donijeti u povodu pravnoga lijeka ovršenika protiv rješenja o ovrsi
izmijeniti u rješenju o ovrsi odredbu o visini te kamate za vrijeme na
koje se izmjena odnosi.

(3) Ako plaćanje zatezne kamate na troškove postupka nije određeno već
u ovršnoj ispravi, sud će, na prijedlog ovrhovoditelja, u rješenju o ovrsi
odrediti naplatu tih kamata po propisanoj stopi od dana donošenja odluke
odnosno zaključenja nagodbe do naplate.

*Vjerodostojna isprava*

Članak 28.

(1) Vjerodostojna isprava je, prema ovom Zakonu, račun, mjenica i ček
s protestom i povratnim računima kad je to potrebno za zasnivanje tražbine,
javna isprava, izvadak iz ovjerovljenih poslovnih knjiga, po zakonu ovjerovljena
privatna isprava te isprava koja se po posebnim propisima smatra javnom
ispravom. Računom se smatra i obračun kamata.

(2) Vjerodostojna isprava je podobna za ovrhu ako su u njoj naznačeni
vjerovnik i dužnik te predmet, vrsta, opseg i vrijeme ispunjenja obveze.

(3) Kad se iz vjerodostojne isprave ne vidi je li i kad je tražbina
dospjela, ovrha će se odrediti ako ovrhovoditelj uz tu ispravu podnese
i pisanu izjavu o tome da je tražbina dospjela, te ako je označio dan njezine
dospjelosti.

*Prijenos tražbine ili obveze*

Članak 29.

(1) Ovrha se određuje na prijedlog i u korist osobe koja u ovršnoj ispravi
nije označena kao vjerovnik, ako ona javnom ili ovjerovljenom privatnom
ispravom dokaže da je tražbina na nju prenesena ili da je na nju na drugi
način prešla. Ako se prijenos ne može dokazati na taj način, prijenos tražbine
dokazuje se pravomoćnom odlukom donesenom u parničnom postupku.

(2) Odredba stavka 1. ovoga članka na odgovarajući se način primjenjuje
i na ovrhu protiv osobe koja u ovršnoj ispravi nije označena kao dužnik.

*Uvjetna i uzajamna obveza*

Članak 30.

(1) Ako je obveza ovršenika utvrđena u ovršnoj ispravi uvjetovana prethodnim
ili istovremenim ispunjenjem neke obveze ovrhovoditelja ili nastupanjem
nekoga uvjeta, sud će, na prijedlog ovrhovoditelja, odrediti ovršenje ako
on izjavi da je svoju obvezu ispunio, odnosno da je osigurao njezino ispunjenje
ili da je uvjet nastupio.

(2) Ako ovršenik u pravnom lijeku protiv rješenja o ovrsi istakne da
ovrhovoditelj nije ispunio svoju obvezu, da nije osigurao njezino ispunjenje
ili da uvjet nije nastupio, sud će o ispunjenju ili osiguranju ispunjenja
obveze ovrhovoditelja, odnosno o nastupanju uvjeta odlučiti u ovršnom postupku,
osim ako odluka o tome ovisi o utvrđivanju spornih činjenica.

(3) Ako odluka suda iz stavka 2. ovoga članka ovisi o utvrđivanju spornih
činjenica, sud će o pravnom lijeku iz stavka 1. ovoga članka odlučiti u
ovršnom postupku ako su te činjenice općepoznate, ako se njihovo postojanje
može utvrditi primjenom pravila o zakonskim predmnijevama ili ako ovrhovoditelj
dokaže ispunjenje ili osiguranje svoje obveze, odnosno nastupanja uvjeta
javnom ispravom ili privatnom ispravom koja ima značenje javne isprave.
U ostalim slučajevima sud će obustaviti postupak.

(4) Smatrat će se da je ovrhovoditelj ispunio svoju obvezu, odnosno
da je osigurao njezino ispunjenje ako je predmet dužne činidbe položio
u sudski ili javnobilježnički polog, ako to nije u protivnosti sa sadržajem
njegove obveze utvrđene ovršnom ispravom.

(5) Ovrhovoditelj koji u ovršnom postupku ne uspije dokazati, u skladu
s odredbama prethodnih stavaka ovoga članka, da je ispunio svoju obvezu,
da je osigurao njezino ispunjenje odnosno da je nastupio uvjet, može pokrenuti
parnicu radi utvrđenja da je na temelju ovršne isprave ovlašten tražiti
bezuvjetnu ovrhu radi ostvarenja svoje tražbine.

*Alternativna obveza po izboru ovršenika*

Članak 31.

(1) Ako ovršenik ima pravo na temelju ovršne isprave birati između više
predmeta svoje obveze i u roku za dobrovoljno ispunjenje sam ne obavi izbor
između tih predmeta i ne ispuni dužnu obvezu, predmet kojim obveza treba
biti ispunjena određuje ovrhovoditelj u ovršnom prijedlogu.

(2) Ovršenik ima pravo izbora sve dok se ovrhovoditelj u cijelosti ne
namiri prisilnim ispunjenjem dužne činidbe.

(3) Ovrhovoditelj ima pravo na naknadu troškova ovršnoga postupka koji
je obustavljen zato što je ovršenik nakon pokretanja postupka ispunio svoju
obvezu drugim predmetom.

*Alternativno ovlaštenje ovršenika*

Članak 32.

(1) Ovršenik kojemu je ovršnom ispravom naloženo ispunjenje određene
obveze uz pravo da se od ispunjenja te obveze može osloboditi ispunjenjem
neke druge činidbe određene u ovršnoj ispravi, može tu činidbu ispuniti
sve dok se ovrhovoditelj u cijelosti ne namiri prisilnim ispunjenjem dužne
obveze.

(2) Ovrhovoditelj ima pravo na naknadu troškova ovršnoga postupka koji
je obustavljen zato što je ovršenik nakon njegova pokretanja umjesto dužne
obveze ispunio drugu činidbu određenu u ovršnoj ispravi.

*Potvrda o ovršnosti*

Članak 33.

(1) Ako se prijedlog za ovrhu podnosi sudu koji o tražbini nije odlučivao
u prvom stupnju, uz prijedlog se podnosi ovršna isprava, u izvorniku ili
ovjerovljenom prijepisu, na kojoj je stavljena potvrda o ovrsi, odnosno
podnosi se vjerodostojna isprava.

(2) Potvrdu o ovršnosti daje sud, odnosno tijelo koje je odlučivalo
o tražbini u prvom stupnju.

(3) Potvrdu o ovršnosti za izdavanje koje nisu bili ispunjeni zakonom
propisani uvjeti ukinut će rješenjem isti sud, odnosno tijelo, na prijedlog
ili po službenoj dužnosti.

G l a v a t r e ć a

PREDLAGANJE I ODREĐIVANJE OVRHE

*Stvarna nadležnost*

Članak 34.

Za odlučivanje o prijedlogu za ovrhu stvarno je nadležan sud određen
posebnim zakonom.

*Prijedlog za ovrhu*

Članak 35.

(1) Prijedlog za ovrhu mora sadržavati zahtjev za ovrhu u kojemu će
biti naznačena ovršna ili vjerodostojna isprava na temelju koje se traži
ovrha, ovrhovoditelj i ovršenik, tražbina čije se ostvarenje traži te sredstvo
kojim ovrhu treba provesti i, po potrebi, predmet u odnosu na koji ga treba
provesti. Prijedlog mora sadržavati i druge podatke koji su potrebni za
provedbu ovrhe.

(2) Prijedlog za ovrhu na temelju vjerodostojne isprave mora sadržavati:

1. zahtjev da sud naloži ovršeniku da u roku od osam dana, a u mjeničnim
i čekovnim sporovima u roku od tri od dana dostave rješenja, namiri tražbinu
zajedno s odmjerenim troškovima, i

2. ovršni zahtjev iz stavka 1. ovoga članka.

*Povlačenje i ograničenje prijedloga*

Članak 36.

(1) Ovrhovoditelj može tijekom postupka, bez pristanka ovršenika, povući
u cijelosti ili djelomice prijedlog za ovrhu.

(2) U slučaju iz stavka 1. ovoga članka sud će obustaviti ovrhu.

(3) Ovrhovoditelj može nakon povlačenja prijedloga podnijeti novi prijedlog
za ovrhu.

*Rješenje o ovrsi*

Članak 37.

(1) U rješenju o ovrsi moraju biti naznačeni ovršna, odnosno vjerodostojna
isprava na temelju koje se ovrha određuje, ovrhovoditelj i ovršenik, tražbina
koja se ostvaruje, sredstvo i predmet ovrhe te drugi podaci potrebni za
provedbu ovrhe.

(2) Rješenjem o ovrsi na temelju vjerodostojne isprave sud će:

1. naložiti ovršeniku da u roku od osam dana, a u mjeničnim i čekovnim
sporovima u roku od tri dana od dana dostave rješenja, namiri tražbinu
zajedno s odmjerenim troškovima, i

2. odrediti ovrhu radi ostvarenja tih tražbina.

(3) Rješenje o ovrsi ne mora biti obrazloženo i može se izdati otiskivanjem
štambiljem na prijedlogu za ovrhu.

(4) Rješenje o ovrsi mora sadržavati uputu o pravnom lijeku.

(5) Sud neće po službenoj dužnosti odbiti ovršni zahtjev utemeljen na
pravomoćnoj sudskoj odluci, sudskoj nagodbi ili javnobilježničkoj ispravi
zato što te isprave u vrijeme odlučivanja o ovršnom prijedlogu nisu stekle
svojstvo ovršnosti, ako su to svojstvo stekle naknadno.

(6) Rješenje kojim se prijedlog za ovrhu potpuno ili djelomice odbacuje
ili odbija mora biti obrazloženo.

*Dostava rješenja o ovrsi*

Članak 38.

(1) Rješenje o ovrsi dostavlja se ovrhovoditelju i ovršeniku.

(2) Rješenje kojim se odbacuje ili odbija prijedlog za ovrhu doneseno
prije nego što je ovršeniku bilo omogućeno da se o njemu očituje dostavlja
se samo ovrhovoditelju.

(3) Rješenje o ovrsi na novčanoj tražbini dostavlja se ovršenikovu dužniku
prije pravomoćnosti.

(4) Rješenje o ovrsi na novčanim sredstvima na računu ovršenika dostavlja
se prije pravomoćnosti i jedinici pravne osobe koja za ovršenika obavlja
poslove platnoga prometa kod koje se vode ta sredstva.

(5) Rješenje o ovrsi na temelju vjerodostojne isprave dostavlja se odgovarajućoj
jedinici pravne osobe koja za ovršenika obavlja poslove platnoga prometa
tek nakon što postane pravomoćno.

(6) Rješenje o ovrsi na pokretnim stvarima dostavlja se ovršeniku pri
poduzimanju prve ovršne radnje, ako ovim Zakonom nije drukčije određeno.

(7) Ako sud koji je donio rješenje o ovrsi nije nadležan za provedbu
ovrhe, uputit će svoje rješenje o ovrsi nadležnom sudu radi provedbe ovrhe.

G l a v a č e t v r t a

PROVEDBA OVRHE

*Stvarna nadležnost*

Članak 39.

Za provedbu ovrhe stvarno je nadležan sud koji je nadležan za odlučivanje
o ovršnom prijedlogu, ako zakonom nije drukčije određno.

*Ovrha na temelju nepravomoćnoga rješenja o ovrsi*

Članak 40.

(1) Ovrha se provodi i prije pravomoćnosti rješenja o ovrsi ako za pojedine
ovršne radnje ovim Zakonom nije drukčije određeno.

(2) Prije pravomoćnosti rješenja o ovrsi tražbina ne može biti prisilno
ispunjena.

(3) Ovrha određena na temelju vjerodostojne isprave provodi se tek nakon
pravomoćnosti rješenja o ovrsi.

*Granice ovrhe*

Članak 41.

Ovrha se provodi u granicama određenim u rješenju o ovrsi.

*Vrijeme ovrhe*

Članak 42.

(1) Ovrha se provodi radnim danom, i to danju.

(2) Sud može odrediti da se ovrha provede i neradnim danom ili noću
ako za to postoji opravdan razlog.

*Rad sudskoga ovršitelja*

Članak 43.

(1) Sudski ovršitelj je dužan prigodom pretrage ovršenikova stana ili
odjeće koju on nosi na sebi i poduzimanja drugih ovršnih radnji postupati
s dužnim obzirima prema osobi ovršenika i članova njegova domaćinstva.

(2) Ovršnim radnjama u ovršenikovu stanu kojima nije nazočan ovršenik,
njegov zakonski zastupnik, opunomoćenik ili odrasli član njegova domaćinstva,
moraju biti nazočna dva punoljetna svjedoka ili javni bilježnik.

(3) Ovrha u prostoriji pravne osobe provodi se tako da sudski ovršitelj
prije obavljanja ovršne radnje zatraži od zastupnika pravne osobe da on
sam ili osoba koju on odredi bude nazočna njezinu obavljanju. Ako zastupnik
pravne osobe odbije postupiti u skladu sa zahtjevom sudskoga ovršitelja
ili ako ga sudski ovršitelj ne zatekne u prostoriji pravne osobe prigodom
poduzimanja ovršne radnje, radnju će provesti u nazočnosti dvaju punoljetnih
svjedoka.

(4) Kad ovršnu radnju treba provesti u prostoriji koja je zaključana,
a ovršenik ili njegov zastupnik nije nazočan ili neće prostoriju otvoriti,
sudski ovršitelj otvorit će prostoriju u nazočnosti dvaju punoljetnih svjedoka
ili javnoga bilježnika.

(5) O obavljanju ovršnih radnji prema odredbama stavka 2. do 4. ovoga
članka sudski ovršitelj sastavit će posebni zapisnik koji će potpisati
pozvani svjedoci odnosno javni bilježnik.

*Ometanje sudskoga ovršitelja u radu*

Članak 44.

(1) Sudski ovršitelj je ovlašten udaljiti osobu koja ometa provedbu
ovrhe, a prema okolnostima slučaja i zatražiti pomoć policije. Policija
je dužna postupati po nalogu sudskoga ovršitelja. Sudski ovršitelj može,
po potrebi, naložiti i upotrebu sile prema osobi koja ometa ovrhu.

(2) Pri postupanju policije po nalogu sudskoga ovršitelja na odgovarajući
se način primjenjuju propisi o unutarnjim poslovima.

(3) Sud može za provedbu ovrhe zatražiti i pomoć pravosudne policije
na način i u postupku propisanom posebnim zakonom.

(4) Prema osobi koja ometa provedbu ovrhe sud može odrediti mjere propisane
člankom 16. ovoga Zakona.

*Nepravilnosti pri provedbi ovrhe*

Članak 45.

(1) Stranka ili sudionik mogu podneskom tražiti od suda da otkloni nepravilnost
koju je sudski ovršitelj učinio u provedbi ovrhe.

(2) Sud može zaključkom ukinuti nezakonite i nepravilne radnje sudskoga
ovršitelja.

G l a v a p e t a

PRAVNI LIJEKOVI OVRŠENIKA I OVRHOVODITELJA
PROTIV RJEŠENJA O OVRSI

***1. Pravni lijekovi protiv rješenja o ovrsi na temelju
ovršne isprave***

*Žalba*

Članak 46.

(1) Protiv rješenja o ovrsi ovršenik može izjaviti žalbu, ako ovim Zakonom
nije drukčije određeno.

(2) Ovršenik može izjaviti žalbu osobito:

1. ako isprava na temelju koje je doneseno rješenje o ovrsi nije ovršna
isprava,

2. ako ovršna isprava nije stekla svojstvo ovršnosti,

3. ako je ovršna isprava na temelju koje je doneseno rješenje o ovrsi
ukinuta, poništena, preinačena ili na drugi način stavljena izvan snage,
odnosno ako je na drugi način izgubila svoju djelotvornost ili je utvrđeno
da je bez učinka,

4. ako su se stranke javnom ili po zakonu ovjerovljenom ispravom sastavljenom
nakon nastanka ovršne isprave, sporazumjele da ovrhovoditelj neće na temelju
ovršne isprave, trajno ili za određeno vrijeme, tražiti ovrhu,

5. ako je protekao rok u kojemu se po zakonu može tražiti ovrha,

6. ako je ovrha određena na predmetu koji je izuzet od ovrhe, odnosno
na kojemu je mogućnost ovrhe ograničena,

7. ako ovrhovoditelj nije ovlašten tražiti ovrhu na temelju ovršne isprave,
odnosno ako nije ovlašten na temelju nje tražiti ovrhu protiv ovršenika,

8. ako nije ispunjen uvjet koji je određen ovršnom ispravom, osim ako
zakonom nije drukčije propisano,

9. ako je tražbina prestala na temelju činjenice koja je nastala u vrijeme
kad je ovršenik nije više mogao uspješno istaknuti u postupku iz kojega
potječe odluka, odnosno ako je tražbina prestala na temelju činjenice koja
je nastala nakon zaključenja sudske ili upravne nagodbe ili sastavljanja
javnobilježničke isprave,

10. ako je na temelju činjenice koja je nastala u vrijeme kad je ovršenik
nije više mogao istaknuti u postupku iz kojega potječe odluka, odnosno
ako je na temelju činjenice koja je nastala nakon zaključenja sudske ili
upravne nagodbe ili sastavljanja javnobilježničke isprave, trajno ili za
određeno vrijeme, odgođeno, zabranjeno, izmijenjeno ili na drugi način
onemogućeno ispunjenje tražbine,

11. ako je nastupila zastara tražbine o kojoj je odlučeno ovršnom ispravom.

(3) U povodu žalbe iz stavka 2. ovoga članka sud pazi po službenoj dužnosti
na:

1. razloge iz stavka 2. točke 1., 3. i 5. ovoga članka,

2. okolnost da je u slučaju iz stavka 2. točke 6. ovoga članka ovrha
određena na predmetima iz članka 3. stavka 4. i 5. ovoga Zakona,

3. okolnost da je u slučajevima iz stavka 2. točke 10. ovoga članka
zabranjeno ispunjenje tražbine.

(4) Ovrhovoditelj može pobijati žalbom rješenje o ovrsi ako je njime
prekoračen njegov zahtjev ili zbog odluke o troškovima postupka.

*Odlučivanje o žalbi*

Članak 47.

(1) U povodu žalbe protiv rješenja o ovrsi sud prvoga stupnja ovlašten
je žalbu prihvatiti ako ocijeni da je osnovana te, u cijelosti ili djelomice,
doneseno rješenje o ovrsi preinačiti i ovršni zahtjev odbiti, ili ukinuti
rješenje o ovrsi i ovršni prijedlog odbaciti ili oglasiti se nenadležnim
i predmet ustupiti nadležnom sudu, osim ako ovim Zakonom nije drukčije
određeno. U tom će slučaju sud prvoga stupnja ukinuti provedene radnje.

(2) Ako ocijeni da žalba nije osnovana, sud prvoga stupnja uputit će
predmet sudu drugoga stupnja.

(3) Radi provjere osnovanosti navoda žalbe sud prvoga stupnja može,
po potrebi, saslušati stranke i druge sudionike te obaviti druge izviđaje.

(4) Protiv rješenja iz stavka 1. ovoga članka dopuštena je žalba u povodu
koje sud prvoga stupanja nema ovlasti iz te odredbe.

*Upućivanje na parnicu u povodu žalbe*

Članak 48.

(1) Ako je žalba izjavljena zbog razloga iz članka 46. stavka 2. točke
7. do 11. ovoga Zakona, sud prvoga stupnja dostavit će žalbu ovrhovoditelju
radi očitovanja u roku od osam dana. Ako ovrhovoditelj ospori osnovanost
tih razloga, odnosno ako se ne očituje u roku od osam dana, sud prvoga
stupnja prihvatit će žalbu ako ovršenik njihovu osnovanost dokaže javnom,
ovjerovljenom privatnom ili drugom ispravom koja ima značenje javne isprave.
U suprotnom, sud prvoga stupnja donijet će posebno rješenje kojim će ovršenika
uputiti na parnicu radi proglašenja ovrhe nedopuštenom.

(2) Ako je žalba izjavljena zbog drugih razloga iz članka 46. stavka
2. ovoga Zakona, sud prvoga stupnja, ako smatra da žalba zbog tih drugih
razloga nije osnovana, uputit će bez odgode prijepis spisa sudu drugoga
stupnja radi odlučivanja o žalbi u povodu tih drugih razloga.

(3) Ako ovršenik izjavi žalbu protiv rješenja o upućivanju na parnicu,
sud prvoga stupnja tu će žalbu uputiti sudu drugoga stupnja radi zajedničkoga
odlučivanja o toj žalbi i žalbi protiv rješenja o ovrsi.

*Žalba nakon proteka roka*

Članak 49.

(1) Zbog razloga iz članka 46. stavka 2. točke 7. do 11. ovoga Zakona
ovršenik može podnijeti žalbu protiv rješenja o ovrsi i nakon njegove pravomoćnosti,
uz uvjet da taj razlog nije mogao iz opravdanih razloga istaknuti već u
žalbi protiv toga rješenja.

(2) Žalba iz stavka 1. ovoga članka može se podnijeti sve do dovršetka
ovršnoga postupka.

(3) Ovršenik je dužan u žalbi iz stavka 1. ovoga članka istaknuti sve
razloge zbog kojih je taj razlog mogao istaknuti u vrijeme njezina podnošenja.
Sud će odbaciti kasnije podnesenu žalbu ako se ona temelji na razlozima
koje je ovršenik mogao istaknuti u prije podnesenoj žalbi.

(4) Podnošenje žalbe iz stavka 1. ovoga članka ne sprječava provedbu
ovrhe i ostvarenje ovrhovoditeljeve tražbine, osim ako je ovim Zakonom
drukčije određeno.

*Odgovor na žalbu*

Članak 50.

Žalba iz članka 49. ovoga Zakona dostavit će se bez odgode ovrhovoditelju,
koji se o njoj može očitovati u roku od osam dana.

*Rješenje o žalbi*

Članak 51.

(1) Kad primi odgovor na žalbu ili kad protekne rok za odgovor, sud
će, prema okolnostima slučaja, zakazati ročište za raspravljanje o žalbi
ili će donijeti rješenje bez određivanja ročišta, osim u slučaju iz članka
52. ovoga Zakona.

(2) Rješenjem o žalbi sud će žalbu odbaciti, odbiti ili prihvatiti,
osim u slučaju iz članka 52. ovoga Zakona. Ako žalbu prihvati, sud prvoga
stupnja obustavit će ovrhu i ukinuti provedene radnje.

(3) Osnovanost žalbe ocjenjuje se s obzirom na stanje stvari u vrijeme
odlučivanja o žalbi.

*Upućivanje na parnicu ili drugi postupak u povodu žalbe*

Članak 52.

(1) Ako rješenje o žalbi iz članka 49. stavka 1. ovoga Zakona zavisi
od utvrđivanja neke sporne činjenice, sud će uputiti ovršenika da u roku
od petnaest dana pokrene parnicu ili drugi postupak radi proglašenja ovrhe
nedopuštenom, osim ako ovršenik opravdanost svoje žalbe ne dokaže javnom,
ovjerovljenom privatnom ili drugom ispravom koja ima značenje javne isprave.

(2) Ako ovršenik dokazuje opravdanost svoje žalbe javnom, ovjerovljenom
privatnom ili drugom ispravom koja ima značenje javne isprave, sud će o
utemeljenosti žalbe odlučiti u ovršnom postupku. Ako žalbu prihvati, postupit
će u smislu odredaba članka 51. ovoga Zakona, a ako je ne prihvati, uputit
će ovršenika na parnicu.

(3) Ovršenik može pokrenuti parnicu ili drugi postupak iz stavka 1.
ovoga članka i nakon proteka roka koji je sud odredio, sve do dovršetka
postupka, ali u tom slučaju snosi troškove prouzročene prekoračenjem toga
roka.

(4) Ovršenik je dužan sve razloge za žalbu koje je mogao istaknuti u
određenoj parnici istaknuti u toj parnici.

(5) Ako ovršenik ne postupi u skladu s odredbom stavka 4. ovoga članka,
sud će odbaciti tužbu u kojoj će istaknuti razloge koje je ovršenik mogao
istaknuti u prijašnjoj parnici.

(6) Ako je pravomoćnom presudom utvrđeno da ovrha nije dopuštena, sud
će, na prijedlog ovršenika, obustaviti ovrhu i ukinuti provedene radnje.

(7) Ako ovrha na temelju rješenja o ovrsi protiv kojega je podnesena
žalba iz članka 49. stavka 1. ovoga Zakona bude provedena prije nego što
se prvostupanjski postupak u parnici na koju je ovršenik upućen dovrši,
ovršenik može do dovršetka toga postupka, i bez pristanka ovrhovoditelja
kao tuženika, preinačiti tužbu tako što će zatražiti da sud osudi ovrhovoditelja
da mu vrati ono što je stekao ovrhom te da mu nadoknadi štetu koju je zbog
toga pretrpio, uključujući i troškove ovrhe u kojoj je ovrhovoditelj ostvario
svoju tražbinu.

(8) Ovršenik može svoje pravo na naknadu štete koju je pretrpio zato
što je protiv njega provedena nedopuštena ovrha ostvarivati u posebnoj
parnici.

***2. Pravni lijekovi protiv rješenja o ovrsi na temelju
vjerodostojne isprave***

*Prigovor protiv rješenja o ovrsi na temelju
vjerodostojne isprave*

Članak 53.

(1) Protiv rješenja o ovrsi na temelju vjerodostojne isprave ovršenik
može podnijeti prigovor u roku od osam dana, a u mjeničnim i čekovnim sporovima
u roku od tri dana, osim ako ne pobija samo odluku o troškovima postupka.
Zbog razloga zbog kojih se prema odredbi članka 46. ovoga Zakona rješenje
o ovrsi može pobijati žalbom, ovršenik može pobijati rješenje o ovrsi na
temelju vjerodostojne isprave u dijelu kojim je njime odlučeno o ovrsi
samo prigovorom.

(2) Prigovor koji se podnosi iz razloga navedenih u članku 49. stavku
1. ovoga Zakona ovršenik može podnijeti protiv dijela rješenja o ovrsi
na temelju vjerodostojne isprave kojim je odlučeno o ovrsi, ako se taj
prigovor temelji na činjenici koja je nastala nakon donošenja rješenja
o ovrsi.

(3) Na žalbu koja se podnosi nakon proteka roka na odgovarajući se način
primjenjuju odredbe članka 49. do 52. ovoga Zakona.

*Postupak u povodu prigovora protiv rješenja o ovrsi na temelju
vjerodostojne isprave*

Članak 54.

(1) Ako u prigovoru protiv rješenja o ovrsi donesenom na temelju vjerodostojne
isprave ovršenik nije odredio u kojem dijelu pobija to rješenje, smatrat
će se da rješenje pobija u cijelosti.

(2) Ako se rješenje o ovrsi pobija u cijelosti ili samo u dijelu kojim
je ovršeniku naloženo da namiri tražbinu, sud kojemu je prigovor podnesen
stavit će izvan snage rješenje o ovrsi u dijelu kojim je određena ovrha
i ukinut će provedene radnje, a postupak će nastaviti kao u povodu prigovora
protiv platnoga naloga, a ako za to nije mjesno nadležan, dostavit će predmet
nadležnom sudu.

(3) Ako se rješenje o ovrsi pobija samo u dijelu kojim je određena ovrha,
daljnji postupak nastavit će se kao postupak po žalbi protiv rješenja o
ovrsi donesenom na temelju ovršne isprave.

(4) Ako se prigovor iz stavka 3. ovoga članka prihvati, dio rješenja
o ovrsi kojim je ovršeniku naloženo da namiri tražbinu ima svojstvo ovršne
isprave na temelju koje se može ponovno tražiti ovrha.

(5) Prigovor protiv rješenja o ovrsi mora biti obrazložen.

(6) Ako ovršenik ne podnese prigovor protiv dijela rješenja o ovrsi
kojim mu je naloženo da namiri tražbinu protiv toga dijela rješenja može
tražiti ponavljanje postupka po pravilima parničnoga postupka.

(7) Ako sud kojem je prijedlog iz stavka 6. ovoga članka podnesen nije
nadležan odlučivati po pravilima parničnoga postupka, ustupit će predmet
nadležnom sudu radi odlučivanja o prijedlogu.

G l a v a š e s t a

PRIGOVOR TREĆE OSOBE

*Predmnijeve za prigovor*

Članak 55.

(1) Osoba koja tvrdi da u pogledu predmeta ovrhe ima takvo pravo koje
sprječava ovrhu može podnijeti prigovor protiv ovrhe tražeći da se ovrha
na tom predmetu proglasi nedopuštenom.

(2) Prigovor se može podnijeti do dovršetka ovršnoga postupka. Podnošenje
prigovora ne sprječava provedbu ovrhe i ostvarenje ovrhovoditeljeve tražbine,
ako ovim Zakonom nije drukčije određeno.

(3) Sud će prigovor dostaviti ovrhovoditelju i ovršeniku i pozvati ih
da se u roku od osam dana očituju o prigovoru.

*Upućivanje na parnicu*

Članak 56.

(1) Ako se ovrhovoditelj u propisanom roku ne očituje o prigovoru ili
ako se usprotivi prigovoru, sud će podnositelja prigovora uputiti da protiv
stranaka u roku od petnaest dana pokrene parnicu radi proglašenja da ovrha
na predmetu ovrhe nije dopuštena, osim ako podnositelj ne dokazuje opravdanost
svoga prigovora pravomoćnom presudom, javnom ili privatnom ispravom koja
ima značenje javne isprave.

(2) Ako podnositelj prigovora dokazuje njegovu opravdanost pravomoćnom
presudom, javnom ili privatnom ispravom koja ima značenje javne isprave,
sud će o prigovoru odlučiti u ovršnom postupku.

(3) Podnositelj prigovora može pokrenuti parnicu i nakon proteka roka
koji mu je sud odredio sve do dovršetka ovršnoga postupka, ali je u tom
slučaju dužan snositi troškove prouzročene prekoračenjem toga roka.

(4) U parnici iz stavka 1. ovoga članka treća osoba može tražiti da
se utvrdi postojanje njezina prava ako joj ga koja od stranaka osporava.

*Kad se ne može tražiti da se ovrha proglasi nedopuštenom*

Članak 57.

(1) Iznimno od odredbe članka 55. stavka 1. ovoga Zakona, osoba koja
je suvlasnik pokretne stvari koja je predmet ovrhe ne može zahtijevati
da se ovrha u pogledu njezina udjela proglasi nedopuštenom, ali ima pravo
na namirenje iz iznosa dobivenoga prodajom stvari prije namirenja ovrhovoditelja
i drugih osoba koje se namiruju u ovršnom postupku te prije naknade troškova
ovršnoga postupka.

(2) Osoba iz stavka 1. ovoga članka ima pravo zahtijevati da joj se
stvar koja je predmet ovrhe ustupi ako položi iznos koji odgovara vrijednosti
ovršenikova udjela u toj stvari.

(3) Osobu iz stavka 1. ovoga članka kojoj je osporen udio u stvari koja
je predmet ovrhe sud će uputiti na parnicu protiv ovrhovoditelja, a i protiv
ovršenika ako i on osporava njezino pravo, da dokaže svoje pravo, osim
ako u ovršnom postupku ne može dokazati svoje pravo pravomoćnom presudom,
javnom ili privatnom ispravom koja ima značenje javne isprave.

(4) Ako osoba iz stavka 1. ovoga članka može dokazati svoje pravo pravomoćnom
presudom, javnom ili privatnom ispravom koja ima značenje javne isprave,
sud će postupiti kao da njezino pravo nije osporeno.

(5) Okolnost da je sud u ovršnom postupku uzeo da pravo osobe iz stavka
1. ovoga članka nije osporeno u smislu odredaba stavka 3. i 4. ovoga članka
ne utječe na pravo ovrhovoditelja ili ovršenika da svoja prava protiv te
osobe ostvaruju u posebnoj parnici.

G l a v a s e d m a

PROTUOVRHA

*Razlozi za protuovrhu*

Članak 58.

(1) Nakon što je ovrha već provedena, ovršenik može u istom ovršnom
postupku zatražiti od suda da naloži ovrhovoditelju da mu vrati ono što
je ovrhom dobio:

1. ako je ovršna isprava pravomoćno ukinuta, preinačena, poništena,
stavljena izvan snage ili je na drugi način utvrđeno da je bez učinka,

2. ako je tijekom ovršnoga postupka namirio ovrhovoditelju tražbinu
mimo suda tako da je ovrhovoditelj dvostruko namiren.

(2) Prijedlog iz stavka 1. ovoga članka sud neće prihvatiti ako se u
pogledu onoga što je ovrhovoditelj dobio ovrhom nastupile takve stvarne
ili pravne promjene da vraćanje više nije moguće.

(3) Ako je ovrhovoditelj ovrhom naplatio određeni novčani iznos, ovršenik
u prijedlogu za protuovrhu može tražiti plaćanje zakonskih zateznih kamata
od dana naplate toga iznosa.

(4) Prava na naknadu štete zbog razloga iz stavka 1. ovoga članka ovršenik
može ostvarivati u posebnoj parnici.

(5) Prijedlog za protuovrhu iz stavka 1. ovoga članka može se podnijeti
u roku od tri mjeseca od dana kad je ovršenik saznao za razlog za protuovrhu,
a najkasnije u roku od jedne godine od dana dovršetka ovršnoga postupka.

(6) Ovršenik ne može prije proteka roka iz stavka 5. ovoga članka svoju
tražbinu ostvarivati u parničnom postupku, osim u slučaju iz stavka 2.
ovoga članka.

(7) Ako je ovršni postupak pokrenut po službenoj dužnosti, protuovrha
nije dopuštena, već ovršenik svoja moguća prava može ostvarivati u posebnoj
parnici.

*Postupak po prijedlogu za protuovrhu*

Članak 59.

(1) Prijedlog iz članka 58. ovoga Zakona sud će dostaviti ovrhovoditelju
i pozvati ga da se u roku od osam dana izjasni o tome prijedlogu.

(2) Ako se u roku iz stavka 1. ovoga članka ovrhovoditelj usprotivi
prijedlogu, sud će o njemu odlučiti nakon održanoga ročišta. Ako se ovrhovoditelj
u tom roku ne očituje o prijedlogu, sud će ocijeniti hoće li o njemu odlučiti
bez održavanja ročišta.

(3) Rješenjem kojim prihvati prijedlog sud će naložiti ovrhovoditelju
da u roku od petnaest dana vrati ovršeniku ono što je ovrhom dobio.

*Rješenje o protuovrsi*

Članak 60.

(1) Na temelju pravomoćnoga i ovršnoga rješenja kojim je ovrhovoditelju
naloženo da ovršeniku vrati ono što je ovrhom dobio, sud će, na prijedlog
ovršenika, rješenjem odrediti protuovrhu.

(2) Protuovrha se provodi po odredbama ovoga Zakona o ovrsi.

G l a v a o s m a

ODGODA, OBUSTAVA I ZAVRŠETAK OVRHE

***1. Odgoda ovrhe***

*Odgoda ovrhe na prijedlog ovršenika*

Članak 61.

(1) Na prijedlog ovršenika sud će, ako ovršenik učini vjerojatnim da
bi provedbom ovrhe pretrpio nenadoknadivu ili teško nadoknadivu štetu,
u potpunosti ili djelomice odgoditi ovrhu ako je protiv pravomoćnoga rješenja
donesenoga u ovršnom postupku podignut zahtjev za zaštitu zakonitosti.

(2) Na prijedlog ovršenika sud može, ako ovršenik učini vjerojatnim
da bi provedbom ovrhe trpio nenadoknadivu ili teško nadoknadivu štetu,
u potpunosti ili djelomice odgoditi ovrhu osobito:

1. ako je protiv odluke na temelju koje je određena ovrha izjavljen
pravni lijek,

2. ako je podnesen prijedlog za povrat u prijašnje stanje u postupku
u kojemu je donesena odluka na temelju koje je određena ovrha,

3. ako je podnesena tužba za poništaj presude izbranoga suda na temelju
koje je određena ovrha,

4. ako je podnesena tužba za stavljanje izvan snage nagodbe na temelju
koje je dopuštena ovrha ili tužba za utvrđenje njezine ništavosti,

5. ako je ovršenik protiv rješenja o ovrsi izjavio žalbu ili podnio
prigovor, odnosno tužbu,

6. ako je ovršenik izjavio žalbu protiv rješenja kojim je potvrđena
ovršnost ovršne isprave, odnosno ako je podnio prijedlog za ponavljanje
postupka u kojemu je to rješenje doneseno,

7. ako je ovršenik ili sudionik u postupku zahtijevao da se otklone
nepravilnosti učinjene pri provedbi ovrhe,

8. ako ovrha, prema sadržaju ovršne isprave, ovisi o istodobnom ispunjenju
neke obveze ovrhovoditelja, a ovršenik je uskratio ispunjenje svoje obveze
zato što ovrhovoditelj nije ispunio svoju obvezu niti je pokazao spremnost
da je istodobno ispuni.

(3) Odluku o prijedlogu za odgodu sud će donijeti nakon što ovrhovoditelju
omogući da se o njemu očituje, osim ako se ne radi o razlozima iz stavka
1. ovoga članka odnosno ako okolnosti slučaja ne zahtijevaju da se postupi
drukčije.

(4) U slučaju iz stavka 2. ovoga članka sud može na zahtjev ovrhovoditelja
odgodu ovrhe uvjetovati davanjem primjerenoga osiguranja.

(5) Ako ovršenik ne da osiguranje u roku koji mu sud odredi, a koji
ne može biti duži od petnaest dana, smatrat će se da je odustao od prijedloga
za odgodu.

(6) Za vrijeme odgode ovrhe neće se poduzimati radnje kojima se ona
provodi.

(7) U ovrsi radi naplate novčane tražbine i nakon donošenja rješenja
o odgodi ovrhe provest će se radnje na temelju kojih ovrhovoditelj stječe
založno pravo ili pravo namirenja na predmetu ovrhe. Na prijedlog ovrhovoditelja
provest će se i procjena predmeta ovrhe.

(8) Ako odbije prijedlog za odgodu ovrhe, sud će nastaviti s ovrhom
i prije pravomoćnosti rješenja kojim je prijedlog odbijen.

*Odgoda ovrhe na prijedlog ovrhovoditelja*

Članak 62.

(1) Na prijedlog ovrhovoditelja sud će, potpuno ili djelomice, odgoditi
ovrhu ako provedba ovrhe nije otpočela.

(2) Ako je provedba ovrhe otpočela, a ovršenik se, u roku koji mu je
sud odredio, očitovao protiv odgode, sud će odbiti prijedlog za odgodu.

(3) Ako je zakonom predviđeno da se ovrha mora tražiti u određenom roku,
ovrhovoditelj može podnijeti prijedlog za odgodu u tom roku.

*Odgoda na prijedlog treće osobe*

Članak 63.

(1) Na zahtjev osobe koja je tražila da se ovrha na određenom predmetu
proglasi nedopuštenom sud će odgoditi ovrhu u pogledu toga predmeta ako
ta osoba učini vjerojatnim postojanje svoga prava te da bi provedbom ovrhe
pretrpjela nenadoknadivu ili teško nadoknadivu štetu.

(2) U slučaju iz stavka 1. ovoga članka sud može, na prijedlog ovrhovoditelja,
odgodu ovrhe uvjetovati davanjem osiguranja.

(3) Odredba članka 61. stavka 5. ovoga Zakona primijenit će se na odgovarajući
način i u slučaju iz ovoga članka.

*Davanje osiguranja umjesto odgode ovrhe*

Članak 64.

Sud će odbiti prijedlog za odgodu ako ovrhovoditelj u roku koji mu sud
odredi, dade osiguranje za štetu koju bi ovršenik ili treća osoba mogli
trpjeti zbog provedbe ovrhe.

*Vrijeme za koje se ovrha odgađa*

Članak 65.

(1) Ako je ovrha odgođena zato što su ovršenik ili treća osoba izjavili
pravni lijek, odnosno izvanredno pravno sredstvo, odgoda traje do završetka
postupka po tom lijeku, odnosno sredstvu.

(2) U drugim slučajevima u kojima je ovršenik predložio odgodu, sud
će, prema okolnostima slučaja, odrediti vrijeme za koje se ovrha odgađa.

(3) Kad je ovrhovoditelj predložio odgodu, sud će ovrhu odgoditi za
vrijeme koje je on predložio.

*Nastavljanje odgođenoga postupka*

Članak 66.

(1) Odgođena ovrha nastavit će se po službenoj dužnosti nakon proteka
vremena za koje je određena.

(2) Na prijedlog ovrhovoditelja sud može nastaviti ovrhu i prije proteka
roka za koji je odgođena ako ovrhovoditelj učini vjerojatnim da su prestali
razlozi za odgodu ili ako da osiguranje.

***2. Obustava i završetak ovrhe***

*Obustava ovrhe*

Članak 67.

(1) Ako ovim Zakonom nije drukčije određeno, ovrha će se obustaviti
po službenoj dužnosti, ako je ovršna isprava pravomoćno ukinuta, preinačena,
poništena, stavljena izvan snage ili je na drugi način određeno da je bez
učinka, odnosno ako potvrda o ovršnosti bude ukinuta.

(2) Ovrha će se obustaviti ako je postala nemoguća ili se iz drugih
razloga ne može provesti.

(3) Ovrha će se na prijedlog ovršenika obustaviti ako sud utvrdi da
su nakon isteka roka za žalbu provedbom ovrhe zahvaćeni predmeti koji nisu
određeni u rješenju o ovrsi, a izuzeti su od ovrhe ili je na njima mogućnost
ovrhe ograničena.

(4) Rok za prigovor zbog razloga iz stavka 3. ovoga članka iznosi osam
dana i počinje teći od dana kojega je ovršenik saznao da je ovrhom zahvaćen
predmet koji je izuzet od ovrhe, odnosno na kojemu je mogućnost ovrhe ograničena.
Nakon isteka roka od trideset dana od poduzimanja radnje kojom su zahvaćeni
predmeti iz stavka 3. ovoga članka prijedlog iz te odredbe više se ne može
podnijeti.

(5) Rješenjem o obustavi ovrhe ukinut će se sve provedene ovršne radnje
ako se time ne dira u stečena prava trećih osoba.

*Dovršetak ovrhe*

Članak 68.

(1) Postupak ovrhe smatra se završenim pravomoćnošću odluke o odbacivanju
ili odbijanju ovršnoga prijedloga, provedbom ovršne radnje kojom se ovrha
dovršava ili obustavom ovrhe.

(2) Ako je ovrha završena provedbom radnje kojom je dovršena, sud će
to utvrditi posebnim rješenjem.

**Razdjel drugi**

**OVRHA RADI NAPLATE NOVČANE TRAŽBINE**

*G l a v a d e v e t a*

*OPĆE ODREDBE*

*Opseg ovrhe novčanih tražbina*

Članak 69.

Ovrha radi ostvarenja novčane tražbine određuje se i provodi u opsegu
koji je potreban za namirenje te tražbine.

*Zaštita ovršenika fizičke osobe*

Članak 70.

(1) Ovrha radi ostvarenja novčane tražbine ne može se provesti na stvarima
i pravima koja su nužna za zadovoljenje osnovnih životnih potreba ovršenika
i osoba koje je on po zakonu dužan uzdržavati ili za obavljenje samostalne
djelatnosti koja je ovršenikov glavni izvor sredstava za život.

(2) Odredba stavka 1. ovoga članka neće se primjenjivati u slučajevima
u kojima su ovim Zakonom za ovrhu na određenim stvarima ili pravima utvrđena
posebna pravila o izuzimanju od ovrhe ili o ograničenju ovrhe.

(3) Nekretnine za stanovanje ili obavljanje poslovne djelatnosti ne
smatraju se stvarima koje su nužne za zadovoljavanje osnovnih životnih
potreba ovršenika i osoba koje je po zakonu dužan uzdržavati ili za obavljanje
samostalne djelatnosti koja je njegov glavni izvor sredstava za život,
osim ako zakonom nije drukčije određeno.

*Zaštita djelatnosti pravnih osoba*

Članak 71.

(1) Ovrha se ne može provesti na stvarima i pravima pravnih osoba radi
ostvarenja novčane tražbine ako su te stvari ili prava nužna za obavljanje
njihove djelatnosti.

(2) Odredba stavka 1. ovoga članka neće se primjenjivati u slučajevima
u kojima su ovim Zakonom za ovrhu na određenim stvarima ili pravima utvrđena
posebna pravila o određivanju redoslijeda ovrhe, o izuzimanju od ovrhe
ili o ograničenju ovrhe.

*Zaštita ovrhovoditelja*

Članak 72.

(1) Ako je ovrhovoditelj na temelju pravnoga posla s ovršenikom stekao
na nekoj stvari ili pravu založno ili slično pravo radi osiguranja tražbine
čije prisilno ostvarenje na tom predmetu traži, ovršenik se ne može protiviti
takvoj ovrsi pozivajući se na razloge iz članka 70. stavka 1. i članka
71. stavka 1. ovoga Zakona te na druge odredbe ovoga Zakona o izuzimanju
od ovrhe ili o ograničenju ovrhe, osim na odredbe članka 4. stavka 4.,
5. i 6. ovoga Zakona.

(2) Ovršenik se ne može protiviti ovrsi na nekoj stvari ili nekom pravu
pozivajući se na odredbe članka 70. stavka 1. i članka 71. stavka 1. ovoga
Zakona te na druge odredbe ovoga Zakona o izuzimanju od ovrhe i o ograničenju
ovrhe, osim na odredbe članka 4. stavka 4., 5. i 6. ovoga Zakona, ako je
tu stvar ili to pravo stekao od ovrhovoditelja koji pokretanjem postupka
traži ostvarenje svoje tražbine nastale u svezi s tim stjecanjem.

*Redoslijed namirenja više ovrhovoditelja*

Članak 73.

Više ovrhovoditelja koji ostvaruju svoje novčane tražbine prema istom
ovršeniku i na istom predmetu ovrhe namiruju se onim redom kojim su stekli
pravo da se iz toga predmeta namire, ako zakonom nije drukčije određeno.

G l a v a d e s e t a

OVRHA NA NEKRETNINI

***1. Opće odredbe***

*Nadležnost*

Članak 74.

Za odlučivanje o prijedlogu za ovrhu na nekretnini i za provedbu te
ovrhe mjesno je nadležan sud na čijem se području nekretnina nalazi.

*Ovršne radnje*

Članak 75.

Ovrha na nekretnini provodi se zabilježbom ovrhe u zemljišnoj knjizi,
utvrđenjem vrijednosti nekretnine, prodajom nekretnine i namirenjem ovrhovoditelja
iz iznosa dobivenoga prodajom.

*Nekretnina kao predmet ovrhe*

Članak 76.

(1) Nije li što drugo određeno, predmet ovrhe može biti samo nekretnina
kao cjelina određena pravilima koja uređuju vlasništvo i druga stvarna
prava i zemljišne knjige.

(2) Ako je glede neke nekretnine uspostavljeno suvlasništvo (idealni
suvlasnički dio nekretnine), taj dio nekretnine može biti samostalan predmet
ovrhe glede kojega se na odgovarajući način primjenjuju pravila ovoga Zakona
o ovrsi na nekretninama.

(3) Ako je na nekoj nekretnini osnovano pravo građenja, to pravo kada
je na nekretnini izgrađena zgrada može biti samostalni predmet ovrhe glede
kojega se na odgovarajući način primjenjuju pravila ovoga Zakona o ovrsi
na nekretninama u vlasništvu ovršenika.

(4) Ako je glede neke nekretnine ili njezina idealnoga dijela osnovano
pravo plodouživanja, ono može biti samostalni predmet ovrhe s time da ovršenik
može namiriti svoju tražbinu iz plodova koje to pravo daje na temelju nekoga
pravnoga odnosa (najamnina, zakupnina), glede čega se na odgovarajući način
primjenjuju pravila ovoga Zakona o ovrsi na pravima.

*Dokaz o vlasništvu i pravu građenja*

Članak 77.

(1) Uz prijedlog za ovrhu na nekretnini ovrhovoditelj je dužan podnijeti
izvadak iz zemljišne knjige kao dokaz o tome da je nekretnina upisana kao
vlasništvo ovršenika.

(2) Ako je pravo na nekretnini iz stavka 1. ovoga članka upisano u zemljišnoj
knjizi na drugu osobu, a ne na ovršenika, prijedlogu se može udovoljiti
samo ako ovrhovoditelj podnese ispravu koja je podobna za upis ovršenikova
prava.

(3) Ako nekretnina nije upisana u zemljišne knjige na odgovarajući se
način primijenjuju odredbe članka 125. ovoga Zakona.

*Promjena predmeta ovrhe*

Članak 78.

(1) Ovršenik može u roku od osam dana od dana dostave rješenja o ovrsi
predložiti da se ovrha odredi na drugom predmetu ovrhe. Uz prijedlog ovršenik
je dužan podnijeti dokaz o svom pravu na drugom predmetu ovrhe na temelju
kojega je na tom predmetu moguće odrediti ovrhu protiv ovršenika.

(2) Sud će prijedlog dostaviti ovrhovoditelju, koji se o njemu može
očitovati u roku od osam dana od dana dostave. U tom roku ovrhovoditelj
može postaviti zahtjev za naknadu troškova započetoga postupka ovrhe na
nekretnini te zatražiti davanje osiguranja za naknadu štete koju bi mogao
trpjeti zbog promjene predmeta ovrhe.

(3) Nakon ovrhovoditeljeva očitovanja ili nakon proteka roka za očitovanje
sud će donijeti rješenje o prijedlogu.

(4) Sud može prihvatiti prijedlog ako ovršenik učini vjerojatnim:

1. da bi ovrha na nekretnini na kojoj je ona predložena za njega bila
osobito nepovoljna,

2. da iz opravdanih razloga nije sam mogao unovčiti predmet koji predlaže
kao novi predmet ovrhe i dobivenim sredstvima namiriti ovrhovoditelja,
te

3. da bi se tražbina ovrhovoditelja mogla u cijelosti namiriti iz drugoga
predloženoga predmeta ovrhe.

(5) Sud neće prihvatiti prijedlog za promjenu predmeta ovrhe ako ocijeni
da bi se zbog toga ovrha znatnije oduljila ili otežala, odnosno ako bi
ovrhovoditelj zbog toga mogao trpjeti znatniju štetu.

(6) Ako je ovrhovoditelj na nekretnini na kojoj je zatražio ovrhu prije
pokretanja ovršnoga postupka stekao založno pravo radi osiguranja svoje
tražbine, bez njegova se pristanka ovrha ne može odrediti na drugom predmetu
ovrhe.

(7) Ako je ovršenik kao drugo sredstvo ovrhe predložio ovrhu na plaći,
mirovini, invalidnini ili drugom stalnom novčanom primanju, sud može prihvatiti
prijedlog uz uvjet da ovršenik učini vjerojatnim da će tražbina biti namirena
u roku od jedne godine od donošenja rješenja o njegovu prijedlogu. I u
slučaju iz ovoga stavka moraju biti ispunjeni uvjeti iz stavka 4. točke
1. i stavka 6. ovoga članka.

(8) Ako je ovrhovoditelj to zatražio, sud će prihvaćanje prijedloga
ovršenika uvjetovati davanjem osiguranja da će troškovi ovrhovoditelja
u pokrenutom postupku ovrhe na nekretnini koji su nastali do donošenja
rješenja o promjeni predmeta ovrhe biti u cijelosti namireni odmah po donošenju
toga rješenja, te davanjem osiguranja na naknadu štete koju bi ovrhovoditelj
mogao pretrpjeti zbog promjene predmeta ovrhe. O visini osiguranja te roku
u kojem ono mora biti dano odlučuje sud u rješenju o promjeni predmeta
ovrhe. Ako ovršenik ne da osiguranje u roku koji sud odredi, smatrat će
se da je odustao od prijedloga za promjenu predmeta ovrhe.

(9) U rješenju o promjeni predmeta ovrhe sud će odrediti ovrhu na drugom
predloženom predmetu ovrhe.

(10) Protiv rješenja kojim se odbija prijedlog ovršenika za promjenu
predmeta ovrhe žalba nije dopuštena.

(11) Ako je određeno drugo sredstvo ovrhe, zabilježba ovrhe na nekretnini
ostaje na snazi sve do namirenja tražbine ovrhovoditelja.

*Zabilježba ovrhe*

Članak 79.

(1) Čim donese rješenje o ovrsi, sud će po službenoj dužnosti zatražiti
da se u zemljišnoj knjizi upiše zabilježba ovrhe.

(2) Tom zabilježbom ovrhovoditelj stječe pravo da svoju tražbinu namiri
iz nekretnine (pravo na namirenje) i u slučaju da treća osoba kasnije stekne
vlasništvo te nekretnine.

(3) Nakon zabilježbe ovrhe nije dopušten upis promjene prava vlasništva
utemeljen na raspoložbi ovršenika, bez obzira na to kad je ta raspoložba
poduzeta.

(4) Promjena vlasnika nekretnine tijekom ovršnoga postupka ne sprječava
da se taj postupak nastavi protiv novoga vlasnika kao ovršenika. Sve radnje
poduzete prije toga ostaju na snazi i novi vlasnik ne može u postupku poduzimati
one radnje koje ne bi mogao poduzeti prijašnji vlasnik da do promjene vlasništva
nije došlo.

(5) Na prijedlog ovrhovoditelja sud će donijeti rješenje o nastavljanju
ovršnoga postupka protiv novoga vlasnika kao ovršenika u tom postupku.
Protiv toga rješenja novi vlasnik nema pravo na žalbu.

(6) Ovrhovoditelj koji je predložio ovrhu, a nije prije stekao založno
pravo, stječe zabilježbom ovrhe pravo da se iz nekretnine namiri prije
osobe koja na toj nekretnini kasnije stekne založno pravo ili pravo na
namirenje.

*Pristupanje ovrsi*

Članak 80.

(1) Nakon upisa zabilježbe ovrhe ne može se za namirenje druge tražbine
istoga ili drugoga ovrhovoditelja na toj nekretnini provesti poseban ovršni
postupak.

(2) Ovrhovoditelj za čiju je tražbinu kasnije određena ovrha na istoj
nekretnini stupa u već pokrenuti ovršni postupak.

(3) Pokrenutom ovršnom postupku može se pristupiti do pravomoćnosti
rješenja o dosudi nekretnine kupcu.

(4) O pristupanju postupku sud će obavijestiti ovrhovoditelja u čiju
je korist prije obavljena zabilježba.

(5) Razlozi zbog kojih ovrha nije dopuštena u korist pojedinih od više
ovrhovoditelja u čiju se korist ovrha provodi na istoj nekretnini, odnosno
razlozi za obustavu ovrhe u odnosu na pojedine od ovrhovoditelja bez utjecaja
su na provedbu postupka u korist drugih ovrhovoditelja.

(6) Ako se razlog za odgodu ovrhe tiče samo jednoga od više ovrhovoditelja,
ovrha se neće odgoditi, već će sud prigodom donošenja rješenja o namirenju
odrediti odgodu namirenja toga ovrhovoditelja sve dok se postupak u odnosu
na njega ne nastavi. Sredstva namijenjena namirenju toga ovrhovoditelja
sud će pohraniti do nastavka postupka. Ako postupak ne bude nastavljen,
ta će se sredstva upotrijebiti za namirenje drugih ovrhovoditelja odnosno
predat će se ovršeniku.

*Založna prava*

Članak 81.

(1) U postupku ovrhe na nekretnini namiruju se i založni vjerovnici
koji nisu predložili ovrhu.

(2) Založna prava uknjižena na nekretnini prestaju danom pravomoćnosti
rješenja o dosudi nekretnine kupcu pa makar založni vjerovnici nisu potpuno
namireni.

(3) Kupac nekretnine i založni vjerovnik mogu se sporazumjeti, najkasnije
na ročištu za prodaju, da založno pravo ostane na nekretnini i nakon pravomoćnosti
rješenja o dosudi nekretnine, a da kupac preuzme ovršenikov dug prema tom
vjerovniku u iznosu koji bi mu pripadao u ovršnom postupku. U tom se slučaju
kupovnina umanjuje za iznos preuzetoga duga.

(4) Kupac i založni vjerovnik sporazum iz stavka 3. ovoga članka sklapaju
u obliku sudske nagodbe u ovršnom postupku ili javnobilježničke isprave.

*Služnosti, stvarni tereti i pravo građenja*

Članak 82.

(1) Stvarne služnosti, stvarni tereti i pravo građenja na nekretnini
ne prestaju prodajom nekretnine.

(2) Prodajom nekretnine ne prestaju ni osobne služnosti koje su u zemljišnoj
knjizi upisane prije prava radi čijega se namirenja ovrha provodi.

(3) Ostale osobne služnosti i stvarni tereti prestaju pravomoćnošću
rješenja o dosudi nekretnine.

(4) Na osobne služnosti iz stavka 3. ovoga članka na odgovarajući se
način primjenjuju odredbe članka 81. stavka 3. i 4. ovoga Zakona.

*Ugovori o zakupu i najmu*

Članak 83.

(1) Ugovori o najmu odnosno zakupu nekretnine koji su sklopljeni i upisani
u zemljišnu knjigu prije stjecanja založnoga prava ili prava na namirenje
radi čijega se ostvarenja ovrha traži, ne prestaju prodajom nekretnine.
Kupac stupa na mjesto najmodavca odnosno zakupodavca od trenutka stjecanja
vlasništva nekretnine.

(2) Ugovori o najmu ili zakupu koji nisu upisani u zemljišnu knjigu
prije stjecanja založnoga prava ili prava namirenja radi čijega se ostvarenja
ovrha traži, prestaju pravomoćnošću rješenja o dosudi nekretnine kupcu.

(3) Najmoprimci i zakupci iz stavka 2. ovoga članka nemaju pravo tražiti
naknadu štete u ovršnom postupku.

*Razgledanje nekretnine*

Članak 84.

(1) U zaključku o prodaji sud će odrediti vrijeme kad osobe zainteresirane
za kupnju nekretnine mogu razgledati nekretninu i osigurati putem sudskoga
ovršitelja nesmetano razgledavanje nekretnine.

(2) Iz opravdanih razloga sud će osobi zainteresiranoj za kupnju nekretnine
dati, na njezin zahtjev, odobrenje da nekretninu razgleda i izvan vremena
iz stavka 1. ovoga članka, po potrebi i uz sudjelovanje sudskoga ovršitelja.
Troškove izvanrednoga razgledavanja nekretnine snosi ta osoba.

(3) Ako ovršenik ili druge osobe sprječavaju ili ometaju razledavanje
nekretnine, sud će odrediti da se ovršenik i te osobe udalje s nekretnine
za vrijeme razgledavanja. Rješenje o udaljenju provodi sudski ovršitelj,
po potrebi uz pomoć policije.

(4) Osobi iz stavka 3. ovoga članka sud može odrediti mjere propisane
člankom 16. ovoga Zakona.

*Osiguranje nekretnine*

Članak 85.

(1) Sud može, radi sprječavanja oštećenja nekretnine, omogućavanja njezine
procjene, razgledavanja, zaštite i sl., na prijedlog ovrhovoditelja:

1. odrediti da se ovršenik i druge osobe privremeno ili trajno udalje
s nekretnine,

2. povjeriti je na čuvanje ovrhovoditelju ili trećoj osobi,

3. odrediti druge mjere potrebne radi njezine zaštite odnosno omogućavanja
nesmetane provedbe ovrhe.

(2) Osobama koje sprječavaju ili ometaju nesmetanu provedbu ovrhe sud
može odrediti mjere propisane člankom 16. ovoga Zakona.

(3) Sredstva potrebna radi provedbe mjera iz stavka 1. ovoga članka
osim sredstava za provedbu pritvora dužan je predujmiti ovrhovoditelj.

***2. Izuzimanje od ovrhe***

*Nekretnine koje ne mogu biti predmet ovrhe*

Članak 86.

(1) Ne mogu biti predmet ovrhe poljoprivredno zemljište i gospodarske
zgrade poljodjelca u opsegu potrebnom za njegovo uzdržavanje i uzdržavanje
članova njegove uže obitelji te drugih osoba koje je po zakonu dužan uzdržavati.

(2) Odredba stavka 1. ovoga članka ne primjenjuje se u slučajevima iz
članka 72. ovoga Zakona.

***3. Određivanje vrijednosti nekretnine***

*Način utvrđivanja vrijednosti*

Članak 87.

(1) O načinu utvrđivanja vrijednosti nekretnine sud će odlučiti zaključkom
odmah nakon što donese rješenje o ovrsi. Ako je to potrebno, sud će prije
donošenja zaključka održati ročište sa strankama.

(2) Utvrđivanju vrijednosti nekretnine pristupit će se nakon što rješenje
o ovrsi postane pravomoćno, ali i prije toga ako ovrhovoditelj to predloži,
predujmi za to potrebna sredstva i izjavi da će snositi troškove utvrđivanja
vrijednosti i ako ovrha bude obustavljena.

(3) Vrijednost nekretnine utvrđuje se na temelju procjene vještaka i
drugih činjenica u visini njezine tržišne cijene na dan procjene. Pri utvrđivanju
vrijednosti nekretnine vodit će se računa i o tome koliko ona manje vrijedi
zbog toga što na njoj ostaju određena prava i poslije prodaje.

(4) Umjesto procjene na način predviđen u stavku 3. ovoga članka, sud
može utvrđivanje vrijednosti nekretnine zatražiti od nadležnoga tijela
porezne uprave.

(5) Sud će na prijedlog stranke koji mora biti podnesen najkasnije osam
dana prije ročišta za prodaju, na ročištu za prodaju zaključkom ponovno
utvrditi vrijednost nekretnine ako stranka učini vjerojatnim da se ta vrijednost
izmijenila za više od jedne trećine od dana prethodnoga utvrđivanja vrijednosti
do dana podnošenja prijedloga.

(6) Ako su u sudskom ili izvansudskom sporazumu na temelju kojega je
stečeno založno pravo na nekretnini radi osiguranja tražbine čije se namirenje
traži stranke utvrdile vrijednost nekretnine, vrijednost nekretnine neće
se posebno utvrđivati, već će se kao njezina vrijednost uzeti u sporazumu
utvrđena vrijednost.

(7) U slučaju iz stavka 6. ovoga članka sud može, na prijedlog ovršenika
podnesen u roku za žalbu protiv rješenja o ovrsi, odrediti da se vrijednost
nekretnine iznova utvrdi ako ovršenik učini vjerojatnim da je nakon sklapanja
sporazuma vrijednost nekretnine porasla za više od jedne trećine. Sredstva
za pokriće troškova ponovnoga utvrđivanja vrijednosti nekretnine ovršenik
mora predujmiti u roku od osam dana od dana dostave odluke suda kojom se
prihvaća njegov prijedlog. Ako ovršenik u tom roku ne postupi u skladu
s odlukom suda, smatrat će se da je odustao od prijedloga.

(8) Odredba stavka 6. ovoga članka neće se primijeniti ako ima založnih
vjerovnika, ovlaštenika prava na namirenje ili osobnih služnosti upisanih
u zemljišnoj knjizi koje prestaju prodajom nekretnine, koji se u ovrsi
na nekretnini namiruju prije ovrhovoditelja koji je zatražio ovrhu, osim
ako se oni tako ne sporazumiju.

*Način utvrđivanja vrijednosti*

Članak 88.

Vrijednost nekretnine sud utvrđuje zaključkom o prodaji.

*Prigovor nedostatka pokrića*

Članak 89.

(1) Svaka osoba koja se ima pravo namiriti iz prodajne cijene nekretnine,
a koja po redu prvenstva dolazi ispred ovrhovoditelja, može predložiti
da se ovrha obustavi ako utvrđena vrijednost nekretnine ne pokriva ni djelomice
iznos tražbine ovrhovoditelja.

(2) Prijedlog za obustavu ovrhe može se podnijeti u roku od osam dana
od dana dostave zaključka o prodaji.

(3) Sud će, prema okolnostima slučaja, ocijeniti je li prodaja svrhovita
s obzirom na vjerojatnu visinu iznosa djelomičnoga namirenja ovrhovoditelja
koji je predložio ovrhu.

(4) U slučaju obustave ovrhe iz stavka 1. ovoga članka troškove postupka
snosi ovrhovoditelj koji je pokrenuo ovrhu.

***4. Prodaja nekretnine***

*Zaključak o prodaji*

Članak 90.

(1) Nakon provedbe postupka za utvrđivanje vrijednosti nekretnine sud
donosi zaključak o prodaji nekretnine kojim se utvrđuje vrijednost nekretnine
i određuju način i uvjeti prodaje te vrijeme i mjesto prodaje ako se prodaja
obavlja dražbom.

(2) U zaključku o prodaji posebno će se istaknuti mogućnost da se vrijednost
konačno utvrdi na ročištu za prodaju.

(3) Zaključak o prodaji objavljuje se na sudskoj oglasnoj ploči i na
drugi uobičajeni način.

(4) Zaključak o prodaji objavit će se, na prijedlog stranke, u sredstvima
javnoga priopćavanja ako ona predujmi za to potrebna sredstva.

(5) Sud može ovlastiti stranku da o svom trošku objavi zaključak o prodaji
u sredstvima javnoga priopćavanja, odnosno da o zaključku obavijesti osobe
koje se bave posredovanjem u prodaji nekretnina.

(6) Od objavljivanja zaključka o prodaji na sudskoj oglasnoj ploči do
dana prodaje mora proteći najmanje trideset dana.

(7) Zaključak o prodaji dostavlja se strankama, založnim vjerovnicima,
sudionicima u postupku, osobama koje imaju upisano pravo prvokupa i nadležnom
tijelu porezne uprave.

*Pravo prvokupa*

Članak 91.

(1) Osoba koja ima zakonsko ili ugovorno pravo prvokupa upisano u zemljišnoj
knjizi ima prednost pred najpovoljnijim ponuditeljem ako odmah po zaključenju
dražbe izjavi da nekretninu kupuje uz iste uvjete.

(2) Ako je nekretnina prodana neposrednom pogodbom, sud će pozvati imatelja
uknjiženoga prava prvokupa, odnosno imatelja zakonskoga prava prvokupa
koji je o tom svom pravu prije toga obavijestio sud da se u određenom roku
u zapisnik kod suda očituje hoće li se tim pravom koristiti.

*Način prodaje*

Članak 92.

(1) Prodaja nekretnine obavlja se usmenom javnom dražbom.

(2) Ročište za prodaju nekretnine održava se u sudskoj zgradi, ako sud
nije drukčije odredio.

(3) Ročište za prodaju održava se pred sucem pojedincem, ali sud može
zaključkom o prodaji održavanje toga ročišta povjeriti i javnom bilježniku.

(4) Stranke, založni vjerovnici i nositelji osobnih služnosti i stvarnih
tereta koje prestaju prodajom nekretnine mogu se sporazumjeti najkasnije
do prodaje nekretnine na javnoj dražbi da se prodaja nekretnine obavi u
određenom roku neposrednom pogodbom preko osobe ovlaštene za promet nekretnina,
sudskoga ovršitelja, javnoga bilježnika ili na drugi način.

(5) Ugovor o prodaji neposrednom pogodbom sklapa se u pisanom obliku.
Ugovor u ime i za račun ovršenika sklapa osoba kojoj je povjerena prodaja
na temelju zaključka kojim je sud ovlašćuje na sklapanje toga ugovora.
Potpisi osoba koje sklapaju ugovor moraju biti javnobilježnički ovjerovljeni.

(6) Ugovor iz stavka 5. ovoga članka ima učinak od dana pravomoćnosti
rješenja o dosudi.

*Uvjeti prodaje*

Članak 93.

(1) Uvjeti prodaje, uz ostale podatke, sadrže:

1. pobliži opis nekretnine s pripadcima,

2. naznaku prava koja ne prestaju prodajom,

3. naznaku je li nekretnina slobodna od osoba i stvari odnosno stanuje
li ovršenik s članovima svoje obitelji u nekretnini ili je ona dana u najam
ili zakup,

4. vrijednost nekretnine utvrđenu zaključkom o prodaji,

5. cijenu po kojoj se nekretnina može prodati i tko je dužan platiti
poreze i pristojbe u svezi s prodajom,

6. rok u kojem je kupac dužan položiti kupovninu,

7. način prodaje,

8. iznos osiguranja, rok u kojemu mora biti dano, kod koga i kako mora
biti dano,

9. posebne uvjete koje kupac mora ispunjavati da bi mogao steći nekretninu.

(2) Rok u kojemu je kupac dužan položiti kupovninu ne može biti duži
od šest mjeseci od dana prodaje, bez obzira na to isplaćuje li se cijena
odjednom ili u obrocima.

*Davanje osiguranja*

Članak 94.

(1) U javnoj dražbi, kao kupci, mogu sudjelovati samo osobe koje su
prethodno dale osiguranje.

(2) Pri prodaji neposrednom pogodbom kupac daje osiguranje u sudski,
odnosno javnobilježnički polog.

(3) Pored osoba koje po ovom Zakonu nisu dužne dati osiguranje u ovršnom
postupku, osiguranje nisu dužni dati ovrhovoditelj na čiji je prijedlog
određena ovrha i nositelji prava upisanih u zemljišnoj knjizi koja prestaju
prodajom nekretnine, ako njihove tražbine dostižu iznos osiguranja i ako
bi se, s obzirom na njihov prednosni red i utvrđenu vrijednost nekretnine,
taj iznos mogao namiriti iz kupovnine.

(4) Ponuditeljima čija ponuda nije prihvaćena vratit će se osiguranje
odmah nakon zaključenja javne dražbe.

*Jedan ponuditelj*

Članak 95.

(1) Ročište za dražbu održat će se i kad na njemu sudjeluje samo jedan
ponuditelj.

(2) Sud, odnosno javni bilježnik može, na prijedlog stranke ili drugih
osoba koje se namiruju u ovršnom postupku, odrediti, prema okolnostima
slučaja, da se ročište za prodaju odgodi ako sudjeluje samo jedan ponuditelj.

*Tko ne može biti kupac*

Članak 96.

Kupac ne može biti ovršenik, sudac ili druga osoba koja službeno sudjeluje
u postupku prodaje, a ni osoba koja po zakonu ne može steći nekretninu
koja je predmet ovrhe.

*Prodajna cijena*

Članak 97.

(1) Na prvom ročištu za dražbu ne može se nekretninu prodati ispod četiri
petine utvrđene vrijednosti.

(2) Ako se nekretnina ne proda na prvom ročištu, sud će zakazati drugo
ročište na kojemu se nekretnina može prodati ispod četiri petine utvrđene
vrijednosti, ali ne ispod polovine te vrijednosti.

(3) Od prvoga do drugoga ročišta za dražbu mora proteći najmanje trideset
dana.

(4) Stranke i osobe koje se namiruju u postupku mogu se sporazumjeti,
izjavom danom na zapisnik kod suda pred kojim ovršni postupak teče ili
drugoga suda, da se nekretnina može prodati dražbom i za cijenu nižu od
one iz stavka 1. i 2. ovoga članka.

(5) Ako su se stranke prije pokretanja ovršnoga postupka u sporazumu
sklopljenom pred sudom ili u obliku javnobilježničke isprave suglasile
da se nekretnina radi naplate tražbine ovrhovoditelja utvrđene tim sporazumom
može prodati i za cijenu nižu od one iz stavka 1. i 2. ovoga članka, nekretnina
se već na prvom ročištu za prodaju može prodati po toj cijeni ako u postupku
ne sudjeluju druge osobe koje se u njemu namiruju, a svoje su pravo upisali
u zemljišnu knjigu prije nego što je u tu knjigu upisano pravo ovrhovoditelja
kojim je osigurana naplata njegove tražbine. Najniža cijena po kojoj se
nekretnina može prodati u tom slučaju ne može biti ispod jedne trećine
utvrđene vrijednosti.

(6) Odredbe prethodnih stavaka ovoga članka na odgovarajući se način
primjenjuju i u slučaju u kojemu se nekretnina prodaje neposrednom pogodbom.

*Ročište za dražbu i dosuda*

Članak 98.

(1) Pošto utvrdi da je udovoljeno uvjetima za održavanje ročišta za
dražbu, sudac, odnosno javni bilježnik objavljuje da se pristupa dražbi.

(2) Dražba se zaključuje nakon proteka deset minuta neposredno poslije
stavljanja najpovoljnije ponude.

(3) Nakon zaključenja dražbe sudac odnosno javni bilježnik utvrđuje
koji je ponuditelj ponudio najveću cijenu i da je ispunio uvjete da mu
se dosudi nekretnina.

(4) O dosudi nekretnine sud donosi pisano rješenje (rješenje o dosudi),
koje se objavljuje na sudskoj ploči.

(5) Smatrat će se da je rješenje iz stavka 4. ovoga članka dostavljeno
svim osobama kojima se dostavlja zaključak o prodaji te svim sudionicima
u dražbi istekom trećega dana od dana njegova isticanja na oglasnoj ploči.
Te osobe imaju pravo tražiti da im se u sudskoj pisarnici neposredno preda
otpravak rješenja.

(6) O ročištu za prodaju vodi se zapisnik.

*Dosuda u slučaju prodaje neposrednom pogodbom*

Članak 99.

(1) U slučaju prodaje neposrednom pogodbom sud će donijeti rješenje
o dosudi nekretnine prodane neposrednom pogodbom pošto utvrdi da je udovoljeno
uvjetima za pravovaljanost prodaje.

(2) Rješenje o dosudi objavljuje se na sudskoj ploči i dostavlja svim
osobama kojima se dostavlja zaključak o prodaji te nekretnine kupcu.

*Polaganje kupovnine*

Članak 100.

(1) Kupac je dužan položiti u sud ili kod javnoga bilježnika kupovninu
u roku određenom u zaključku o prodaji.

(2) Ako kupac u određenom roku ne položi kupovninu, sud će rješenjem
prodaju oglasiti nevažećom i odrediti novu prodaju.

(3) Iz položenoga osiguranja namirit će se troškovi nove prodaje i naknaditi
razlika između kupovnine postignute na prijašnjoj i novoj prodaji.

*Predaja nekretnine kupcu*

Članak 101.

(1) U rješenju o dosudi sud će odrediti da će se nekretnina predati
kupcu pošto položi kupovninu i nakon što to rješenje postane pravomoćno.

(2) Nakon što kupac položi kupovninu i rješenje o dosudi postane pravomoćno,
sud će zaključkom odrediti da se nekretnina preda kupcu i da se u zemljišnu
knjigu upiše u njegovu korist pravo vlasništva. Tim zaključkom sud će odrediti
i brisanje onih prava za koja je rješenjem o dosudi određeno da će se brisati
iz zemljišne knjige.

*Zaštita prava kupca*

Članak 102.

Ukidanje ili preinaka rješenja o ovrsi poslije pravomoćnosti rješenja
o dosudi nekretnine ne utječu na pravo vlasništva kupca stečeno po odredbama
članka 101. ovoga Zakona.

*Obustava ovrhe*

Članak 103.

(1) Ako se nekretnina nije mogla prodati ni na drugom ročištu, sud će
odrediti novu prodaju samo na prijedlog ovrhovoditelja.

(2) Prijedlog za određivanje nove prodaje ovrhovoditelj ne može staviti
prije proteka tri mjeseca od dana drugoga ročišta niti nakon proteka jedne
godine od toga dana.

(3) Sud će obustaviti ovrhu ako ovrhovoditelj ne stavi prijedlog u roku
određenom u stavku 2. ovoga članka ili ako se nekretnina nije mogla na
prvom ročištu u nastavljenom postupku prodati ni za polovinu utvrđene vrijednosti.

(4) U slučaju prodaje neposrednom pogodbom, sud će obustaviti ovrhu
ako se nekretnina nije mogla prodati u roku određenom sporazumom stranaka
i osoba koje se namiruju u postupku.

(5) Obustava ovrhe ne sprječava pokretanje novoga ovršnoga postupka
radi naplate iste tražbine na istoj nekretnini.

***5. Namirenje vjerovnika***

*Kad se pristupa namirenju*

Članak 104.

Sud pristupa namirenju vjerovnika nakon pravomoćnosti rješenja o dosudi
nekretnine kupcu i nakon što kupac položi kupovninu.

*Osobe koje se namiruju*

Članak 105.

Iz prodajne cijene namiruju se ovrhovoditelji na čiji je prijedlog određena
ovrha, založni vjerovnici i kad nisu prijavili svoje tražbine, osobe koje
imaju pravo na naknadu za osobne služnosti i druga prava koja prestaju
prodajom, Republika Hrvatska i jedinice lokalne samouprave i uprave po
osnovi poreza i drugih pristojbi te osobe koje imaju tražbine navedene
u članku 106. stavku 1. točki 3. ovoga Zakona.

*Prvenstveno namirenje*

Članak 106.

(1) Iz iznosa dobivenoga prodajom namiruju se prvenstveno, i to ovim
redoslijedom:

1. troškovi ovršnoga postupka;

2. porezi i druge pristojbe dospjele za posljednju godinu koje terete
prodanu nekretninu;

3. tražbine na osnovi zakonskoga uzdržavanja, tražbine na osnovi naknade
štete nastale zbog narušenja zdravlja ili smanjenja odnosno gubitka radne
sposobnosti, tražbine naknade štete za izgubljeno udržavanje zbog smrti
davatelja udržavanja, tražbine zaposlenika te tražbine doprinosa za zdravstveno
i mirovinsko osiguranje, dospjele za posljednju godinu dana.

(2) Tražbine iz stavka 1. točke 2. i 3. ovoga članka namiruju se ako
su prijavljene najkasnije na ročištu za diobu i ako se dokazuju ovršnom
ispravom.

(3) Vrijeme određeno u stavku 1. točki 2. do 3. ovoga članka računa
se do dana donošenja rješenja o dosudi nekretnine.

*Namirenje ostalih tražbina*

Članak 107.

(1) Nakon namirenja tražbina iz članka 106. ovoga Zakona, namiruju se
tražbine osigurane založnim pravom, tražbine ovrhovoditelja na čiji je
prijedlog određena ovrha i naknada za osobne služnosti i druga prava koje
prestaju prodajom.

(2) Odredba stavka 1. ovoga članka na odgovarajući se način primjenjuje
i na namirenje podzaložnih prava (nadhipoteka) i drugih prava koja su teret
prava koja se namiruju.

(3) Vjerovnici iz stavka 1. ovoga članka namiruju se po redu stjecanja
založnoga prava i prava na namirenje ovrhovoditelja koji su predložili
ovrhu odnosno po redu upisa u zemljišnu knjigu osobnih služnosti, a ako
je bio ustupljen prednosni red, tada se vjerovnici iz stavka 1. ovoga članka
namiruju po time uspostavljenom prednosnom redu.

(4) Troškovi i kamate za posljednje tri godine do donošenja rješenja
o dosudi nekretnine kupcu, određeni ovršnom ispravom, namiruju se po istom
redoslijedu kao i glavna tražbina.

(5) Poslije namirenja tražbine iz stavka 1. ovoga članka namiruju se
tražbine navedene u članku 106. stavku 1. točki 2. i 3. ovoga Zakona za
vrijeme za koje se ne namiruju po tim odredbama, i to najprije tražbine
iz točke 2., a zatim tražbine iz točke 3.

*Visina naknade za osobne služnosti i druga prava koja prestaju
prodajom*

Članak 108.

(1) Ako se o visini naknade za osobne služnosti ili druga prava koja
prestaju prodajom ne postigne sporazum između nositelja tih prava i vjerovnika
koji po redu za namirenje dolaze poslije njih, visinu naknade određuje
sud, uzimajući u obzir osobito vrijeme za koje bi ta prava još trajala,
njihovu vrijednost i godine života nositelja tih prava.

(2) Kupac i nositelj prava osobne služnosti mogu se sporazumjeti da
kupac preuzme služnost, a da se iznos naknade, utvrđen prema stavku 1.
ovoga članka, odbije od kupovnine.

*Razmjerno namirenje*

Članak 109.

Više tražbina koje imaju isti red namirenja namiruju se razmjerno svojoj
visini ako iznos dobiven prodajom nije dovoljan za potpuno namirenje.

*Osporavanje tražbina*

Članak 110.

Osoba koja se namiruje iz prodajne cijene može, ako to utječe na njezino
namirenje, najkasnije na ročištu za diobu, drugoj takvoj osobi osporiti
postojanje tražbine, njezinu visinu i red namirenja.

*Upućivanje na parnicu*

Članak 111.

(1) Sud će osobu koja je osporila tražbinu uputiti da, u određenom roku,
pokrene parnicu ako odluka zavisi od spornih činjenica, osim ako svoje
osporavanje ne dokazuje pravomoćnom presudom, javnom ili privatnom ispravom
koja ima značenje javne isprave. Ako osoba koja osporava tražbinu to osporavanje
potkrjepljuje pravomoćnom presudom, javnom ili privatnom ispravom koja
ima značenje javne isprave, sud će o osporavanju odlučiti u ovršnom postupku.
Sud će o osporavanju odlučiti u ovršnom postupku i ako nisu sporne činjenice
od kojih zavisi donošenje odluke.

(2) Ako prihvati osporavanje, sud će na parnicu uputiti osobu čija je
tražbina osporena.

(3) Ako osoba koja je osporila tražbinu učini vjerojatnim postojanje
razloga za osporavanje, sud će donošenje rješenja o namirenju osobe čija
je tražbina osporena odgoditi do završetka parnice. Iznimno, sud može donošenje
rješenja o namirenju i namirenje te osobe uvjetovati davanjem osiguranja.

(4) Iznos koji se odnosi na osporenu tražbinu položit će se u sudski,
odnosno javnobilježnički polog.

(5) Ako osoba koja je upućena na parnicu u roku koji joj je za to određen
ne dokaže da je parnicu pokrenula, smatrat će se da tražbina nije osporena,
odnosno da je odustala od zahtjeva da njezina tražbina bude namirena u
ovršnom postupku.

(6) Presuda donesena u parnici o osporenoj tražbini djeluje protiv ovršenika
i svih vjerovnika.

(7) Odredbom stavka 4. ovoga članka ne dira se u pravo osobe koja je
upućena na parnicu da, i poslije završetka ovršnoga postupka, pokrene parnicu
protiv osobe čije je tražbine osporila odnosno protiv osobe koja joj je
tražbinu osporila.

(8) Na prijedlog osobe čija je tražbina osporena sud može odgodu donošenja
rješenja o namirenju i namirenje tražbine te osobe uvjetovati davanjem
primjerenoga osiguranja za štetu koju bi ta osoba mogla pretrpjeti zbog
odgode namirenja. Ako osoba koja je osporila tražbinu ne da primjereno
osiguranje u roku koji joj je određen, smatrat će se da tražbina nije osporena.

(9) Osoba čija je tražbina bila osporena ima pravo na naknadu štete
koju je pretrpjela zbog neutemeljenoga osporavanja tražbine, ako je ono
bilo učinjeno jedino radi toga da joj se šteti ili je smeta u izvršavanju
i ostvarenju njezinih prava.

***6. Posebne odredbe o načinu namirenja nekih tražbina***

*Nedospjela tražbina*

Članak 112.

(1) Tražbina založnoga vjerovnika koja nije dospjela do dana donošenja
rješenja o namirenju za koje nisu ugovorene kamate isplatit će se nakon
odbitka iznosa koji odgovara zakonskim kamatama, od dana donošenja rješenja
o namirenju do dana dospijeća te tražbine.

(2) Nedospjele tražbine za koje su ugovorene kamate isplatit će se zajedno
s iznosom ugovorenih kamata obračunatih do dana donošenja rješenja o namirenju.

*Nedospjela tražbina povremenih primanja*

Članak 113.

(1) Tražbine povremenih primanja po osnovi zakonskoga uzdržavanja, po
osnovi naknade štete nastale zbog narušenja zdravlja ili smanjenja odnosno
gubitka radne sposobnosti i po osnovi naknade štete za izgubljeno uzdržavanje
zbog smrti davatelja uzdržavanja, koje su osigurane zalogom, a dospijevaju
nakon dana donošenja rješenja o namirenju, namiruju se na izričit zahtjev
vjerovnika.

(2) Tražbine iz stavka 1. ovoga članka obračunavaju se na način na koji
se obračunava naknada za osobnu služnost.

*Tražbine uz uvjet*

Članak 114.

(1) Iznos uvjetne tražbine koja je osigurana založnim pravom izdvojit
će se i staviti u sudski, odnosno javnobilježnički polog i isplatiti kad
se odgodni uvjet ispuni ili kad bude sigurno da se raskidni uvjet neće
ispuniti.

(2) Ako se odgodni uvjet ne ispuni ili se ispuni raskidni uvjet, izdvojeni
iznos kupovnine služi za namirenje vjerovnika čije tražbine nisu potpuno
ili nisu uopće namirene, a ako takvih vjerovnika nema ili cijeli iznos
nije iscrpljen njihovim namirenjem, taj će se iznos, odnosno ostatak predati
ovršeniku.

*Predbilježba založnoga prava i zabilježba spora*

Članak 115.

(1) Ako je u zemljišnu knjigu upisana predbilježba založnoga prava,
a osoba u čiju je korist predbilježba upisana dokaže da je u tijeku postupak
za njezino opravdanje, odnosno da još nije protekao rok za pokretanje toga
postupka, tražbina na koju se predbilježba odnosi namiruje se na način
na koji se namiruje tražbina uz odgodni uvjet.

(2) Tražbina za koju je u zemljišnoj knjizi upisana zabilježba spora
radi brisanja založnoga prava ili zabilježba o drugom sporu namiruje se
na način na koji se namiruje tražbina uz raskidni uvjet.

*Zajedničke hipoteke*

Članak 116.

Tražbina osigurana zajedničkom hipotekom čiji vjerovnik je zahtijevao
namirenje iz neke od tako opterećenih nekretnina namirit će se po odredbama
ovoga Zakona, ako zemljišnoknjižno pravo ne određuje što drugo glede zajedničkih
hipoteka.

***7. Ročište za diobu, rješenje o namirenju i brisanje prava
i tereta***

*Ročište za diobu*

Članak 117.

(1) Nakon pravomoćnosti rješenja o dosudi nekretnine kupcu, sud određuje
ročište za diobu kupovnine.

(2) Na ročište se pozivaju, pored stranaka, i osobe koje prema stanju
spisa i prema podacima iz zemljišne knjige polažu pravo da se namire iz
toga iznosa.

(3) U pozivu te će se osobe upozoriti na to da će se tražbina vjerovnika
koji ne dođe na ročište uzeti prema stanju koje proizlazi iz zemljišne
knjige i spisa te da, najkasnije na ročištu za diobu, mogu drugom osporiti
tražbinu, njezinu visinu i red namirenja.

(4) Na ročištu se raspravlja o namirenju vjerovnika i drugih osoba koje
postavljaju zahtjev za namirenje.

*Rješenje o namirenju*

Članak 118.

(1) O namirenju ovrhovoditelja i drugih osoba kojima pripada pravo na
namirenje sud odlučuje rješenjem nakon održanoga ročišta, uzimajući u obzir
podatke iz spisa i zemljišne knjige te utvrđenja na ročištu.

(2) Pri donošenju rješenja iz stavka 1. ovoga članka uzet će se u obzir
samo one tražbine po kojima je rješenje o ovrsi postalo pravomoćno najkasnije
na dan ročišta za diobu.

(3) Ako ima tražbina u odnosu na koje rješenje o ovrsi nije postalo
pravomoćno najkasnije na dan ročišta za diobu, te će se tražbine namiriti,
nakon pravomoćnosti rješenja o ovrsi iz preostaloga iznosa kupovnine ako
je ima, a ostatak će se vratiti ovršeniku.

(4) Žalba protiv rješenja o namirenju odgađa ovrhu rješenja ako bi rješenje
kojim se prihvaća žalba moglo utjecati na namirenje.

*Brisanje prava i tereta*

Članak 119.

(1) Nakon pravomoćnosti rješenja o dosudi sud će rješenjem odrediti
da se u zemljišnoj knjizi brišu upisana prava i tereti, osim onih koji
ostaju na nekretnini i poslije predaje nekretnine kupcu ili koje je kupac
preuzeo.

(2) Kupac može tužbom tražiti brisanje založnih prava čije je brisanje
sud propustio odrediti u smislu odredbe stavka 1. ovoga članka. Tužba se
može podnijeti u roku propisanom pravilima zemljišnoknjižnoga prava.

***8. Pravni položaj ovršenika i trećih osoba nakon prodaje
nekretnine***

*Gubitak prava na posjed nekretnine*

Članak 120.

Prodajom nekretnine ovršenik gubi pravo posjeda nekretnine i dužan ju
je predati kupcu odmah nakon dostave rješenja o predaji nekretnine kupcu,
ako zakonom ili u sporazumu s kupcem nije drukčije određeno.

*Iseljenje ovršenika*

Članak 121.

(1) Ovrhovoditelj može već u prijedlogu za ovrhu prodajom nekretnine,
a i kasnije sve do predaje nekretnine kupcu, zatražiti i njezino ispražnjenje
te predaju kupcu na temelju zaključka o predaji nekretnine kupcu.

(2) U slučaju iz stavka 1. ovoga članka sud će u rješenju o ovrsi odrediti
ispražnjenje nekretnine i njezinu predaju kupcu nakon pravomoćnosti rješenja
o predaji nekretnine kupcu.

(3) Nakon što donese zaključak o predaji nekretnine kupcu, sud će, na
prijedlog kupca pristupiti ovrsi radi ispražnjenja i predaje nekretnine
kupcu.

(4) Ovrha iz stavka 3. ovoga članka provodi se po pravilima ovoga Zakona
o ovrsi ispražnjenjem i predajom nekretnine.

(5) U ovršnom postupku iz stavka 4. ovoga članka kupac stječe položaj
ovrhovoditelja podnošenjem prijedloga iz stavka 3. ovoga članka.

*Prava ovršenika koji se iseljava*

Članak 122.

(1) Ovršenik i članovi njegovoga obiteljskoga domaćinstva koji se iseljavaju
imaju pravo na nužni smještaj samo ako je to određeno posebnim propisom.

(2) Osiguranje nužnoga smještaja iz stavka 1. ovoga članka ne sprječava
provedbu ovrhe.

*Iseljenje najmoprimca i zakupca*

Članak 123.

(1) Nakon što donese zaključak o predaji nekretnine kupcu, sud će, na
prijedlog kupca, narediti najmoprimcu ili zakupcu da je predadu kupcu u
roku koji ne može biti kraći od tri mjeseca i u istom rješenju odrediti
prisilnu ovrhu ispražnjenjem nekretnine i njezinom predajom kupcu ako je
oni u roku koji im je određen ne predadu.

(2) Prisilnoj ovrsi iz stavka 1. ovoga članka sud će pristupiti, na
prijedlog kupca, nakon što rješenje iz toga stavka postane pravomoćno i
nakon što istekne rok određen u tom rješenju. Ovrha se provodi po pravilima
ovoga Zakona o ovrsi ispražnjenjem i predajom nekretnine.

(3) Rok za predaju nekretnine kupcu iz stavka 1. ovoga članka počinje
teći dostavom rješenja najmoprimcu odnosno zakupcu i ne prekida se izjavljivanjem
žalbe.

(4) U postupku iz stavka 1. i 2. ovoga članka kupac ima položaj ovrhovoditelja.

*Iseljenje drugih osoba*

Članak 124.

(1) Nakon što donese rješenje o predaji nekretnine kupcu, sud će, na
prijedlog kupca, narediti drugim osobama koje ne raspolažu valjanim pisanim
pravnim temeljem za korištenje nekretnine da je bez odgode predadu kupcu
i u istom rješenju odrediti protiv tih osoba ovrhu ispražnjenjem i predajom
nekretnine.

(2) Provedbi ovrhe iz stavka 1. ovoga članka ovršni sud će pristupiti
odmah po donošenju rješenja iz toga stavka. Žalba ne odgađa ovrhu. Ovrha
se provodi po pravilima ovoga Zakona o ovrsi ispražnjenjem i predajom nekretnine.

(3) U postupku iz stavka 1. i 2. ovoga članka kupac ima položaj ovrhovoditelja.

***9. Primjena odredaba ove glave na području gdje ne postoje
zemljišne knjige***

Članak 125.

(1) Na području za koje ne postoje zemljišne knjige na odgovarajući
se način primjenjuju pravna pravila koja na tom području važe o ispravama
koje se uz prijedlog za ovrhu podnose kao dokaz prava vlasništva na nekretnini
koja je predmet ovrhe, a i pravna pravila o tome u koje će se javne knjige
ili na drugi način upisati rješenje o ovrsi na nekretnini.

(2) Ako se ne može, iz bilo kojega razloga, pribaviti dokaz o vlasništvu
u skladu s pravnim pravilima koja na tom području važe, umjesto dokaza
o vlasništvu ovrhovoditelj je dužan u prijedlogu za ovrhu naznačiti mjesto
na kojemu se nekretnina nalazi, njezin naziv, granice i površinu.

(3) U tomu će slučaju sud obaviti pljenidbeni popis nekretnine za koju
je predložena ovrha, i na ročište za pljenidbeni popis pozvati ovrhovoditelja,
ovršenika i osobe s čijim nekretninama graniči ta nekretnina.

(4) Zapisnik o pljenidbenom popisu objavljuje se na sudskoj ploči.

(5) O obavljenom pljenidbenom popisu sud će u "Narodnim novinama"
objaviti oglas u kojem će navesti sud koji objavljuje oglas, broj predmeta,
podatke o strankama i o nekretnini na kojoj se ovrha provodi te obavijesti
o tome gdje je i kad održano ročište na kojemu je nekretnina popisana i
kad je zapisnik o pljenidbenom popisu istaknut na sudskoj ploči. Tim će
oglasom sud pozvati sve zainteresirane osobe da pismeno ili usmeno obavijeste
sud o razlozima zbog kojih se ovrha ne može provesti na toj nekretnini.

(6) Odredbe ovoga članka primjenjivat će se i na području za koje su
osnovane zemljišne knjige ako je odgovarajuća zemljišna knjiga uništena
ili nekretnina nije upisana u zemljišnu knjigu.

(7) Odredbe ovoga članka primjenjivat će se i kad se nekretnina u katastru
vodi na ime ovršenika ako zemljišnoknjižni vlasnik odnosno njegovi nasljednici
izjavom ovjerovljenom od nadležnoga tijela potvrde da je ovršenik vlasnik
nekretnine koja je predmet ovrhe.

Glava jedanaesta

OVRHA NA POKRETNINAMA

***1. Opće odredbe***

*Mjesna nadležnost ako je poznato mjesto gdje se
pokretnine nalaze*

Članak 126.

(1) Za odlučivanje o prijedlogu za ovrhu na pokretninama i za provedbu
te ovrhe mjesno je nadležan sud na čijem se području, prema naznaci u prijedlogu
za ovrhu, one nalaze.

(2) Odredba stavka 1. ovoga članka primjenjuje se na odgovarajući način
i kad se ovrha pokreće po službenoj dužnosti.

*Mjesna nadležnost ako nije poznato gdje se
pokretnine nalaze*

Članak 127.

(1) Ovrhovoditelj može predložiti da sud donese rješenje o ovrsi na
pokretninama, ne naznačujući mjesto gdje se one nalaze.

(2) Za odlučivanje o prijedlogu iz stavka 1. ovoga članka mjesno je
nadležan sud na čijem se području nalazi prebivalište ili, podredno, boravište
ovršenika fizičke osobe odnosno sjedište ovršenika pravne osobe.

(3) Ovrhovoditelj može u slučaju iz stavka 1. ovoga članka podnijeti
rješenje o ovrsi svakom stvarno nadležnom sudu na čijemu se području nalaze
ovršenikove pokretnine, s prijedlogom da taj sud provede ovrhu.

*Izuzimanje od ovrhe*

Članak 128.

(1) Ne mogu biti predmeti ovrhe:

1. odjeća, obuća, rublje i drugi predmeti osobne uporabe, posteljne
stvari, posuđe, namještaj, štednjak, hladnjak, stroj za pranje rublja i
druge stvari koje služe za zadovoljenje potreba domaćinstva ako su nužni
ovršeniku i članovima njegova domaćinstva s obzirom na uobičajene uvjete
života svoje društvene okoline,

2. hrana i ogrjev za potrebe ovršenika i članova njegova domaćinstva
za šest mjeseci,

3. radna i rasplodna stoka, poljoprivredni strojevi i druga oruđa za
rad koji su ovršeniku poljodjelcu nužni za održavanje poljoprivrednoga
gospodarstva u mjeri u kojoj je to nužno za njegovo uzdržavanje i za uzdržavanje
članova njegova obiteljskoga domaćinstva, te sjeme za uporabu na tomu gospodarstvu
i hrana za stoku za četiri mjeseca,

4. alat, strojevi i drugi predmeti koji su ovršeniku obrtniku ili trgovcu
pojedincu nužni za obavljanje njegove upisane djelatnosti, te sirovine
i pogonsko gorivo za tri mjeseca rada,

5. predmeti koji su nužni ovršeniku koji samostalno u obliku zanimanja
obavlja upisanu javnobilježničku, odvjetničku, liječničku, ljekarničku,
znanstvenu, umjetničku ili koju drugu profesionalnu djelatnost,

6. gotov novac ovršenika po osnovi tražbina koje su izuzete od ovrhe
te gotov novac ovršenika koji ima stalna mjesečna primanja do mjesečnoga
iznosa koji je po zakonu izuzet od ovrhe, razmjerno vremenu do idućega
primanja,

7. odličja, medalje, ratne spomenice i druga odličja i priznanja, vjenčani
prsten, osobna pisma, rukopisi i drugi osobni spisi ovršenika, obiteljske
fotografije, osobne i obiteljske isprave i obiteljski portreti,

8. pomagala koja su invalidu ili drugoj osobi s tjelesnim nedostacima
dana na temelju propisa ili koja je sam nabavio, a nužna su za obavljanje
životnih funkcija.

(2) Poštanska pošiljka ili poštanska novčana doznaka upućena ovršeniku
ne može biti predmet ovrhe prije uručenja.

(3) Zakonom se može odrediti da i druge pokretnine ne mogu biti predmet
ovrhe.

*Ovršne radnje*

Članak 129.

(1) Ovrha na pokretninama provodi se njihovom zapljenom, procjenom i
prodajom te namirenjem ovrhovoditelja iz iznosa dobivenoga prodajom.

(2) Prijedlogom za ovrhu može se zahtijevati da se provede samo pljenidba
i procjena, ali u tomu slučaju ovrhovoditelj je dužan u roku od tri mjeseca
od dana pljenidbenoga popisa, odnosno procjene podnijeti prijedlog za prodaju
stvari.

(3) Ako ovrhovoditelj u roku iz stavka 2. ovoga članka ne podnese prijedlog
za prodaju, ovrha će se obustaviti.

***2. Pljenidba i procjena pokretnina***

*Obavijest o pljenidbi*

Članak 130.

(1) Sudski ovršitelj, prije nego što pristupi pljenidbi, predat će ovršeniku
rješenje o ovrsi i pozvati ga da plati iznos za koji je određena ovrha
s kamatama i troškovima.

(2) O vremenu i mjestu pljenidbe obavijestit će se ovrhovoditelj ako
je to tražio.

(3) Nenazočnost ovrhovoditelja ne sprječava provedbu pljenidbe.

(4) O obavljenoj pljenidbi obavijestit će se stranka koja joj nije bila
nazočna.

*Predmet pljenidbe*

Članak 131.

(1) Pljenidba se obavlja sastavljanjem pljenidbenoga popisa.

(2) Popisati se mogu pokretnine koje se nalaze u posjedu ovršenika te
njegove pokretnine koje se nalaze u posjedu ovrhovoditelja.

(3) Smatra se da ovršeniku pripadaju pokretnine koje ima na sebi odnosno
koje se nalaze na ili u njegovoj nekretnini, u stanu u kojemu stanuje odnosno
u poslovnoj prostoriji koju je zakupio.

(4) Smatra se da su bračni drugovi suvlasnici u jednakim dijelovima
svih pokretnina koje se zateknu u njihovoj kući, stanu, poslovnoj prostoriji
ili drugoj nekretnini.

(5) Ovršenikove pokretnine koje se nalaze u posjedu treće osobe mogu
se popisati samo ako ona na to pristane.

(6) Ako treća osoba ne pristane na popis, sud će na ovrhovoditelja,
na njegov prijedlog, prenijeti ovršenikovo pravo na predaju stvari.

*Obujam pljenidbenoga popisa*

Članak 132.

(1) Popisat će se onoliko pokretnina koliko je potrebno za namirenje
ovrhovoditeljeve tražbine i troškova ovrhe.

(2) Prvenstveno se popisuju pokretnine u pogledu kojih nema primjedbi
o postojanju prava koje bi sprječavalo ovrhu i pokretnine koje se najlakše
mogu unovčiti, pri čemu će se o tome uzeti u obzir i izjave nazočnih stranaka
i trećih osoba.

(3) Sud može, na prijedlog ovršenika, naknadno odrediti ovrhu na drugom
predmetu, a ne na onom koji je na prijedlog ovrhovoditelja popisan, ako
postoji znatan nerazmjer između vrijednosti toga predmeta i iznosa tražbine.
U tom se slučaju na odgovarajući način primjenjuju odredbe članka 78. ovoga
Zakona.

*Čuvanje popisanih pokretnina*

Članak 133.

(1) Popisane pokretnine sudski ovršitelj će ostaviti na čuvanje ovršeniku,
ako sud, na prijedlog ovrhovoditelja, nije odredio da se one predaju na
čuvanje ovrhovoditelju ili trećoj osobi.

(2) Opasnost od uništenja ili oštećenja pokretnina danih na čuvanje
ovrhovoditelju ili trećoj osobi snosi ovrhovoditelj, osim ako je uništenje
ili oštećenje posljedica više sile.

(3) Na popisanim stvarima koje su ostavljene ovršeniku na čuvanje vidljivo
će se naznačiti da su zaplijenjene.

(4) Gotov novac, vrijednosni papiri i dragocjenosti predat će se u sudski
odnosno javnobilježnički polog.

(5) U sudski odnosno javnobilježnički polog predat će se i druge pokretnine
veće vrijednosti, ako su prikladne za takav način čuvanja.

*Zabrana raspolaganja popisanim pokretninama*

Članak 134.

(1) Ovršeniku je zabranjeno raspolagati zaplijenjenim stvarima.

(2) U rješenje o ovrsi unosi se ta zabrana te upozorenje ovršeniku na
kaznenopravne posljedice postupanja protivno zabrani.

*Stjecanje založnoga prava*

Članak 135.

(1) Ovrhovoditelj stječe pljenidbenim popisom založno pravo na popisanim
pokretninama.

(2) Ako je popis obavljen u korist više ovrhovoditelja prednosni red
založnoga prava stečenoga popisom ili zabilješkom u zapisniku o pljenidbenom
popisu određuje se prema danu kad je popis obavljen odnosno prema danu
kad je stavljena zabilješka.

(3) Ako se stvari popisuju istodobno u korist više ovrhovoditelja, prednosni
red određuje se prema danu kad je prijedlog za ovrhu primljen u sudu, a
ako su prijedlozi za ovrhu primljeni istoga dana, njihova založna prava
imaju isti prednosni red.

(4) Ako je prijedlog za ovrhu upućen poštom preporučenom pošiljkom,
dan predaje pošti smatra se kao dan primitka u sudu.

*Bezuspješan pokušaj pljenidbe*

Članak 136.

(1) Ako se pri pljenidbi ne nađu pokretnine koje mogu biti predmet ovrhe,
sud će o tome obavijestiti ovrhovoditelja koji nije bio nazočan pljenidbi.

(2) Ovrhovoditelj može u roku od tri mjeseca od dana dostave obavijesti
odnosno od dana pokušane pljenidbe kojoj je bio nazočan predložiti da se
pljenidba ponovno provede.

(3) Ako ovrhovoditelj u roku iz stavka 2. ovoga članka ne predloži ponovnu
provedbu pljenidbe, ili ako se ni pri ponovnoj pljenidbi ne nađu stvari
koje mogu biti predmet ovrhe, sud će obustaviti ovrhu.

*Procjena*

Članak 137.

(1) Istodobno s pljenidbenim popisom obavit će se i procjena pokretnina.

(2) Procjenu obavlja sudski ovršitelj, ako sud nije odredio da je obavi
sudski procjenitelj ili posebni vještak.

(3) Stranka može predložiti da procjenu obavi vještak iako to sud nije
odredio. Ako sud prihvati taj prijedlog, troškove vještačenja dužan je
predujmiti predlagatelj u roku koji sud odredi. Ako predujam ne bude plaćen
u roku, smatrat će se da je predlagatelj odustao od svoga prijedloga.

(4) O prijedlogu iz stavka 3. ovoga članka sud odlučuje zaključkom.

(5) Troškove vještačenja iz stavka 3. ovoga članka snosi predlagatelj,
bez obzira na ishod ovršnoga postupka.

(6) Stranka može, u roku od osam dana od obavljene procjene, predložiti
sudu utvrđivanje niže odnosno više vrijednosti zaplijenjenih pokretnina
od procijenjene ili određivanje nove procjene. O prijedlogu sud odlučuje
zaključkom.

*Zapisnik o pljenidbenom popisu i procjeni*

Članak 138.

(1) O pljenidbenom popisu i procjeni sastavlja se zapisnik.

(2) U zapisnik se, uz ostalo, pojedinačno naznačuju zaplijenjene pokretnine
s njihovom procijenjenom vrijednošću i unose izjave stranaka i sudionika
u postupku te izjave trećih osoba o postojanju prava koja sprječavaju ovrhu.

*Zabilješka umjesto pljenidbenoga popisa*

Članak 139.

Ako se nakon pljenidbenoga popisa odredi ovrha na zaplijenjenim pokretninama
radi naplate druge tražbine istoga ovrhovoditelja ili tražbine drugoga
ovrhovoditelja, neće se obaviti ponovni popis i procjena tih pokretnina,
nego će se u nastavku zapisnika samo zabilježiti podaci iz kasnijega rješenja
o ovrsi.

***3. Prodaja pokretnina***

*Vrijeme prodaje*

Članak 140.

(1) Prodaja zaplijenjenih stvari može se provesti tek nakon pravomoćnosti
rješenja o ovrsi, osim ako ovršenik ne pristane da se prodaja obavi prije
toga, ili ako su u pitanju pokretnine koje su podložne brzom kvarenju,
ili ako postoji opasnost od znatnoga pada njihove cijene, ili ako ovrhovoditelj
dade osiguranje za štetu koju bi bio dužan naknaditi ovršeniku u slučaju
da rješenje o ovrsi ne postane pravomoćno.

(2) O prodaji prije pravomoćnosti rješenja o ovrsi sud odlučuje zaključkom.

(3) Između dana pljenidbenoga popisa i dana prodaje mora proteći najmanje
petnaest dana.

(4) Prodaja se može provesti i prije proteka roka iz stavka 3. ovoga
članka iz razloga navedenih u stavku 1. ovoga članka.

*Način prodaje*

Članak 141.

(1) Pokretnine se prodaju usmenom javnom dražbom ili neposrednom pogodbom.
Način prodaje određuje zaključkom sud, pazeći na to da se postigne najpovoljnije
unovčenje stvari.

(2) Javnu dražbu provodi sudski ovršitelj. Sud može zaključkom provedbu
dražbe povjeriti javnom bilježniku.

(3) Prodaja neposrednom pogodbom obavlja se između kupca, s jedne strane,
i sudskoga ovršitelja ili osobe koja obavlja komisione poslove, s druge
strane. Sudski ovršitelj pokretnine prodaje, u ime i za račun ovršenika,
a osoba koja obavlja komisione poslove u svoje ime, a za račun ovršenika.

(4) Prodaja dražbom odredit će se ako su u pitanju pokretnine veće vrijednosti,
a može se očekivati da će se prodati po većoj cijeni od procijenjene vrijednosti.

(5) Prodaja pokretnina objavit će se pravovremeno na oglasnoj ploči
suda, a može se objaviti i na način predviđen za objavljivanje prodaje
nekretnine.

(6) Ovrhovoditelj i ovršenik obavijestit će se o mjestu, danu i satu
prodaje.

*Prodajna cijena*

Članak 142.

(1) Na prvoj dražbi pokretnine se ne mogu prodati ispod dvije trećine
procijenjene vrijednosti. One se ispod te cijene ne mogu prodati ni u roku
koji je sud odredio za prodaju neposrednom pogodbom.

(2) Ako se na prvoj dražbi ne postigne cijena iz stavka 1. ovoga članka,
sud će, na prijedlog stranke, odrediti novu dražbu na kojoj se pokretnine
mogu prodati ispod te cijene, ali ne ispod jedne trećine procijenjene vrijednosti.

(3) Odredba stavka 2. ovoga članka na odgovarajući se način primjenjuje
i kad se zaplijenjene pokretnine nisu mogle prodati neposrednom pogodbom
po cijeni iz stavka 1. ovoga članka u roku koji je odredio sud.

(4) Prijedlog za drugu dražbu ili za prodaju neposrednom pogodbom stranka
može podnijeti u roku od petnaest dana od dana prve dražbe, odnosno od
dana proteka roka koji je sud odredio za prodaju neposrednom pogodbom.

(5) Sud će obustaviti postupak ako nijedna od stranaka ne predloži u
propisanom roku drugu dražbu, odnosno ponovnu prodaju neposrednom pogodbom,
ili ako se stvari ne uspiju prodati ni na drugoj držbi, odnosno neposrednom
pogodbom u ponovnom roku koji sud odredi.

*Obveze i prava kupca*

Članak 143.

(1) Kupac je dužan položiti kupovninu i pokretnine uzeti odmah nakon
zaključenja dražbe, odnosno prodaje neposrednom pogodbom.

(2) Ako kupac odmah ne položi kupovninu, smatrat će se da dražba nije
uspjela. Kupac je dužan strankama naknaditi štetu koju su one pretrpjele
njegovim odustankom, o čemu sud, na zahtjev stranaka, odlučuje u ovršnom
postupku.

(3) Sudski ovršitelj predat će pokretnine kupcu i ako nije položio kupovninu,
ako na to, na svoju opasnost, pristane ovrhovoditelj u granicama iznosa
koji bi mu pripao iz postignute cijene. Ako kupac ne položi kupovninu u
roku koji mu je određen, ovrhovoditelj može zatražiti od suda da u istom
postupku naloži kupcu da mu plati cijenu te nakon pravomoćnosti i ovršnosti
toga rješenja protiv njega predložiti ovrhu.

(4) Kupac u svakom slučaju postaje vlasnik kupljenih pokretnina njihovim
preuzimanjem.

(5) Kupcu ne pripadaju prava po osnovi odgovornosti zbog nedostataka
stvari.

***4. Namirenje ovrhovoditelja***

*Namirenje jednoga ovrhovoditelja*

Članak 144.

(1) Ako se iz prodajne cijene namiruje samo ovrhovoditelj, sud će, bez
održavanja ročišta, rješenjem odrediti da se iz iznosa dobivenoga prodajom
stvari i oduzetoga novca namire redom: troškovi postupka, troškovi određeni
u ovršnoj ispravi, kamate do dana unovčenja pokretnine i glavna tražbina.

(2) Višak prodajne cijene koji preostane nakon namirenja predat će se
ovršeniku, ako za to nema smetnji.

*Namirenje više ovrhovoditelja*

Članak 145.

(1) Ako se u ovršnom postupku namiruje više ovrhovoditelja, odnosno
ako se, pored ovrhovoditelja namiruju i osobe čija prava prestaju prodajom
pokretnine, oni se iz prodajne cijene namiruju onim redom kojim su stekli
založno ili drugo pravo koje prodajom prestaje, ako zakonom za određene
tražbine nije propisano prvenstveno pravo namirenja.

(2) Ovrhovoditelji istoga reda koji se iz prodajne cijene ne mogu potpuno
namiriti namiruju se razmjerno iznosima svojih tražbina.

(3) Troškovi ovršnoga postupka, troškovi određeni ovršnom ispravom i
kamate imaju isti red namirenja kao i glavna tražbina.

(4) Pri donošenju rješenja o namirenju sud će uzeti u obzir samo one
tražbine za koje je rješenje o ovrsi postalo pravomoćno do dana prodaje
popisanih stvari.

***5. Primjena odredaba o ovrsi na nekretnini***

Članak 146.

Odredbe ovoga Zakona o ovrsi na nekretninama primjenjuju se na odgovarajući
način i u postupku ovrhe na pokretninama, ako odredbama ove glave nije
drukčije određeno.

Glava dvanaesta

OVRHA NA NOVČANOJ TRAŽBINI OVRŠENIKA

***1. Opće odredbe***

*Mjesna nadležnost*

Članak 147.

(1) Za odlučivanje o prijedlogu za ovrhu na novčanoj tražbini i za provedbu
te ovrhe mjesno je nadležan sud na čijem se području nalazi prebivalište
ovršenika, a ako ovršenik nema prebivalište u Republici Hrvatskoj, nadležan
je sud na čijem se području nalazi ovršenikovo boravište.

(2) Ako ovršenik nema u Republici Hrvatskoj ni boravište, mjesno je
nadležan sud na čijem se području nalazi prebivalište ovršenikova dužnika,
a ako ovaj nema prebivalište u Republici Hrvatskoj, nadležan je sud na
čijem se području nalazi boravište ovršenikova dužnika.

(3) Odredbe stavka 1. i 2. ovoga članka koje se odnose na prebivalište
fizičke osobe na odgovarajući se način primjenjuju i na sjedište pravne
osobe.

*Izuzimanje od ovrhe*

Članak 148.

Izuzeti su od ovrhe:

1. primanja po osnovi zakonskoga uzdržavanja, naknade štete nastale
zbog narušenja zdravlja ili smanjenja, odnosno gubitka radne sposobnosti
i naknade štete za izgubljeno uzdržavanje zbog smrti davatelja udržavanja,

2. primanja po osnovi naknade zbog tjelesnoga oštećenja prema propisima
o invalidskom osiguranju,

3. primanja po osnovi socijalne skrbi,

4. primanja po osnovi privremene nezaposlenosti,

5. primanja po osnovi dječjega doplatka,

6. primanja po osnovi stipendije i pomoći učenicima i studentima,

7. primanja vojnika i studenata vojnih škola,

8. naknada za rad osuđenika, osim za tražbine po osnovi zakonskoga uzdržavanja
te za tražbine naknade štete prouzročene kaznenim djelom osuđenika,

9. primanja po osnovi odličja i priznanja.

*Ograničenje ovrhe*

Članak 149.

(1) Ovrha na plaći, naknadi umjesto plaće, naknadi za skraćeno radno
vrijeme i naknadi zbog umanjenja plaće i mirovini, radi naplate tražbine
po osnovi zakonskoga uzdržavanja, naknade štete nastale zbog narušenja
zdravlja ili smanjenja, odnosno gubitka radne sposobnosti i naknade štete
za izgubljeno udržavanje zbog smrti davatelja uzdržavanja može se provesti
do iznosa od jedne polovine, a radi naplate tražbine po drugoj osnovi do
iznosa od jedne trećine plaće, naknade umjesto plaće ili mirovine.

(2) Ako ovršenik prima zajamčenu plaću u skladu s kolektivnim ugovorom
ili zakonom, ovrha radi naplate tražbine iz stavka 1. ovoga članka može
se provesti do iznosa od jedne trećine, odnosno do iznosa od jedne četvrtine
takve plaće.

(3) Odredba stavka 1. ovoga članka primjenjuje se i na plaće vojnih
osoba te na primanja osoba u pričuvnom sastavu za vrijeme vojne službe.

(4) Ovrha na primanju invalida po osnovi novčane naknade za tjelesno
oštećenje i doplatak za tuđu pomoć i njegu može se provesti samo radi naplate
tražbine po osnovi zakonskoga uzdržavanja, naknade štete nastale zbog narušenja
zdravlja ili smanjenja, odnosno gubitka radne sposobnosti i naknade štete
za izgubljeno uzdržavanje zbog smrti davatelja uzdržavanja, i to do iznosa
od jedne polovice toga primanja.

(5) Ovrha na primanju po osnovi ugovora o doživotnom uzdržavanju i doživotnoj
renti te na primanju po osnovi ugovora o osiguranju života može se provesti
samo na dijelu koji prelazi iznos najviše stalne socijalne skrbi koja se
isplaćuje na području na kojemu ovršenik ima bivalište.

*Ovršne radnje*

Članak 150.

(1) Ovrha na novčanoj tražbini provodi se pljenidbom i prijenosom, ako
ovim Zakonom za pojedine slučajeve nije drukčije određeno.

(2) Ovršnim prijedlogom može se zahtijevati da se odredi samo pljenidba
novčane tražbine, ali u tom je slučaju ovrhovoditelj dužan u roku od tri
mjeseca od dana kad mu je dostavljeno rješenje o pljenidbi, odnosno od
dana kad mu je dostavljena obavijest o očitovanju ovršenikova dužnika ili
o tome da se on nije očitovao u određenom roku, podnijeti prijedlog za
prijenos tražbine.

(3) Ako ovrhovoditelj u tom roku ne podnese takav prijedlog, ovrha će
se obustaviti.

*Opseg ovrhe*

Članak 151.

(1) Pljenidba i prijenos novčane tražbine mogu se odrediti i provesti
samo u iznosu koji je potreban za namirenje tražbine ovrhovoditelja, osim
ako je u pitanju nedjeljiva tražbina.

(2) Ako više ovrhovoditelja traži ovrhu na istoj tražbini koja je djeljiva,
pljenidba i prijenos određuju se u odgovarajućim iznosima, napose u korist
svakoga ovrhovoditelja.

***2. Pljenidba tražbine***

*Učinak pljenidbe*

Članak 152.

(1) Pljenidba se provodi dostavom ovršenikovu dužniku rješenja o ovrsi
kojim se ovršenikovu dužniku zabranjuje da ovršeniku ispuni novčanu tražbinu,
a ovršeniku se zabranjuje da tu tražbinu naplati ili da inače raspolaže
njome i zalogom koji je dan za njezino osiguranje.

(2) Pljenidba je provedena danom dostave rješenja o ovrsi ovršenikovu
dužniku.

(3) Ovrhovoditelj pljenidbom stječe založno pravo na ovršenikovoj tražbini.

(4) Ovršenikov dužnik nema pravo žalbe protiv rješenja o pljenidbi.

*Pljenidba tražbine zasnovane na vrijednosnom papiru*

Članak 153.

(1) Pljenidbu novčane tražbine zasnovane na vrijednosnom papiru koji
se prenosi indosamentom ili za čije je ostvarenje inače potreban taj papir
provodi sudski ovršitelj oduzimanjem papira od ovršenika i njegovom predajom
sudu odnosno javnom bilježniku. Pljenidba je obavljena oduzimanjem papira
od ovršenika.

(2) Pravne radnje potrebne za očuvanje ili ostvarenje prava iz papira
iz stavka 1. ovoga članka obavlja u ovršenikovo ime sudski ovršitelj na
temelju zaključka suda.

(3) Pljenidba novčane tražbine zasnovane na dionici za koju nije izdana
isprava o dionici kao i na dionici koja glasi na ime za koju je izdana
ta isprava obavlja se dostavom rješenja o pljenidbi dioničkom društvu.
U tom slučaju odgovarajuće se primjenjuju odredbe članka 152. ovoga Zakona.

*Zabrana tražbine po štednom ulogu*

Članak 154.

(1) Iznimno od odredaba članka 153. ovoga Zakona, pljenidba tražbine
po štednom ulogu kod banke ili druge pravne osobe može se provesti i bez
prethodnoga oduzimanja štedne knjižice ovršenika.

(2) Ako ovrhovoditelj ne raspolaže potrebnim podacima o štednom ulogu
ovršenika, može sudu predložiti donošenje rješenja kojim će privremeno
zaplijeniti sve štedne uloge ovršenika kod određene pravne osobe (prijedlog
za privremenu pljenidbu).

(3) Rješenjem o privremenoj pljenidbi sud će od pravne osobe zatražiti
i podatke o štednim ulozima ovršenika.

(4) Pravna osoba je dužna bez odgode dati sudu tražene podatke i ne
smije obavijestiti ovršenika da su ti podaci traženi.

(5) Nakon što dobije tražene podatke, sud će o njima obavijestiti ovrhovoditelja,
koji je dužan u roku od osam dana predložiti ovrhu na određenom štednom
ulogu ili na određenim štednim ulozima. U povodu takva prijedloga sud će
donijeti rješenje o pljenidbi određenoga štednoga uloga ili određenih štednih
uloga i staviti izvan snage rješenje o privremenoj pljenidbi štednih uloga.

(6) Prijedlog za privremenu pljenidbu iz stavka 2. ovoga članka i prijedlog
iz stavka 5. ovoga članka smatraju se, u smislu odredaba propisa o sudskim
pristojbama, jednim prijedlogom.

(7) Ako štedna knjižica nije prethodno oduzeta od ovršenika, smatrat
će se da je pljenidba na određenom štednom ulogu provedena danom dostave
rješenja o privremenoj pljenidbi pravnoj osobi kod koje se vodi štedni
ulog.

(8) Pravna osoba koja vodi štedni ulog ima pravo na naknadu troškova
za obavljanje radnji u skladu s odredbama ovoga članka. Zahtjev za naknadu
troškova može se podnijeti u roku od petnaest dana od poduzimanja radnje.
Ti troškovi ulaze u troškove ovršnoga postupka.

*Založno pravo na kamatama*

Članak 155.

Založno pravo stečeno na tražbini po kojoj teku kamate odnosi se i na
kamate koje dospijevaju nakon pljenidbe.

*Prednosni red*

Članak 156.

(1) Prednosni red založnih prava više ovrhovoditelja određuje se prema
danu primitka ovšnoga prijedloga.

(2) Ako je ovršni prijedlog upućen poštom preporučenom pošiljkom, dan
predaje pošti smatra se kao dan predaje sudu.

(3) Ako su ovršni prijedlozi više ovrhovoditelja primljeni u sudu istoga
dana, založna prava imaju isti prednosni red.

(4) Tražbine s istim redom prvenstva namiruju se srazmjerno, ako se
ne mogu namiriti u cijelosti.

(5) Ako zbog provedbe ovrhe na novčanoj tražbini prestaju založna i
druga prava koja su stečena prije pokretanja postupka, prednosni red u
namirenju tih prava određuje se prema propisima koji uređuju stjecanje
reda prvenstva tih prava izvan ovršnoga postupka.

*Izjašnjenje ovršenikova dužnika*

Članak 157.

(1) Sud će, na prijedlog ovrhovoditelja, zatražiti od ovršenikova dužnika
da se u roku koji odredi sud očituje o tome priznaje li i u kojem iznosu
zaplijenjenu tražbinu i je li voljan namiriti je, te je li njegova obveza
da namiri tu tražbinu uvjetovana ispunjenjem neke druge obveze.

(2) Prijedlog za očitovanje ovršenikova dužnika ovrhovoditelj može spojiti
s ovršnim prijedlogom ili ga dati posebnim podneskom nakon toga prijedloga,
a najkasnije do prijenosa tražbine.

(3) Očitovanje ovršenikova dužnika dostavit će se ovrhovoditelju bez
odgode.

*Odgovornost ovršenikova dužnika*

Članak 158.

(1) Ovršenikov dužnik odgovara ovrhovoditelju za štetu koju mu je nanio
time što se nije očitovao, ili što se neistinito ili nepoptuno očitovao.

(2) Sud će upozoriti ovršenikova dužnika na tu njegovu odgovornost.

*Pljenidba tražbine osigurane založnim pravom
upisanim u javnoj knjizi*

Članak 159.

(1) Pljenidba tražbine osigurane založnim pravom upisanim u zemljišnoj
knjizi ili drugoj javnoj knjizi u koju se upisuju prava na nekretninama
provodi se upisom pljenidbe u tu knjigu.

(2) Upis se obavlja po službenoj dužnosti, uz naznaku da je pljenidba
na temelju koje je na tražbini stečeno založno pravo određena radi namirenja
tražbine ovrhovoditelja.

(3) Ako ima više ovrhovoditelja, prednosni red njihovih tražbina određuje
se prema vremenu upisa.

***3. Prijenos tražbine***

a) Opće odredbe

*Vrste prijenosa*

Članak 160.

(1) Zaplijenjena tražbina prenosi se na ovrhovoditelja u skladu s njegovim
prijedlogom, radi naplate ili umjesto isplate.

(2) Ovrhovoditelj je dužan već u ovršnom prijedlogu zatražiti da se
tražbina na njega prenese radi naplate ili umjesto isplate, ako ovim Zakonom
nije drukčije određeno. O vrsti prijenosa sud odlučuje rješenjem o ovrsi.

(3) U rješenju o ovrsi ili u posebnom rješenju o prijenosu pozvat će
se ovršenikov dužnik da dužni iznos položi kod suda uplatom na određeni
račun i da o tome obavijesti sud.

*Posebni uvjeti za prijenos nedjeljive tražbine*

Članak 161.

(1) Tražbina koja se zasniva na vrijednosnom papiru koji se prenosi
indosamentom ili za čije je ostvarenje potrebno podnošenje toga papira,
ili koje se iz drugih razloga ne može dijeliti u pogledu prijenosa ili
ostvarenja, može se prenijeti samo u svojem punom iznosu.

(2) Ako je više ovrhovoditelja podnijelo prijedlog za prijenos u razne
dane, sud će prenijeti tražbinu na ovrhovoditelja koji je prvi podnio prijedlog,
a ako je više ovrhovoditelja podnijelo prijedlog istoga dana, tražbina
će se prenijeti na ovrhovoditelja čija je tražbina najveća.

*Provedba prijenosa*

Članak 162.

(1) Prijenos tražbine je proveden dostavom ovršenikovu dužniku rješenja
kojim je prijenos određen.

(2) Prijenos tražbine zasnovane na vrijednosnom papiru koji se prenosi
indosamentom ili kojega je radi ostvarenja inače potrebno podnijeti, proveden
je kada sud na taj papir stavi izjavu o prijenosu i papir s tom izjavom
preda ovrhovoditelju.

*Obveze ovršenika i ovrhovoditelja*

Članak 163.

(1) Ovršenik je dužan u roku što ga odredi sud na zahtjev ovrhovoditelja
na koga je tražbina prenesena dati objašnjenja koja su ovrhovoditelju potrebna
radi ostvarivanja te tražbine i predati mu isprave koje se na tu tražbinu
odnose.

(2) Ovrhovoditelj na koga je prenesen dio tražbine dužan je, ako to
ovršenik zatraži, u roku što ga odredi sud, dati osiguranje da će nakon
ostvarenja te tražbine vratiti isprave koje se odnose na tražbinu.

(3) Sud će na prijedlog ovrhovoditelja provesti ovrhu protiv ovršenika
radi predaje isprava ako ih on sam ne preda.

(4) Predaju isprava koje se nalaze kod treće osobe ovrhovoditelj može
zahtijevati tužbom, ako bi to pravo imao ovršenik.

(5) Na ispravi koja se daje ovrhovoditelju sud će zabilježiti da je
proveden prijenos tražbine za koju je određena ovrha.

*Polaganje novca kod suda odnosno javnoga bilježnika*

Članak 164.

(1) Ovršenikov dužnik kojemu je dostavljeno rješenje o ovrsi ili posebno
rješenje o prijenosu ispunjava svoju obvezu polaganjem novca kod suda koji
provodi ovrhu, odnosno javnoga bilježnika.

(2) Ako je radi naplate prenesene novčane tražbine ovrhovoditelj morao
pokrenuti sudski ili drugi postupak, sud ili tijelo koje vodi postupak,
u odluci kojom prihvaća zahtjev ovrhovoditelja naložit će ovršenikovu dužniku
da dužni iznos položi kod suda koji provodi ovrhu.

(3) Na temelju odluke kojom je ovršenikovu dužniku naloženo da dužni
iznos položi kod suda koji provodi ovrhu, odnosno javnoga bilježnika, na
prijedlog ovrhovoditelja na koga je tražbina prenesena provest će se ovrha
protiv ovršenikova dužnika i novac naplaćen tom ovrhom, nakon podmirenja
troškova postupka, doznačiti po službenoj dužnosti sudu koji provodi ovrhu.
O obavljenoj doznaci obavijestit će se sud.

b) Prijenos radi naplate

*Ovlaštenja ovrhovoditelja*

Članak 165.

(1) Prijenosom tražbine radi naplate ovlašćuje se ovrhovoditelj da traži
od ovršenikova dužnika isplatu iznosa naznačenoga u rješenju o ovrsi ili
u posebnom rješenju o prijenosu, ako je taj iznos dospio, da obavlja sve
radnje koje su potrebne radi očuvanja i ostvarenja prenesene tražbine i
da se koristi pravima u svezi sa zalogom koji je dan za osiguranje te tražbine.

(2) Prijenosom tražbine radi naplate ovrhovoditelj nije ovlašten na
teret ovršenika zaključiti nagodbu, ovršenikovu dužniku oprostiti dug ili
prenesenim tražbinama inače raspolagati, te ni s ovršenikovim dužnikom
sklopiti ugovor da odluku o tražbini, ako je ona sporna, donese izbrani
sud.

(3) Ovrhovoditelju na koga je prenesena tražbina radi naplate ovršenikov
dužnik može istaknuti samo prigovore koje bi mogao istaknuti ovršeniku.

(4) Ustupanje prenesene tražbine koju je obavio ovršenik nakon prijenosa
bez učinka je na prava koja je ovrhovoditelj stekao prijenosom.

*Prijenos radi naplate tražbine upisane u javnoj knjizi*

Članak 166.

Prijenos radi naplate tražbine upisane u zemljišnoj knjizi ili drugoj
javnoj knjizi u koju se upisuju prava na nekretninama upisat će se po službenoj
dužnosti.

*Uvjetovanost obveze ovršenikova dužnika predajom stvari*

Članak 167.

(1) Ako obveza ovršenikova dužnika da isplati tražbinu ovisi o obvezi
ovršenika da mu preda određenu stvar koja se nalazi u posjedu ovršenika,
a ta je obveza utvrđena pravomoćnom presudom, sud će, na prijedlog ovrhovoditelja
na koga je tražbina prenesena radi naplate, naložiti ovršeniku predaju
stvari sudu radi predaje ovršenikovu dužniku.

(2) Na prijedlog ovrhovoditelja, sud će prema ovršeniku koji nije predao
stvar u određenom roku, provesti ovrhu radi predaje stvari.

*Obavješćivanje ovršenika o tužbi za naplatu
prenesene tražbine*

Članak 168.

Ovrhovoditelj koji je podnio tužbu radi naplate prenesene tražbine dužan
je bez odgode obavijestiti ovršenika o pokrenutoj parnici. U protivnom
odgovara ovršeniku za štetu koju on pretrpi zbog toga propusta.

*Zakašnjenje u naplati prenesene tražbine*

Članak 169.

(1) Ovrhovoditelj koji se ne brine za naplatu prenesene tražbine odgovara
za štetu koja je time nanesena drugom vjerovniku koji ima založno ili koje
drugo pravo koje se namiruje iz tražbine.

(2) U slučaju iz stavka 1. ovoga članka sud može, na prijedlog drugoga
vjerovnika, ukinuti rješenje o prijenosu tražbine na neurednoga ovrhovoditelja
i tražbinu prenijeti na drugoga vjerovnika.

*Namirenje ovrhovoditelja*

Članak 170.

(1) Ovrhovoditelj na koga je tražbina prenesena radi naplate namiruje
se iz sredstava položenih kod suda odnosno javnoga bilježnika.

(2) Namirenje ovrhovoditelja i drugih osoba čija prava prestaju provedbom
ovrhe provodi se uz odgovarajuću primjenu odredaba članka 144. i 145. ovoga
Zakona.

c) Prijenos umjesto isplate

Članak 171.

(1) Zaplijenjena tražbina prelazi prijenosom umjesto isplate na ovrhovoditelja
do prenesenoga iznosa, s učinkom ustupanja tražbine uz naknadu.

(2) Ako je prenesena tražbina osigurana založnim pravom upisanim u zemljišnoj
knjizi ili drugoj javnoj knjizi u koju se upisuju prava na nekretninama,
sud će, po službenoj dužnosti, prenijeti ovršenikova prava na ovrhovoditelja,
a brisati založno pravo upisano u korist ovršenika.

(3) Ovrhovoditelj na kojega je tražbina prenesena umjesto isplate dužan
je tražbinu naplatiti po pravilima koja važe za tražbine prenesene radi
naplate, s time da se novac polučen ostvarenjem tražbine isplaćuje izravno
ovrhovoditelju, osim u slučaju iz stavka 4. ovoga članka.

(4) Ovrhovoditelj na kojega je tražbina prenesena umjesto isplate smatra
se namirenim i samim prijenosom, u visini te tražbine, ako u ovršnom postupku
nije sudjelovalo više ovrhovoditelja ili drugih vjerovnika koji se namiruju
iz prenesene tražbine. Ako u ovršnom postupku sudjeluju takve osobe, ovrhovoditelj
na koga je tražbina prenesena umjesto isplate smatrat će se ovrhovoditeljem
na koga je tražbina prenesena radi naplate.

(5) Okolnost da je na ovrhovoditelja tražbina prenesena umjesto isplate
ne utječe na odgovornost ovršenika za istinitost i naplativost prenesene
tražbine.

***4. Posebne odredbe o ovrsi na plaći i drugim stalnim novčanim
primanjima***

*Primjena odredaba ove glave*

Članak 172.

U ovrsi na plaći i drugim stalnim novčanim primanjima primjenjuju se
odredbe odjeljaka 1. do 3. ove glave, ako odredbama ovoga odjeljka nije
drukčije određeno.

*Rješenje o ovrsi*

Članak 173.

(1) Rješenjem o ovrsi na plaći određuje se pljenidba određenoga dijela
plaće i nalaže se poslodavcu koji ovršeniku isplaćuje plaću da novčani
iznos za koji je određena ovrha isplati odnosno isplaćuje ovrhovoditelju
nakon pravomoćnosti toga rješenja.

(2) Rješenje o ovrsi odnosi se i na povećanje plaće do kojega dođe nakon
dostave rješenja o ovrsi.

*Ovrha kada pravo na uzdržavanje*

*ima više osoba*

Članak 174.

(1) Ako pravo na zakonsko uzdržavanje, odnosno pravo na rentu za izgubljeno
uzdržavanje zbog smrti davatelja uzdržavanja prema istom ovršeniku ima
više osoba, a ukupni iznos njihovih tražbina prelazi dio plaće koji može
biti predmet ovrhe, ovrha se određuje i provodi u korist svakoga od takvih
ovrhovoditelja razmjerno visini njihovih tražbina.

(2) Ako nakon započete provedbe ovrhe na plaći odnosno drugom stalnom
novčanom primanju bude podnesen novi prijedlog za ovrhu na tražbini iz
stavka 1. ovoga članka, sud će prije doneseno rješenje o ovrsi izmijeniti
po službenoj dužnosti u smislu stavka 1. ovoga članka i odrediti iznos
koji će se ubuduće isplaćivati pojedinim ovrhovoditeljima.

(3) U slučaju iz stavka 2. ovoga članka, rješenje o ovrsi dostavlja
se i ranijem ovrhovoditelju koji protiv rješenja ima pravo žalbe.

*Mjesto isplate*

Članak 175.

(1) Tražbine za koje nije propisano bezgotovinsko plaćanje ovrhovoditelj
naplaćuje neposredno na blagajni na kojoj se ovršeniku isplaćuje plaća.

(2) Ovrhovoditelj ima pravo zahtijevati da mu se obustavljeni iznos
isplaćuje poštom na adresu koju naznači ili na određeni račun kod pravne
osobe koja obavlja poslove platnoga prometa, uz odbitak troškova doznake.

*Prestanak rada*

Članak 176.

(1) Kad ovršeniku prestane rad, rješenje o ovrsi djeluje i prema drugom
poslodavcu s kojim ovršenik sklopi ugovor o radu ili službi, i to od dana
kad je tomu poslodavcu dostavljeno rješenje o ovrsi.

(2) Prijašnji poslodavac ovršenika dužan je bez odgode preporučenom
pošiljkom s povratnicom dostaviti rješenje o ovrsi novom poslodavcu i o
tome obavijestiti sud.

(3) Prijašnji poslodavac obavijestit će sud o prestanku ugovora o radu
bez odgode ako mu nije poznat novi poslodavac, o čemu će sud obavijestiti
ovrhovoditelja, određujući mu rok radi pribave podataka o novom poslodavcu.

(4) Ako ovrhovoditelj ne obavijesti sud u roku koji mu je određen o
novom poslodavcu, sud će obustaviti ovrhu.

*Odgovornost poslodavca za propuštenu obustavu*

*i isplatu dospjelih obroka*

Članak 177.

(1) Ovrhovoditelj može predložiti da sud u ovršnom postupku rješenjem
naloži poslodavcu da mu isplati sve obroke što ih je propustio obustaviti
i isplatiti prema rješenju o ovrsi.

(2) Prijedlog iz stavka 1. ovoga članka ovrhovoditelj može podnijeti
do završetka ovršnoga postupka.

(3) Na temelju pravomoćnoga rješenja iz stavka 1. ovoga članka ovrhovoditelj
može tražiti ovrhu protiv poslodavca u istom ovršnom postupku.

(4) Poslodavac koji nije postupio prema rješenju o ovrsi ili je propustio
postupiti po članku 176. stavku 2. i 3. ovoga Zakona, odgovara za štetu
koju je ovrhovoditelj zbog toga pretrpio.

*Zapljena po pristanku ovršenika*

Članak 178.

(1) Dužnik može javnobilježnički ovjerovljenom ispravom dati suglasnost
da se radi naplate tražbine vjerovnika zaplijeni dio njegove plaće i da
se isplati izravno vjerovniku, na način određen u toj ispravi. Takva isprava
ima pravni učinak rješenja o ovrsi.

(2) Ispravu iz stavka 1. ovoga članka s učincima dostave rješenja o
ovrsi poslodavcu dostavlja vjerovnik, preporučenom poštanskom pošiljkom
s povratnicom ili preko javnoga bilježnika.

(3) Iznimno od odredbe stavka 1. ovoga članka, zapljena na temelju suglasnosti
dužnika nema utjecaja na provedbu ovrhe na plaći radi namirenja tražbine
po osnovi zakonskoga uzdržavanja, naknade štete nastale po osnovi narušenja
zdravlja ili smanjenja, odnosno gubitka radne sposobnosti i naknade štete
po osnovi izgubljenoga uzdržavanja zbog smrti davatelja udržavanja.

*Primjena odredaba ovoga odjeljka*

Članak 179.

Odredbe ovoga odjeljka na odgovarajući se način primjenjuju i na ovrhu
na drugim stalnim novčanim primanjima ovršenika.

***5. Ovrha na tražbini po računu kod banke i druge pravne
osobe koja obavlja poslove platnoga prometa***

*Prisilna ovrha*

Članak 180.

(1) Ovrha na novčanoj tražbini, koja po žiroračunu, deviznom računu
i drugim računima kod banke ili drugih pravnih osoba koje obavljaju poslove
platnoga prometa, pripada ovršeniku, određuje se tako što se rješenjem
o ovrsi nalaže banci odnosno drugoj pravnoj osobi koja obavlja poslove
platnoga prometa da novčani iznos za koji je određena ovrha isplati ovrhovoditelju
nakon pravomoćnosti toga rješenja. To rješenje ima učinak rješenja o ovrsi
kojim su određeni zapljena novčane tražbine i prijenos radi naplate.

(2) U rješenju o ovrsi iz stavka 1. ovoga članka odredit će se broj
računa ovršenika s kojega treba obaviti isplatu te broj računa ovrhovoditelja
na koji isplatu treba obaviti, ili drugi način obavljanja isplate.

(3) Rješenje o ovrsi dostavlja se banci ili pravnoj osobi koja obavlja
poslove platnoga prometa prije pravomoćnosti. O pravomoćnosti rješenja
o ovrsi sud izvješćuje banku ili drugu pravnu osobu koja obavlja poslove
platnoga prometa po službenoj dužnosti.

(4) U ovrsi iz stavka 1. ovoga članka na odgovarajući se način primjenjuju
odredbe članka 154. ovoga Zakona.

(5) Odredbe stavka 1. do 4. ovoga članka ne primjenjuju se na tražbine
po osnovi uloga na štednju.

*Obveza dostave podataka o računu*

Članak 181.

Banka odnosno pravna osoba koja obavlja poslove platnoga prometa dužna
je na zahtjev suda dostaviti podatke o žiroračunu, deviznom ili drugom
računu ovršenika.

*Odgovornost banke odnosno pravne osobe koja obavlja poslove
platnoga prometa*

Članak 182.

Na odgovornost banke odnosno pravne osobe koja obavlja poslove platnoga
prometa zbog nepostupanja po rješenju o ovrsi na odgovarajući se način
primjenjuju odredbe članka 177. ovoga Zakona.

*Zapljena računa po pristanku dužnika*

Članak 183.

(1) Dužnik može javnobilježnički ovjerovljenom ispravom dati suglasnost
da se radi naplate tražbine vjerovnika zaplijeni određeni njegov račun
kod banke ili druge pravne osobe koja obavlja poslove platnoga prometa
te da se novčana sredstva s toga računa, u skladu s njegovom izjavom sadržanom
u toj ispravi, izravno s računa isplaćuju vjerovniku. Takva isprava ima
učinak pravomoćnoga rješenja o ovrsi kojim se zapljenjuje tražbina po računu
i prenosi na ovrhovoditelja radi naplate.

(2) Ispravu iz stavka 1. ovoga članka banci ili drugoj pravnoj osobi
koja obavlja poslove platnoga prometa dostavlja vjerovnik s učincima dostave
sudskoga rješenja o ovrsi, neposredno u prijemnom uredu banke ili druge
osobe koja obavlja poslove platnoga prometa, preporučenom poštanskom pošiljkom
s povratnicom ili preko javnoga bilježnika.

(3) Na ovrhu iz stavka 1. ovoga članka na odgovarajući se način primjenjuje
odredba članka 178. stavka 3. ovoga Zakona.

*Primjena odredaba ove glave*

Članak 184.

U ovrsi na tražbini po računu kod banke ili druge pravne osobe koja
obavlja poslove platnoga prometa na odgovarajući se način primjenjuju odredbe
odjeljaka 1. do 3. ove glave, ako odredbama ovoga odjeljka nije drukčije
određeno.

Glava trinaesta

OVRHA NA TRAŽBINI DA SE PREDAJU ILI
ISPORUČE POKRETNINE ILI DA SE PREDA NEKRETNINA

***1. Opće odredbe***

*Mjesna nadležnost*

Članak 185.

Za odlučivanje o ovršnom prijedlogu na ovršenikovoj tražbini da mu se
preda određena pokretna ili nepokretna stvar ili da mu se isporuči određena
količina pokretnina i za provedbu te ovrhe mjesno je nadležan sud na čijem
se području nalaze te stvari.

*Ovršne radnje*

Članak 186.

Ovrha na ovršenikovoj tražbini iz članka 185. ovoga Zakona provodi se
zapljenom te tražbine, njezinim prijenosom na ovrhovoditelja i prodajom
stvari.

*Učinak prijenosa*

Članak 187.

Prijenos zaplijenjene ovršenikove tražbine ima učinak prijenosa ovršenikove
novčane tražbine radi naplate.

*Nedospjelost ovršenikove tražbine
i tužba protiv ovršenikova dužnika*

Članak 188.

(1) Ako ovršenikova tražbina još nije dospjela, sud će naložiti predaju
stvari nakon dospijeća.

(2) Protiv ovršenikova dužnika koji nije voljan stvari predati ovrhovoditelj
može, i prije pravomoćnosti rješenja o prijenosu tražbine, tužbom zahtijevati
predaju ako o obvezi predaje nema ovršnu ispravu.

(3) Ako rješenje o ovrsi ne postane pravomoćno ili naknadno bude ukinuto
ili preinačeno, parnični sud će tužbu iz stavka 2. ovoga članka odbiti.

*Primjena odredaba o ovrsi na novčanoj tražbini*

Članak 189.

Odredbe o ovrsi na novčanoj tražbini na odgovarajući se način primjenjuju
i na ovrhu na tražbini da se predaju ili isporuče pokretnine ili da se
preda nekretnina, ako odredbama ove glave nije drukčije određeno.

***2. Pokretnine***

*Predaja stvari na čuvanje*

Članak 190.

(1) Rješenjem kojim se određuje prijenos ovršenikove tražbine sud će
naložiti ovršenikovu dužniku da pokretnine na koje se ta tražbina odnosi
preda službenoj osobi ili drugoj osobi na čuvanje.

(2) Na čuvanje stvari na odgovarajući se način primjenjuju odredbe članka
133. ovoga Zakona.

*Prodaja stvari i namirenje ovrhovoditelja*

Članak 191.

Prodaja pokretnina predanih sudskom ovršitelju ili čuvaru u smislu odredbe
članka 190. ovoga Zakona te namirenje ovrhovoditelja obavljaju se prema
odredbama ovoga Zakona o ovrsi na pokretninama.

***3. Nekretnina***

*Predaja ovrhovoditelju*

Članak 192.

(1) Rješenjem kojim se određuje prijenos ovršenikove tražbine sud će
naložiti ovršenikovu dužniku da nekretninu na koju se ta tražbina odnosi
preda ovrhovoditelju.

(2) Ovrhovoditelj je dužan nekretninom, u ime i za račun ovršenika,
upravljati kao dobar gospodar, i sudu, na njegov zahtjev, položiti račun
o upravljanju.

*Prodaja i namirenje ovrhovoditelja*

Članak 193.

(1) Ovrhovoditelj može radi namirenja svoje tražbine, u roku koji ne
može biti duži od trideset dana od dana kad mu je nekretnina predana, predložiti
sudu prodaju te nekretnine.

(2) Ako ovrhovoditelj ne predloži pravovremeno prodaju, sud će obustaviti
ovrhu.

(3) Nekretnina se prodaje i ovrhovoditelj namiruje prema odredbama ovoga
Zakona o ovrsi na nekretnini.

Glava četrnaesta

OVRHA NA DIONICI ZA KOJU NIJE IZDANA ISPRAVA O
DIONICI TE NA UDJELU ODNOSNO POSLOVNOM
UDJELU U TRGOVAČKOM DRUŠTVU

*Mjesna nadležnost*

Članak 194.

Za odlučivanje o prijedlogu za ovrhu na dionici za koju nije izdana
isprava o dionici te udjelu, odnosno na poslovnom udjelu u trgovačkom društvu
i za provedbu te ovrhe mjesno je nadležan sud na čijem se području nalazi
sjedište dioničkoga društva, odnosno drugoga trgovačkoga društva.

*Ovršne radnje*

Članak 195.

(1) Na dionici za koju nije izdana isprava o dionici ovrha se provodi
pljenidbom dionice, njezinom procjenom i prodajom te namirenjem ovrhovoditelja.

(2) Na udjelu odnosno poslovnom udjelu u trgovačkom društvu ovrha se
provodi pljenidbom udjela, njegovom procjenom i prodajom te namirenjem
ovrhovoditelja.

*Pljenidba dionice*

Članak 196.

(1) Pljenidba dionice za koju nije izdana isprava o dionici obavlja
se dostavom rješenja o ovrsi dioničkom društvu koje vodi knjigu takvih
dionica. Pljenidbom ovrhovoditelj stječe založno pravo na dionici.

(2) Dioničko društvo iz stavka 1. ovoga članka dužno je u knjigu dionica
upisati da je dionica koja glasi na ime zaplijenjena istoga dana kojega
joj je dostavljeno rješenje o ovrsi. Ono je dužno bez odgode obavijestiti
sud o obavljenom upisu odnosno o razlozima zbog kojih ga nije bilo moguće
obaviti. Dioničko društvo nema pravo žalbe protiv rješenja o ovrsi.

(3) Nakon dostave rješenja o ovrsi dioničko društvo iz stavka 1. ovoga
članka ne smije u odnosu na zaplijenjene dionice obaviti u knjizi dionica
nikakve upise na temelju raspoložbi ovršenika. Ono je dužno bez odgode
obavijestiti sud o svakoj promjeni u pogledu zaplijenjenih dionica, osobito
o prisilnoj ovrsi radi naplate koje druge tražbine ili o osiguranju koje
takve tražbine.

(4) Dioničko društvo iz stavka 1. ovoga članka odgovara za štetu koju
bi ovrhovoditelj mogao pretrpjeti zbog toga što ono nije postupilo u skladu
s odredbama stavka 2. i 3. ovoga članka. Za štetu osobno odgovaraju i članovi
uprave te druge odgovorne osobe dioničkoga društva. U rješenje o ovrsi
unijet će se upozorenje o odgovornosti dioničkoga društva, članova uprave
i drugih odgovornih osoba dioničkoga društva. Ovrhovoditelj može do završetka
ovršnoga postupka zatražiti da sud u tome postupku odluči o njegovom zahtjevu
za naknadu štete. Na temelju pravomoćnoga rješenja o zahtjevu za naknadu
štete, ovrhovoditelj može protiv dioničkoga društva, članova njegove uprave
i drugih odgovornih osoba tražiti prisilnu ovrhu. Nakon završetka ovršnoga
postupka ovrhovoditelj svoje pravo na naknadu štete može ostvarivati tužbom.

(5) Ako smatra potrebnim, sud će, na prijedlog ovrhovoditelja, dioničkom
društvu i članovima njegove uprave zaprijetiti novčanom kaznom ili kaznom
zatvora ako ne postupe u skladu s odredbama stavka 2. i 3. ovoga članka.

(6) Ovršeniku je zabranjeno raspolagati zaplijenjenom dionicom. Upozorenje
o toj zabrani te o kaznenopravnim posljedicama njezine povrede unijet će
se u rješenje o ovrsi.

(7) Odredbe članka 154. ovoga Zakona na odgovarajući se način primjenjuju
i na ovrhu na dionici za koju nije izdana isprava o dionici.

(8) Sud može zaključkom narediti dioničkom društvu da sudskom ovršitelju
omogući uvid u knjigu dionica te u druge isprave društva. Protiv dioničkoga
društva, članova uprave i drugih odgovornih osoba koji sprječavaju ili
ometaju sudskoga ovršitelja mogu se izreći kaznene mjere propisane ovim
Zakonom. Sud je dužan poduzeti potrebne mjere da bi se sačuvala tajnost
pribavljenih podataka po pravilima o čuvanju poslovne tajne.

*Procjena i prodaja dionica te namirenje
ovrhovoditelja*

Članak 197.

(1) Zaplijenjena dionica može se prodati na dražbi ili neposrednom pogodbom.
Neposrednom pogodbom dionicu prodaje sudski ovršitelj ili osoba ovlaštena
za prodaju dionica kojoj je sud povjerio prodaju. Sudski ovršitelj i osoba
ovlaštena za prodaju dionica sklapaju ugovor o prodaji dionice u ime ovršenika
na temelju zaključka suda koji ih na to ovlašćuje.

(2) Ako se dionica prodaje na dražbi ili neposrednom pogodbom, ona prethodno
mora biti procijenjena. Sudski ovršitelj utvrđuje tržišnu vrijednost dionica
putem vještaka ili ovlaštenih procjenitelja. Osoba ovlaštena za prodaju
dionica kojoj je povjerena prodaja dionice sama određuje cijenu po kojoj
će dionicu prodati, vodeći računa o tržišnim uvjetima.

(3) Procjena, utvrđivanje prodajne cijene i prodaja dionice te namirenje
ovrhovoditelja obavljaju se uz odgovarajuću primjenu odredaba ovoga Zakona
o ovrsi na pokretninama.

*Ovrha na udjelu odnosno poslovnom udjelu*

*u trgovačkom društvu*

Članak 198.

Odredbe članka 196. i 197. ovoga Zakona na odgovarajući se način primjenjuju
i na ovrhu na udjelu ili poslovnom udjelu u trgovačkom društvu.

Glava petnaesta

OVRHA NA DRUGIM IMOVINSKIM
ODNOSNO MATERIJALNIM PRAVIMA

*Mjesna nadležnost*

Članak 199.

(1) Za odlučivanje o prijedlogu za ovrhu na patentu, tehničkom unapređenju,
plodouživanju ili nekom sličnom ovršenikovu pravu i za provedbu te ovrhe
mjesno je nadležan sud na čijem se području nalazi prebivalište ovršenika,
a ako ovršenik nema prebivalište u Republici Hrvatskoj, nadležan je sud
na čijem se području nalazi boravište ovršenika.

(2) Odredba stavka 1. ovoga članka koja se odnosi na prebivalište primjenjuje
se i na sjedište pravne osobe.

(3) Mjesna nadležnost za ovrhu na dionici za koju je izdana isprava
o dionici određuje se prema odredbama ovoga Zakona o ovrsi na pokretninama.

*Ovršne radnje*

Članak 200.

Ovrha na pravima iz članka 199. ovoga Zakona provodi se pljenidbom toga
prava te njegovim unovčenjem u skladu s odredbama o prodaji pokretnina.

Glava šesnaesta

POSEBNE ODREDBE O OVRSI NA IMOVINI
PRAVNIH OSOBA

***1. Izuzimanje od ovrhe i ograničenje ovrhe***

*Nekretnine*

Članak 201.

(1) Nekretnine koje se koriste kao uredske prostorije te nekretnine
koje nisu izgrađene ili preuređene radi obavljanja strogo namjenske djelatnosti
ne smatraju se stvarima koje su nužne za obavljanje djelatnosti pravne
osobe. Ako se ista nekretnina (npr. zgrada) koristi kao uredski prostor
i za obavljanje namjenske djelatnosti, ovrha se može provesti na dijelu
nekretnine koji se koristi kao uredski prostor.

(2) Nekretnine koje su izgrađene ili preuređene za obavljanje strogo
namjenske djelatnosti mogu biti predmet ovrhe ako se zbog njihova otuđenja
neće obustaviti djelatnost ovršenika, osobito ako se ono što ovršenik dobiva
djelatnošću na toj nekretnini može naknaditi nabavkama na tržištu odnosno
ako se na tržištu može zakupiti poslovni prostor u kojemu se može obavljati
takva djelatnost.

(3) Nekretnine koje služe obavljanju koje od više djelatnosti ovršenika
i zbog otuđenja kojih neće prestati ostale djelatnosti ovršenika ne smatraju
se stvarima koje su nužne za obavljanje njegove djelatnosti.

*Pokretnine i prava pravne osobe koja svoju djelatnost*

*obavlja radi stjecanja dobiti*

Članak 202.

(1) Ovrha protiv pravne osobe koja obavlja djelatnost radi stjecanja
dobiti može se odrediti na ovim pokretninama i pravima:

1. gotovu novcu i vrijednosnim papirima, bez ograničenja,

2. gotovim proizvodima i poluproizvodima namijenjenim prodaji, bez ograničenja,

3. sirovinama, poluproizvodima namijenjenim preradi i pogonskim materijalima
(gorivo, mazivo i sl.), iznad količine koja je ovršeniku potrebna za jednomjesečnu
prosječnu proizvodnju, ako se te stvari ne mogu redovito nabavljati na
tržištu i ako je to nužno radi urednoga odvijanja proizvodnje,

4. drugim pokretninama koje nisu nužne za obavljanje djelatnosti ovršenika,

5. patentima, tehničkim unapređenjima i drugim pravima, bez ograničenja.

(2) Jesu li ispunjeni uvjeti za ograničenje ovrhe iz stavka 1. točke
3. ovoga članka određuje sud, u povodu pravnoga lijeka ovršenika protiv
rješenja o ovrsi ako je predmet ovrhe određen u tom rješenju, odnosno u
povodu prijedloga ovršenika nakon što su pojedinim ovršnim radnjama zaplijenjene
određene stvari. Takav prijedlog ovršenik mora staviti u roku od osam dana
od dana provedbe ovršne radnje.

(3) Neće se smatrati da je pokretnina nužna za obavljanje djelatnosti
ovršenika ako služi obavljanju djelatnosti koju druge osobe pružaju odgovarajućim
pokretninama na tržištu, ili ako se može iznajmiti na tržištu.

(4) Neće se smatrati da je vozilo nužno pravnoj osobi koja obavlja prijevozničku
djelatnost odnosno koja iznajmljuje vozila ako se zbog ovrhe na tomu vozilu
djelatnost te osobe neće smanjiti za više od dvije trećine.

*Pokretnine i prava druge pravne osobe*

Članak 203.

(1) Ovrha protiv pravne osobe koja ne obavlja djelatnost radi stjecanja
dobiti može se odrediti na pokretninama i pravima koja nisu nužna za obavljanje
njezine djelatnosti.

(2) U slučaju iz stavka 1. ovoga članka na odgovarajući se način primjenjuju
odredbe članka 202. stavka 1. točke 1., 4. i 5. te stavaka 3. i 4. ovoga
Zakona.

*Opseg ovrhe na novčanim sredstvima
na računu pravne osobe*

Članak 204.

(1) Ovrha radi ostvarenja novčane tražbine prema pravnoj osobi može
se provesti na svim sredstvima na njezinim računima kod pravne osobe koja
obavlja poslove platnoga prometa, a i na kunskoj vrijednosti deviznih sredstava
koja ona ima na deviznom računu.

(2) Ovrha na novčanim sredstvima na računu Države, jedinica lokalne
samouprave i uprave kod pravnih osoba koje obavljaju poslove platnoga prometa
te na kunskoj vrijednosti deviznih sredstava koje te osobe imaju na deviznom
računu, ne može se odrediti ako su ta sredstva nužna za obavljanje osnovnih
zadaća tih pravnih osoba.

(3) Odredba stavka 2. ovoga članka primjenjuje se i na tijela pravnih
osoba iz te odredbe.

(4) Sud će, na prigovor pravne osobe odnosno tijela iz stavka 2. i 3.
ovoga članka, saslušati stranke, a po potrebi provesti i druge dokaze o
okolnostima od kojih zavisi primjena odredaba stavka 2. i 3. ovoga članka.

(5) Nakon provjera iz stavka 4. ovoga članka sud će rješenjem odrediti
iznose do kojih se u određenim razmacima može provoditi ovrha radi naplate
tražbine ovrhovoditelja.

(6) Žalba protiv rješenja iz stavka 5. ovoga članka ne odgađa njegovu
provedbu.

***2. Ovrha na sredstvima na računu pravne soobe***

*Mjesna nadležnost*

Članak 205.

Za odlučivanje o prijedlogu za ovrhu i za provedbu ovrhe na novčanim
sredstvima koja se vode na računu ovršenika kod pravne osobe koja obavlja
poslove platnoga prometa mjesno je nadležan sud na čijem se području nalazi
jedinica pravne osobe kod koje se vodi račun ovršenika.

*Redoslijed naplate*

Članak 206.

(1) Pravna osoba koja obavlja poslove platnoga prometa naplatu obavlja
redom, prema vremenu dostave rješenja o ovrsi, ako zakonom nije drukčije
određeno.

(2) Pravna osoba koja obavlja poslove platnoga prometa vodi očevidnik
redoslijeda rješenja o ovrsi po danu i satu dostave i izdaje ovrhovoditelju,
na njegov zahtjev, potvrdu o mjestu njegove tražbine u tome redoslijedu.

(3) Pravna osoba koja obavlja poslove platnoga prometa ne može provesti
nalog ovršenika prije isplate tražbine utvrđene rješenjem o ovrsi, ako
posebnim zakonom nije drukčije određeno.

(4) S rješenjem o ovrsi izjednačena je isprava za koju je to predviđeno
posebnim zakonom.

(5) Ako je ovrha odgođena na ovršenikov prijedlog, odgovarajući iznos
sredstava izdvaja se radi zadržavanja reda naplate tražbine.

(6) Pravna osoba koja obavlja poslove platnoga prometa odgovara ovrhovoditelju
za štetu koju mu nanese povredom odredaba ovoga Zakona o opsegu, redoslijedu
i načinu namirenja tražbine ovrhovoditelja.

(7) O zahtjevu za naknadu štete iz stavka 6. ovoga članka odlučuje sud
u ovršnom postupku. Na temelju pravomoćnoga rješenja kojim je pravnoj osobi
koja obavlja poslove platnoga prometa naloženo da ovrhovoditelju naknadi
štetu, ovrhovoditelj može tražiti ovrhu protiv te pravne osobe u posebnom
ovršnom postupku.

*Naznaka računa*

Članak 207.

(1) Ovrhovoditelj je dužan u prijedlogu za ovrhu, uz ostalo naznačiti
jedinicu pravne osobe koja obavlja poslove platnoga prometa kod koje se
vode ovršenikova novčana sredstva te broj njegova računa.

(2) Ako se za tražbinu koja se namiruje naplata obavlja preko računa,
ovrhovoditelj je dužan u prijedlogu za ovrhu naznačiti i pravnu osobu kod
koje se vode njegova novčana sredstva te broj svoga računa.

(3) U ovrsi iz ovoga članka na odgovarajući se način primjenjuju odredbe
članka 154. ovoga Zakona.

*Rješenje o ovrsi*

Članak 208.

(1) Rješenjem o ovrsi na novčanim sredstvima koja se vode na računu
ovršenika kod pravne osobe koja obavlja poslove platnoga prometa nalaže
se toj pravnoj osobi da novčani iznos za koji je ovrha određena prenese
s računa ovršenika na račun ovrhovoditelja.

(2) Prijenos po odredbi stavka 1. ovoga članka obavlja se nakon pravomoćnosti
rješenja o ovrsi.

(3) Ako u prijedlogu za ovrhu ovrhovoditelj predloži da se prijenos
po odredbi stavka 1. ovoga članka provede prije pravomoćnosti rješenja
o ovrsi i ponudi osiguranje za štetu koju bi ovršenik mogao trpjeti zbog
takva prijenosa, sud će mu zaključkom odrediti rok za davanje osiguranja,
čiju će visinu sud odmjeriti prema okolnostima slučaja, i, nakon što osiguranje
bude dano, rješenjem o ovrsi odrediti da se prijenos obavi prije pravomoćnosti.
Ako ovrhovoditelj ne da osiguranje u određenom roku, smatrat će se da je
odustao od prijedloga da se prijenos obavi prije pravomoćnosti rješenja
o ovrsi.

*Povremena davanja*

Članak 209.

(1) Ako je rješenjem o ovrsi pravnoj osobi koja obavlja poslove platnoga
prometa za ovršenika naloženo plaćanje određenih iznosa u određenim razmacima,
ta će osoba obavljati isplate u skladu s nalogom iz rješenja o ovrsi.

(2) U slučaju iz stavka 1. ovoga članka, redoslijed naplate svih budućih
obroka računa se prema vremenu dostave rješenja o ovrsi.

(3) Pravna osoba koja obavlja poslove platnoga prometa vodi poseban
očevidnik rješenja o ovrsi kojima su naložena buduća povremena plaćanja.

*Zastajanje s ovrhama*

Članak 210.

(1) Pravna osoba koja obavlja poslove platnoga prometa za ovršenika
kojoj je dostavljeno rješenje o ovrsi na sredstvima na računu ovršenika,
zastat će s ovrhom na zahtjev ovrhovoditelja.

(2) U slučaju zastoja iz stavka 1. ovoga članka neće se izdvajati novčana
sredstva.

*Postupak u slučaju kad nema sredstava na računu*

Članak 211.

(1) Ako u vrijeme kad je pravnoj osobi koja obavlja poslove platnoga
prometa dostavljeno rješenje o ovrsi nema sredstava na ovršenikovom računu,
ta će osoba to rješenje držati u očevidniku i po njemu obaviti prijenos
kad sredstva pristignu na račun.

(2) O tome da nema sredstava na računu pravna osoba iz stavka 1. ovoga
članka obavijestit će sud bez odgode.

*Ovrha prema solidarnom ovršeniku*

Članak 212.

(1) Ako na temelju ovršne isprave dva ili više ovršenika solidarno odgovaraju,
sud će, na prijedlog ovrhovoditelja, protiv njih donijeti jedno rješenje
o ovrsi, uz uvjet da svi oni imaju račune kod iste pravne osobe koja obavlja
poslove platnoga prometa.

(2) Ovrhovoditelj može u prijedlogu za ovrhu odrediti redoslijed po
kojem će se obaviti naplata od pojedinih ovršenika, a ako to nije učinjeno,
naplata će se obaviti onim redom kojim su oni navedeni u prijedlogu.

(3) Ako se računi solidarnih ovršenika vode kod različitih jedinica
iste pravne osobe koja za ovršenike obavlja poslove platnoga prometa, sud
će rješenje o ovrsi dostaviti onoj jedinici kod koje se vodi račun ovršenika
kojega je ovrhovoditelj odredio kao prvoga solidarnoga ovršenika, odnosno
koji je u prijedlogu označen na prvom mjestu.

(4) Ako u slučaju iz stavka 3. ovoga članka na računu ovršenika nema
sredstava, jedinica kojoj je rješenje o ovrsi dostavljeno proslijedit će
to rješenje, na prijedlog ovrhovoditelja, kojoj drugoj jedinici kod koje
se vode računi solidarnih ovršenika.

*Redoslijed namirenja s pojedinih računa pravne osobe*

Članak 213.

Ovrhovoditelj određuje redoslijed namirenja s pojedinih računa dužnika,
ako zakonom nije drukčije određeno.

*Ovrha na sredstvima na deviznom računu*

Članak 214.

Ako se ovrha provodi radi naplate tražbine u kunama, sredstva s deviznoga
računa ovršenika preračunavaju se u kune po tečaju po kojemu bi pravna
osoba kod koje se vodi račun obavila to preračunavanje na njegov zahtjev,
i isplata se obavlja po pravilima o isplatama s računa koji se vode u kunama.

*Ovrha radi naplate tražbine u stranoj valuti*

Članak 215.

(1) Ako tražbina utvrđena u ovršnoj ispravi glasi na stranu valutu te
ako ovršenik ima devizni račun u toj valuti, rješenjem o ovrsi naložit
će se pravnoj osobi kod koje se vodi devizni račun ovršenika da prenese
odgovarajući iznos u stranoj valuti s računa ovršenika na račun ovrhovoditelja,
ili da isplatu u stranoj valuti izvrši na neki drugi dopušteni način.

(2) Ovrhovoditelj može zatražiti da se ovrha radi namirenja njegove
tražbine u određenoj stranoj valuti odredi i provede na drugim računima
ili predmetima ovršenika kao ovrha radi naplate tražbine u kunama u iznosu
koji je potreban da bi se od ovlaštene osobe kupila dužna devizna sredstva.

(3) Odredbe stavka 1. i 2. ovoga članka primjenjuju se i kada se ovrha
određuje protiv ovršenika koji nisu pravne osobe.

***3. Odgovarajuća primjena drugih odredaba Zakona***

Članak 216.

Ako odredbama ove glave nije što drugo izrijekom određeno, na ovrhu
protiv pravne osobe radi naplate novčane tražbine na odgovarajući se način
primjenjuju druge odredbe ovoga razdjela.

**Razdjel treći**

**OVRHA RADI OSTVARENJA NENOVČANE TRAŽBINE**

Glava sedamnaesta

SUDSKI PENALI

*Izricanje sudskih penala*

Članak 217.

(1) Kad dužnik ne izvrši u roku neku svoju nenovčanu obvezu utvrđenu
pravomoćnom sudskom odlukom, sudskom nagodbom ili javnobilježničkom ispravom,
sud će u ovršnom postupku, na prijedlog vjerovnika kao ovrhovoditelja,
odrediti dužniku kao ovršeniku naknadni primjereni rok i izreći ovršeniku
da će, ako svoju obvezu ne ispuni u tomu roku, biti dužan isplatiti ovrhovoditelju
određeni iznos novca za svaki dan zakašnjenja ili koju drugu jedinicu vremena
(sudski penali) u smislu pravila o obveznim odnosima, počev od isteka toga
roka.

(2) Naknadno određeni primjereni rok iz stavka 1. ovoga članka počinje
teći od dostave ovršeniku prvostupanjskoga rješenja kojim je taj rok određen.
Žalba ne utječe na tijek toga roka.

(3) Ako ovršenik najkasnije u roku od petnaest dana nakon pravomoćnosti
rješenja iz stavka 1. ovoga članka ispuni svoju obvezu, sud može u istom
ovršnom postupku na zahtjev ovršenika podnesen u roku od osam dana od ispunjenja
obveze smanjiti iznos dosuđenih penala, vodeći računa o svrsi zbog koje
je naredio njihovo plaćanje. Podnošenje toga zahtjeva bez utjecaja je na
određivanje i provedbu ovrhe na temelju pravomoćnoga rješenja o plaćanju
sudskih penala iz stavka 1. ovoga članka.

(4) Plaćanje sudskih penala može se tražiti sve dok se, na temelju ovršne
isprave, ne predloži ovrha radi ostvarenja nenovčane tražbine.

(5) Pravo na sudske penale prestaje od dana podnošenja prijedloga za
ovrhu iz stavka 4. ovoga članka. Prisilna naplata sudskih penala dospjelih
do toga dana može se tražiti u smislu odredaba članka 208. ovoga Zakona.

(6) Ako ovrha iz stavka 5. ovoga članka bude obustavljena, pravo ovrhovoditelja
na sudske penale oživljava.

*Ovrha radi naplate dosuđenih penala*

Članak 218.

(1) Na temelju pravomoćnoga rješenja o plaćanju sudskih penala iz članka
217. ovoga Zakona, sud će u istom ovršnom postupku u kojemu je donio to
rješenje, na prijedlog vjerovnika kao ovrhovoditelja, donijeti rješenje
o ovrsi radi prisilne naplate dosuđenih penala.

(2) Ako ovršenik u žalbi protiv rješenja o ovrsi istakne da je svoju
obvezu ispunio, sud će njegovu žalbu prihvatiti u ovršnom postupku samo
ako njegovu osnovanost dokaže javnom ili privatnom ispravom koja ima značenje
javne isprave. U protivnome će ovršenika uputiti na parnicu.

Glava osamnaesta

OVRHA RADI PREDAJE I ISPORUKE POKRETNINA

*Mjesna nadležnost*

Članak 219.

Za odlučivanje o prijedlogu za ovrhu radi predaje jedne ili više određenih
stvari ili radi isporuke određene količine zamjenljivih stvari te za provedbu
ovrhe mjesno je nadležan sud na čijem se području nalaze stvari.

*Ovrha radi predaje određenih stvari koje se nalaze kod ovršenika*

Članak 220.

(1) Ovrha radi predaje jedne ili više određenih stvari koje se nalaze
kod ovršenika provodi se tako što sudski ovršitelj oduzima te stvari od
ovršenika i predaje ih uz potvrdu ovrhovoditelju.

(2) Na način iz stavka 1. ovoga članka ovrha će se provesti i kad se
stvari nalaze kod treće osobe koja ih je voljna predati sudskom ovršitelju.

(3) Ako treća osoba nije voljna predati stvari, ovrhovoditelj može sudu
predložiti da na njega prenese ovršenikovu tražbinu prema trećoj osobi
na predaju stvari.

(4) Na postupak po prijedlogu iz stavka 3. ovoga članka primjenjuju
se odredbe ovoga Zakona o ovrsi na tražbini da se predaju ili isporuče
pokretnine.

*Ovrha radi predaje određenih stvari koje se nisu mogle naći
kod ovršenika niti kod treće osobe*

Članak 221.

(1) Ako stvari nisu nađene niti kod ovršenika niti kod treće osobe,
sud će u istom postupku, na prijedlog ovrhovoditelja, procijeniti vrijednost
tih stvari i rješenjem naložiti ovršeniku da ovrhovoditelju u određenom
roku isplati iznos te vrijednosti.

(2) Ovrhovoditelj može prijedlog iz stavka 1. ovoga članka podnijeti
u roku od osam dana od dana obavijesti da stvari nisu nađene. Ako ovrhovoditelj
ne podnese taj prijedlog u određenom roku, sud će obustaviti ovrhu.

(3) Na temelju rješenja iz stavka 1. ovoga članka ovrhovoditelj može
i prije njegove pravomoćnosti predložiti u istom postupku ovrhu radi naplate
dosuđenoga iznosa. Taj se prijedlog mora podnijeti najkasnije u roku od
petnaest dana od pravomoćnosti rješenja iz stavka 1. ovoga članka.

(4) Ako prijedlog iz stavka 3. ovoga članka ne bude podnesen u određenom
roku, sud će obustaviti ovrhu te ukinuti rješenje iz stavka 1. ovoga članka
i druge provedene radnje.

(5) Ovrhovoditelj može zajedno s prijedlogom za ovrhu iz članka 220.
stavka 1. i 2. ovoga Zakona spojiti i prijedlog za donošenje rješenja iz
stavka 1. ovoga članka. U tomu se slučaju ovrha prema članku 220. ovoga
Zakona i postupak iz ovoga članka provode istovremeno. Sud može odrediti
ovrhu u smislu odredbe stavka 3. ovoga članka i započeti s njezinom provedbom,
ali se radnje unovčenja zaplijenjenih dijelova imovine ovršenika ili prijenos
sredstava s njegova računa ne mogu provesti prije nego što se utvrdi da
se ovrha iz članka 220. stavka 1. i 2. ovoga Zakona nije mogla provesti.

(6) Ako se ovrha iz članka 220 stavaka 1. i 2. ovoga Zakona provede,
sud će po službenoj dužnosti obustaviti ovrhu te ukinuti rješenje iz stavka
1. ovoga članka i druge provedene radnje u smislu odredbe stavka 5. ovoga
članka. U tom slučaju ovrhovoditelj snosi u cijelosti troškove izazvane
podnošenjem prijedloga iz stavka 5. ovoga članka.

*Ovrha radi isporuke zamjenljivih stvari
koje se nalaze kod ovršenika ili treće osobe*

Članak 222.

Ako je ovršnom ispravom utvrđena obveza na isporuku određene količine
zamjenljivih stvari koje se nalaze kod ovršenika ili treće osobe, ovrha
se provodi na način propisan za predaju određenih stvari.

*Ovrha kad zamjenljive stvari nisu nađene
niti kod ovršenika niti kod treće osobe*

Članak 223.

(1) Ako stvari nisu nađene niti kod ovršenika niti kod treće osobe,
ovrha će se provesti uz odgovarajuću primjenu odredaba članka 221. ovoga
Zakona. Prigodom procjene vrijednosti stvari uzet će se u obzir potreba
njihove nabave na drugoj strani.

(2) Ako tijekom ovršnoga postupka dođe do promjene vrijednosti zamjenljivih
stvari, ovrhovoditelj može zatražiti od suda novu procjenu te naložiti
ovršeniku plaćanje razlike u vrijednosti. U tom slučaju primjenjuju se
na odgovarajući način odredbe članka 221. ovoga Zakona i stavka 1. ovoga
članka.

*Pravo na naknadu štete*

Članak 224.

Odredbama ove glave ne dira se u pravo ovrhovoditelja da u parnici traži
od ovršenika naknadu štete koja mu je nanesena time što mu predaja odnosno
isporuka stvari nije obavljena.

Glava devetnaesta

OVRHA RADI ISPRAŽNJENJA I PREDAJE NEKRETNINE

*Mjesna nadležnost*

Članak 225.

Za odlučivanje o prijedlogu za ovrhu radi ispražnjenja i predaje nekretnine
i za provedbu te ovrhe mjesno je nadležan sud na čijem se području nekretnina
nalazi.

*Način provedbe ovrhe*

Članak 226.

(1) Ovrha radi ispražnjenja i predaje nekretnine iz članka 225. ovoga
Zakona provodi se tako da sudski ovršitelj, nakon što udalji osobe i ukloni
stvari s te nekretnine, predaje nekretninu u posjed ovrhovoditelju.

(2) Ispražnjenju i predaji nekretnine može se pristupiti nakon proteka
osam dana od dana dostave rješenja o ovrsi ovršeniku i prije njegove pravomoćnosti.
Ako se dostava ovršeniku nije mogla uredno obaviti na posljednjoj poznatoj
adresi niti na način predviđen u odredbama članka 8. stavka 1. i 2. ovoga
Zakona, sud će mu bez odgode postaviti privremenoga zastupnika, kojemu
će se rješenje dostaviti.

(3) Ako je to potrebno, sud će protiv osoba koje ometaju provedbu ovrhe
izreći novčane kazne ili odrediti pritvor iz članka 16. ovoga Zakona.

(4) Na zahtjev suda policija i služba socijalne skrbi dužni su pružiti
svu potrebnu pomoć u provedbi radnji iz stavka 1. ovoga članka.

(5) Pri provedbi ovrhe primijenit će se odredbe članka 43. ovoga Zakona.

(6) Potrebnu radnu snagu i prijevozna sredstva radi provedbe ovrhe dužan
je osigurati ovrhovoditelj na zahtjev sudskoga ovršitelja, koji ovrhovoditelju
mora biti priopćen najkasnije osam dana prije provedbe ovrhe.

*Uklanjanje pokretnina*

Članak 227.

(1) Pokretnine koje su uklonjene s nekretnine predaju se ovršeniku,
a ako on nije nazočan, odraslom članu njegova kućanstva.

(2) Ako pri poduzimanju ovršnih radnji nije nazočna nijedna od osoba
kojoj se stvari mogu predati ili ih te osobe neće primiti, stvari se predaju
na čuvanje drugoj osobi, na trošak ovršenika. Ovrhovoditelj je dužan osigurati
drugu osobu kojoj će se predati uklonjene stvari. Ovrhovoditelj može sam
preuzeti stvari ovršenika na čuvanje.

(3) Uklonjene stvari predaje na čuvanje drugoj osobi ili ovrhovoditelju
sudski ovršitelj. Radnju sudskoga ovršitelja potvrđuje sud zaključkom.
Sud može naknadno zaključkom odrediti da se stvari povjere nekoj trećoj
osobi umjesto onoj kojoj su predane.

(4) O predaji drugoj osobi i o troškovima čuvanja sud izvješćuje ovršenika
ako je to moguće, ostavljajući mu primjereni rok u kojemu može zatražiti
predaju stvari nakon što naknadi troškove čuvanja.

(5) Uz obavijest iz stavka 3. ovoga članka sud će upozoriti ovršenika
da će, nakon proteka određenoga roka, stvari biti prodane i da će se iz
prodajne cijene namiriti troškovi čuvanja i prodaje stvari.

*Prodaja pokretnih stvari*

Članak 228.

(1) Sud će po službenoj dužnosti odrediti prodaju stvari za račun ovršenika,
ako ovaj u ostavljenom roku ne zatraži njihovu predaju i ne naknadi troškove
čuvanja.

(2) Dio cijene postignut prodajom koji preostane nakon podmirenja troškova
čuvanja i prodaje stvari polaže se kod suda, odnosno javnoga bilježnika
u korist ovršenika.

(3) Prodaja stvari obavlja se po odredbama ovoga Zakona o ovrsi na pokretninama.

*Ovrha radi naplate troškova postupka*

Članak 229.

(1) Ovrhovoditelj može u prijedlogu za ovrhu zatražiti da se zajedno
s ovrhom iz članka 225. ovoga Zakona odredi ovrha na ovršenikovim pokretninama
koje treba ukloniti s nekretnine radi naplate troškova ovršnoga postupka.

(2) Ovrha iz stavka 1. ovoga članka određuje se i provodi po pravilima
o ovrsi na ovršenikovim pokretninama radi naplate novčane tražbine.

(3) Rješenje o naknadi troškova postupka ovrhe iz članka 225. ovoga
Zakona je ovršna isprava na temelju koje ovrhovoditelj može predložiti
ovrhu u istom ili posebnom ovršnom postupku.

Glava dvadeseta

OVRHA RADI OSTVARENJA TRAŽBINE NA RADNJU, TRPLJENJE ILI NEČINJENJE

*Mjesna nadležnost*

Članak 230.

Ako je ovršenik dužan po ovršnoj ispravi obaviti određenu radnju ili
trpjeti određene radnje ili se suzdržati od određene radnje, za odlučivanje
o prijedlogu za ovrhu i za provedbu ovrhe mjesno je nadležan sud na čijem
području ovršenik treba ispuniti obvezu po ovršnoj ispravi.

*Ovrha radi ostvarenja obveze na radnju koju može obaviti
i druga osoba*

Članak 231.

(1) Ovrha radi ostvarenja obveze na radnju koju može obaviti i druga
osoba provodi se tako da sud ovlašćuje ovrhovoditelja da na trošak ovršenika
povjeri drugoj osobi da tu radnju obavi ili da je obavi on sam.

(2) U prijedlogu za ovrhu ovrhovoditelj može predložiti da sud rješenjem
naloži ovršeniku da unaprijed položi kod suda određeni iznos potreban za
podmirenje troškova koji će nastati obavljanjem radnje od strane druge
osobe ili ovrhovoditelja. Visinu iznosa sud određuje po slobodnoj ocjeni,
uzimajući u obzir, po mogućnosti, troškovnik osobe ovlaštene za obavljanje
takve radnje koji uz prijedlog za ovrhu priloži ovrhovoditelj.

(3) Konačno rješenje o visini troškova iz stavka 2. ovoga članka sud
donosi na prijedlog ovrhovoditelja, odnosno ovršenika. Ako se naknadno
pokaže da je na temelju rješenja iz stavka 2. ovoga članka pribavljeno
od ovršenika više sredstava nego što je bilo potrebno za pokriće troškova
obavljanja radnje i troškova ovršnoga postupka, sud će, na ovršenikov prijedlog,
razliku vratiti ovršeniku, ako on raspolaže sredstvima pribavljenim od
ovršenika, odnosno naložit će ovrhovoditelju da u određenom roku tu razliku
vrati ako je njemu stavljena na raspoložbu.

(4) Na osnovi rješenja iz stavka 2. ovoga članka može se predložiti
ovrha prije njegove pravomoćnosti, a na osnovi rješenja iz stavka 3. ovoga
članka tek nakon njihove pravomoćnosti.

*Ovrha radi ostvarenja obveze na radnju koju može obaviti
samo ovršenik*

Članak 232.

(1) Ako radnju utvrđenu u ovršnoj ispravi može obaviti samo ovršenik,
sud će rješenjem o ovrsi odrediti ovršeniku primjereni rok za ispunjenje
obveze.

(2) Rješenjem o ovrsi sud će istovremeno zaprijetiti ovršeniku da će
protiv njega izreći određenu novčanu kaznu u skladu s odredbama članka
16. ovoga Zakona ako u roku koji mu je određen ne ispuni obvezu.

(3) Ako ovršenik u roku koji mu je određen ne ispuni obvezu, sud će,
na prijedlog ovrhovoditelja, rješenjem ovršeniku izreći novčanu kaznu kojom
mu je zaprijetio. U tom rješenju sud će ovršeniku odrediti novi rok za
ispunjenje obveze i zaprijetiti novom novčanom kaznom u većem iznosu nego
što je bila ona kojom mu je prije zaprijetio, ako ni u tom roku ne ispuni
obvezu.

(4) Sud će ovršeniku izricati novčane kazne i prijetiti novima određujući
daljnje rokove za ispunjenje obveze, sve dok ukupni zbroj izrečenih novčanih
kazni ne dostigne desetostruki iznos prve izrečene kazne.

(5) Pri odmjeravanju visine novčane kazne u propisanim granicama, sud
će voditi računa o značenju radnje koju je ovršenik bio dužan obaviti te
o drugim okolnostima slučaja.

(6) Ovršenik koji je ispunio svoju obvezu u roku koji mu je sud odredio,
dužan je bez odgode o tome obavijestiti sud i priložiti nesumnjive dokaze
o tome. Nesumnjivim će se dokazom smatrati ovjerovljena pisana izjava ovrhovoditelja
o tome da je radnja obavljena, javnobilježnički zapisnik ili zapisnik sudskoga
ovršitelja o obavljanju radnje, nalaz i mišljenje sudskoga vještaka da
je radnja obavljena, predaja djela koje je radnjom učinjeno u sudski ili
javnobilježnički polog i sl. U protivnome, smatrat će se da radnja nije
obavljena.

(7) Prije izricanja novčane kazne sud će omogućiti ovršeniku da se očituje,
a po potrebi održat će i ročište radi izvođenja dokaza.

(8) Ako radnja koju može obaviti samo ovršenik ne ovisi isključivo o
njegovoj volji (npr. stvaranje određenoga umjetničkoga djela i sl.), ovrhovoditelj
nema pravo tražiti ovrhu iz stavka 1. ovoga članka, već samo naknadu štete.

*Ovrha radi ostvarenja obveze na trpljenje i nečinjenje*

Članak 233.

(1) Ako je na temelju ovršne isprave ovršenik dužan trpjeti poduzimanje
neke radnje ili se suzdržavati od njezina poduzimanja, sud će, na prijedlog
ovrhovoditelja koji tvrdi da se ovršenik ponaša protivno svojoj obvezi,
rješenjem naložiti ovršeniku da se ponaša u skladu sa svojom obvezom i
zaprijetiti mu novčanom kaznom ili kaznom zatvora u skladu s odredbama
članka 16. ovoga Zakona ako se nastavi tako ponašati. U pravnom lijeku
protiv rješenja o ovrsi ovršenik može osporiti tvrdnju ovrhovoditelja da
se ponašao protivno svojoj obvezi iz ovršne isprave. Sud može, po potrebi,
u povodu pravnoga lijeka odrediti ročište radi izvođenja dokaza i saslušanja
stranaka.

(2) Na prijedlog ovrhovoditelja, pošto utvrdi da se ovršenik i nakon
donošenja rješenja iz stavka 1. ovoga članka ponašao protivno svojoj obvezi,
sud će ovršeniku izreći novčanu kaznu ili kaznu zatvora kojom mu je bio
zaprijetio i istovremeno mu zaprijetiti novom novčanom kaznom ili kaznom
zatvora ako se ponovno bude ponašao protivno svojoj obvezi.

(3) Ako je već ovršnom ispravom ovršeniku naloženo da se ponaša u skladu
sa svojom obvezom pod prijetnjom novčane kazne ili kazne zatvora, smatrat
će se da su ispunjeni uvjeti za izricanje novčane kazne ili kazne zatvora
iz stavka 2. ovoga članka ako se ovršenik ponašao protivno svojoj obvezi
nakon pravomoćnosti ovršne isprave.

(4) Ovrhovoditelj je dužan podnijeti prijedlog da se ovršeniku izrekne
novčana kazna ili kazna zatvora zato što se i nakon naloga suda ponašao
protivno svojoj obvezi, u roku od petnaest dana od saznanja za takvo ponašanje,
a najkasnije u roku jedne godine od povrede obveze. Navedeni rokovi teku
posebno za svako ponašanje protivno obvezi.

(5) Ovršeniku će se omogućiti da se očituje o ovrhovoditeljevu prijedlogu
za izricanje novčane kazne ili kazne zatvora. Po potrebi sud će održati
i ročište radi izvođenja dokaza i saslušanja stranaka.

(6) Sud će na prijedlog ovrhovoditelja izricati ovršeniku novčane kazne
ili kazne zatvora i prijetiti mu novim takvim kaznama sve dok se ovršenik
ne prestane ponašati protivno svojoj obvezi. Ukupno trajanje kazni zatvora
kojima se zamjenjuju izrečene novčane kazne u povodu iste ovršne isprave,
odnosno ukupni zbroj kazni zatvora koje mogu biti izrečene ovršeniku u
povodu iste ovršne isprave, ne mogu prijeći šest mjeseci.

(7) Sud će, na prijedlog ovrhovoditelja, rješenjem naložiti ovršeniku
da dade osiguranje za štetu, ako ovrhovoditelj učini vjerojatnim da bi
štetu pretrpio time što bi se ovršenik i nadalje ponašao protivno svojoj
obvezi. Visinu i trajanje osiguranja, prema okolnostima slučaja, određuje
sud. Na temelju rješenja o davanju osiguranja sud će odrediti ovrhu i prije
njegove pravomoćnosti.

(8) Prijedlog za izricanje pojedine novčane kazne ili kazne zatvora
ovrhovoditelj može povući sve do pravomoćnosti odluke o izricanju tih kazni.
U tomu slučaju smatrat će se kao da prijedlog za izricanje tih kazni nije
podnesen. Troškove postupka izazvane povučenim prijedlogom snosi ovrhovoditelj,
osim ako se stranke nisu drukčije sporazumjele.

(9) Novčanu kaznu i kaznu zatvora sud izvršava po službenoj dužnosti,
nakon pravomoćnosti rješenja kojim su izrečene.

(10) Postupak pokrenut prijedlogom iz stavka 1. ovoga članka smatra
se dovršenim pravomoćnošću rješenja o ovrsi. Postupak pokrenut prijedlogom
za izricanje novčane kazne ili kazne zatvora smatrat će se novim postupkom,
ali se u tom postupku ne donosi novo rješenje o ovrsi, već samo rješenja
iz stavka 2. i 6. ovoga članka. Osiguranje određeno u smislu odredbe stavka
7. ovoga članka ostaje na snazi s obzirom na sve postupke iz stavka 1.,
2. i 6. ovoga članka, osim ako rješenjem kojim je to osiguranje određeno
nije što drugo određeno.

(11) O troškovima svakoga od postupaka u smislu odredbe stavka 9. ovoga
članka sud odlučuje, na zahtjev stranaka, u tim postupcima.

*Ovrha radi uspostavljanja prijašnjega stanja*

Članak 234.

(1) Ako je zbog ponašanja ovršenika protivno obvezi iz ovršne isprave
nastala promjena koja nije u skladu s pravom ovrhovoditelja, sud će ovlastiti
ovrhovoditelja, na njegov prijedlog, da sam, a po potrebi i uz pomoć sudskoga
ovršitelja, uspostavi prijašnje stanje na trošak i opasnost ovršenika.

(2) U pogledu polaganja iznosa potrebnoga za podmirenje troškova za
uspostavljanje prijašnjega stanja i određivanja konačne visine tih troškova
primjenjuju se odredbe o troškovima za ovrhu radnje koju može, pored ovršenika,
obaviti i druga osoba.

(3) Ako je do promjena iz stavka 1. ovoga članka došlo nakon nastanka
ovršne isprave, sud će postupiti u skladu s odredbom stavka 1. ovoga članka
tek pošto utvrdi da je do promjene došlo zbog ponašanja ovršenika.

*Ponovno smetanje posjeda*

Članak 235.

(1) Ako je na osnovi ovršne isprave, donesene u postupku zbog smetanja
posjeda, ovrha provedena, ili je ovršenik dobrovoljno ispunio svoju obvezu,
pa poslije toga ponovno učini smetanje posjeda, koje se u biti ne razlikuje
od prijašnjega, sud će na prijedlog ovrhovoditelja na temelju iste ovršne
isprave, ako je njome zabranjeno takvo buduće ponašanje, donijeti novo
rješenje o ovrsi radi uspostave prijašnjega stanja, ako je to potrebno,
i zaprijetiti ovršeniku izricanjem novčane kazne ako ponovno počini smetanje
posjeda. U tome se slučaju na odgovarajući način primjenjuju odredbe članka
233. ovoga Zakona.

(2) Prijedlog za donošenje rješenja iz stavka 1. ovoga članka ovrhovoditelj
može podnijeti već u prvom prijedlogu za ovrhu na temelju rješenja zbog
smetanja posjeda kojim je ovršeniku zabranjeno ponovno takvo ponašanje.

(3) Prijedlog za ovrhu iz stavka 1. ovoga članka ovrhovoditelj može
podnijeti u roku od trideset dana od dana saznanja za ponovno smetanje
posjeda, a najkasnije u roku od godine dana nakon ponovljenoga smetanja.

*Pravo na naknadu štete*

Članak 236.

Odredbama ove glave ne dira se u pravo ovrhovoditelja da u parnici traži
naknadu štete koja mu je nanesena time što se ovršenik ponašao protivno
svojoj obvezi utvrđenoj u ovršnoj ispravi.

Glava dvadesetprva

OVRHA RADI VRAĆANJA ZAPOSLENIKA NA RAD,
ODNOSNO U SLUŽBU

*Mjesna nadležnost*

Članak 237.

Za odlučivanje o prijedlogu za ovrhu na temelju ovr-ne isprave kojom
je poslodavcu naloženo da zaposlenika vrati na rad i da člana tijela ovršenika
vrati u službu i za provedbu ovrhe, mjesno je nadležan sud na čijem se
području nalazi sjedište poslodavca.

*Rok za podnošenje prijedloga za ovrhu*

Članak 238.

Prijedlog za ovrhu iz članka 237. ovoga Zakona može se podnijeti u roku
od trideset dana od dana kada je ovrhovoditelj stekao pravo da taj prijedlog
podnese.

*Način provedbe ovrhe*

Članak 239.

(1) Ovrha na temelju ovršne isprave kojom je ovršeniku naloženo da ovrhovoditelja
vrati na rad odnosno u službu provodi se izricanjem novčanih kazni prema
odredbama članka 16. ovoga Zakona.

(2) Novčane kazne izriču se prema odredbama ovoga Zakona o ovrsi radi
ostvarenja radnje koju može obaviti samo ovršenik.

*Naknada plaće u slučaju vraćanja zaposlenika na rad*

Članak 240.

(1) Ovrhovoditelj koji je podnio prijedlog da bude vraćen na rad, odnosno
u službu može predložiti da sud donese rješenje kojim će odrediti da mu
je ovršenik dužan isplatiti na ime plaće mjesečne iznose dospjele od pravomoćnosti
odluke pa dok ponovno ne bude vraćen na posao, te odrediti ovrhu radi naplate
dosuđenih iznosa.

(2) Prijedlog za naknadu može se spojiti s prijedlogom za ovrhu radi
vraćanja na rad ili može biti podnesen naknadno do završetka ovršnoga postupka.

(3) Rješenjem kojim se prijedlog za naknadu prihvaća ima učinak rješenja
kojim se utvrđuje postojanje obveze ovršenika i učinak rješenja o ovrsi.
To rješenje može biti provedeno prije njegove pravomoćnosti.

(4) Ovršenik može predložiti da se rješenje iz stavka 3. ovoga članka
stavi izvan snage, ako su se nakon njegova donošenja izmijenile okolnosti
na osnovi kojih je doneseno.

(5) Mjesečna naknada plaće određuje se u iznosu koji bi ovrhovoditelj
ostvario da je bio na radu. Mjesečna naknada obuhvaća i plaćanje poreza
te drugih davanja po osnovi plaće.

(6) Ovrhovoditelj može svoje pravo na naknadu ostvarivati i u posebnom
postupku pred nadležnim sudom.

(7) Ako je sud djelomice prihvatio zahtjev za isplatu naknade, uputit
će ovrhovoditelja da ostatak ostvaruje u postupku pred nadležnim sudom.

Glava dvadesetdruga

OVRHA UPISIVANJEM PRAVA U JAVNU KNJIGU

*Mjesna nadležnost*

Članak 241.

(1) Za odlučivanje o prijedlogu za ovrhu radi zasnivanja prava na nekretnini
uknjižbom u javnu knjigu, a i radi prijenosa, ograničenja ili ukidanja
prava upisanoga u javnu knjigu, mjesno je nadležan sud koji vodi javnu
knjigu u koju treba obaviti upis.

(2) Za provedbu ovrhe nadležan je sud koji vodi javnu knjigu za tu nekretninu.

*Način provedbe ovrhe*

Članak 242.

Na temelju ovršne isprave kojom je utvrđena obveza upisa u javnu knjigu
sud određuje da se u javnoj knjizi obavi odgovarajući upis. Upis određen
u rješenju o ovrsi provodi se po službenoj dužnosti.

*Upis prava vlasništva kad ovršenik nije upisan
kao vlasnik*

Članak 243.

Kad ovršenik nije upisan kao vlasnik nekretnine, upis prava vlasništva
ovrhovoditelja na toj nekretnini može se obaviti ako ovrhovoditelj, uz
prijedlog za ovrhu, podnese dokaz u skladu sa zemljišnoknjižnim pravilima
da je pravni prednik ovršenika osoba koja je upisana kao vlasnik.

*Upis drugoga prava kad ovršenik nije upisan
kao vlasnik*

Članak 244.

Kad je ovrhovoditelj ovršnom ispravom ovlašten tražiti u odnosu na ovršenika
upis založnoga ili nekoga drugog prava na nekretnini, osim prava vlasništva,
ovrhovoditelj može u prijedlogu za ovrhu zahtijevati da se pravo vlasništva
upiše na ovršenika, a zatim da se obavi upis njegova prava, ako podnese
dokaz, u skladu sa zemljišnoknjižnim pravilima, da je ovršenik stekao pravo
vlasništva na toj nekretnini.

*Upisi prava u druge javne knjige*

Članak 245.

Odredbe ove glave na odgovarajući se način primjenjuju na upise prava
u druge javne knjige, ako posebnim zakonom nije drukčije određeno.

Glava dvadesettreća

OVRHA DIOBOM STVARI

*Mjesna nadležnost*

Članak 246.

Za odlučivanje o prijedlogu za ovrhu diobom zajedničke nekretnine, ostavine
ili druge zajedničke stvari i za provedbu te ovrhe mjesno je nadležan sud
na čijem se području nalazi stvar.

*Fizička dioba*

Članak 247.

(1) Fizičku diobu zajedničke stvari sud će odrediti ako je takva dioba
predviđena ovršnom ispravom.

(2) Pojedine radnje provedbe fizičke diobe poduzima, prema okolnostima
slučaja, sudac ili sudski ovršitelj.

(3) Sud će pozvati sudionike da budu nazočni provedbi diobe.

(4) U slučaju potrebe sud će odrediti i vještačenje.

*Dioba prodajom*

Članak 248.

Ako na temelju ovršne isprave zajedničku stvar treba, radi njezine diobe,
prodati, prodaja će se obaviti na način propisan ovim Zakonom za ovrhu
na pokretnoj ili nepokretnoj stvari, osim ako se stranke o pojedinim pitanjima
drukčije ne sporazumiju.

*Određivanje načina diobe rješenjem suda*

Članak 249.

(1) Sud pred kojim teče ovršni postupak odlučuje, po pravilima imovinskoga
prava, hoće li se dioba obaviti fizički ili prodajom, ako ovršnom ispravom
način diobe nije određen niti su se stranke o tome sporazumjele.

(2) Dioba će se obaviti prodajom ako se u ovršnom postupku utvrdi da
fizička dioba, određena ovršnom ispravom, nije moguća ili je moguća samo
uz znatno smanjenje vrijednosti stvari.

*Troškovi postupka*

Članak 250.

(1) Troškove provedbe ovrhe po odredbama ove glave snose svi sudionici
razmjerno vrijednosti svojih udjela u zajedničkoj stvari.

(2) Stranka koja je prouzročila posebne troškove dužna ih je naknaditi
onim strankama koje su ih imale.

Glava dvadesetčetvrta

OSTVARENJE TRAŽBINE NA DAVANJE IZJAVE VOLJE

*Bezuvjetna tražbina*

Članak 251.

(1) Ako je ovršenik odlukom koja ima svojstvo ovršne isprave obvezan
na davanje izjave volje, smatra se da je izjavu dao pravomoćnošću te odluke.

(2) Ako je ovršenik sudskom ili upravnom nagodbom ili javnobilježničkom
ispravom obvezan na davanje izjave volje, smatra se da je izjavu dao danom
dospijeća njegove obveze.

*Uvjetna tražbina*

Članak 252.

Ako ispunjenje tražbine na davanje izjave volje zavisi od ispunjenja
neke obveze ovrhovoditelja ili kojega drugoga uvjeta, smatra se da je ovršenik
dao izjavu volje kad ovrhovoditelj ispuni svoju obvezu ili kad bude ispunjen
koji drugi uvjet.

**D i o t r e ć i**

**OSIGURANJE**

Glava dvadesetpeta

OPĆE ODREDBE

*Primjena odredaba o ovrsi*

Članak 253.

Na osiguranje tražbine prema ovom dijelu Zakona na odgovarajući se način
primjenjuju odredbe ovoga Zakona o ovrsi radi ostvarenja tražbine.

*Sredstva osiguranja*

Članak 254.

Kao sredstva osiguranja mogu se odrediti samo sredstva predviđena ovim
ili drugim zakonom.

*Nedopustivost osiguranja*

Članak 255.

Osiguranje nije dopušteno na stvarima i pravima koji po ovom Zakonu
ne mogu biti predmet ovrhe, osim ako odredbama ovoga dijela Zakona nije
drukčije određeno.

*Nadležnost za određivanje osiguranja*

*po službenoj dužnosti*

Članak 256.

Za određivanje i provedbu osiguranja po službenoj dužnosti nadležan
je sud koji je nadležan po prijedlogu predlagatelja osiguranja, osim ako
zakonom nije drukčije određeno.

Glava dvadeset šesta

OSIGURANJE PRISILNIM ZASNIVANJEM
ZALOŽNOGA PRAVA NA NEKRETNINI

*Mjesna nadležnost*

Članak 257.

(1) Za odlučivanje o prijedlogu za osiguranje novčane tražbine prisilnim
zasnivanjem založnoga prava na nekretnini nadležan je sud koji vodi javnu
knjigu u kojoj treba provesti upis.

(2) Za provedbu osiguranja nadležan je sud koji vodi javnu knjigu za
tu nekretninu.

*Pretpostavke zasnivanja*

Članak 258.

Na osnovi ovršne isprave kojom je utvrđena novčana tražbina predlagatelj
osiguranja ima pravo tražiti osiguranje te tražbine zasnivanjem založnoga
prava na nekretnini protivnika osiguranja.

*Način zasnivanja založnoga prava*

Članak 259.

(1) Na nekretnini upisanoj u zemljišnoj knjizi založno pravo zasniva
se uknjižbom.

(2) Pri uknjižbi založnoga prava u zemljišnoj će se knjizi naznačit
ovršivost tražbine radi osiguranja kojega je uknjižba određena.

(3) Ako je predlagatelj osiguranja prije nego što je tražbina postala
ovršna već stekao na temelju ugovora založno pravo za tu tražbinu na istoj
nekretnini ili je založno pravo predbilježeno sud će, na prijedlog predlagatelja
osiguranja, odrediti da se u zemljišnoj knjizi zabilježi ovršivost tražbine.

(4) Ako protivnik osiguranja nije upisan u zemljišnoj knjizi kao vlasnik
nekretnine, predlagatelj osiguranja dužan je uz prijedlog dostaviti ispravu
podobnu za upis prava vlasništva protivnika osiguranja.

*Učinak uknjižbe i zabilježbe*

Članak 260.

(1) Uknjižba založnoga prava i zabilježba ovršivosti tražbine imaju
takav učinak da se ovrha na toj nekretnini može provesti i prema trećoj
osobi koja je tu nekretninu kasnije stekla.

(2) U slučaju iz stavka 1. ovoga članka ovrha na nekretnini odredit
će se protiv osobe koja je upisana kao vlasnik, i to na temelju ovršne
isprave na temelju koje je u zemljišnu knjigu upisano založno pravo i zabilježba
ovršivosti te izvatka iz zemljišne knjige iz kojega proizlazi da je ta
osoba upisana kao vlasnik nakon upisa založnoga prava i zabilježbe ovršivosti.

Glava dvadesetsedma

SUDSKO I JAVNOBILJEŽNIČKO OSIGURANJE
NA TEMELJU SPORAZUMA STRANAKA

***1. Sudsko osiguranje novčane tražbine zasnivanjem založnoga
prava na temelju sporazuma stranaka***

*Mjesna nadležnost*

Članak 261.

Mjesno nadležan sud za odlučivanje o prijedlogu za osiguranje novčane
tražbine predlagatelja osiguranja zasnivanjem založnoga prava na stvarima
i pravima protivnika osiguranja te za provedbu osiguranja, određuje se
odgovarajućom primjenom pravila ovoga Zakona o mjesnoj nadležnosti suda
u ovršnim postupcima radi naplate novčane tražbine na pojedinim vrstama
predmeta ovrhe.

*Prijedlog za osiguranje*

Članak 262.

Radi osiguranja novčane tražbine predlagatelja osiguranja stjecanjem
založnoga prava na određenim predmetima osiguranja, predlagatelj osiguranja
i protivnik osiguranja mogu suglasno tražiti od suda da odredi i provede
u korist predlagatelja osiguranja:

1. uknjižbu založnoga prava na nekretnini protivnika osiguranja,

2. pljenidbu nekretnina koje nisu upisane u zemljišne knjige po pravilima
po kojima se provodi ovrha radi naplate novčane tražbine na tim nekretninama,

3. pljenidbu pokretnih stvari protivnika osiguranja,

4. pljenidbu novčane tražbine protivnika osiguranja,

5. pljenidbu dijela primanja protivnika osiguranja po osnovi ugovora
o radu ili službi,

6. pljenidbu dijela mirovine, invalidnine ili naknade izgubljene zarade,

7. pljenidbu tražbine koju protivnik osiguranja ima na računu kod banke
ili na štednoj knjižici,

8. pljenidbu tražbine da se predaju ili isporuče pokretne stvari ili
da se preda nekretnina,

9. pljenidbu drugih imovinskih odnosno materijalnih prava,

10. pljenidbu isprava o dionici i drugih vrijednosnih papira te njihovo
povjeravanje na čuvanje,

11. pljenidbu dionica za koje nije izdana isprava o dionici te udjela,
odnosno poslovnih udjela u trgovačkim društvima.

*Ročište u povodu prijedloga i sporazum stranaka*

Članak 263.

(1) Na prijedlog jedne ili obiju stranaka sud će odrediti ročište, na
kojem će u zapisnik utvrditi sporazum stranaka o postojanju tražbine predlagatelja
osiguranja i vrijeme njezina dospijeća te njihovu suglasnost da se radnjama
osiguranja iz članka 262. ovoga Zakona, u ovisnosti o predmetu osiguranja,
osigura ta novčana tražbina zasnivanjem založnoga prava. U sporazumu stranke
mogu utvrditi i vrijednost predmeta osiguranja koja će u ovršnom postupku
biti osnova za utvrđivanje vrijednosti predmeta osiguranja radi njegova
unovčenja.

(2) Potpisani zapisnik o sporazumu stranaka iz stavka 1. ovoga članka
ima snagu sudske nagodbe.

(3) Novčana tražbina iz stavka 1. ovoga članka može biti izražena i
u kunskoj protuvrijednosti određenoga iznosa utvrđenoga u stranoj valuti.

(4) Stranke mogu osigurati i nenovčanu tražbinu predlagatelja osiguranja
tako da u sporazumu iz stavka 1. ovoga članka utvrde njegovu novčanu protuvrijednost.
Osiguranje će se odrediti i provesti radi osiguranja novčane protuvrijednosti
nenovčane tražbine. Ako stranke u sporazumu iz stavka 1. ovoga članka drukčije
ne odrede, nenovčana tražbina ne prestaje sklapanjem toga sporazuma.

(5) Nakon dospijeća nenovčane tražbine iz stavka 4. ovoga članka predlagatelj
osiguranja može, po svom izboru, tražiti ovrhu radi ostvarenja nenovčane
tražbine ili ovrhu radi naplate njegove nenovčane protuvrijednosti. Ako
se u postupku ovrhe radi naplate novčane protuvrijednosti nenovčane tražbine
predlagatelj osiguranja makar i djelomice namiri, prestaje u cijelosti
njegova nenovčana tražbina i smatrat će se da predlagatelj osiguranja ima
prema protivniku samo novčanu tražbinu koja odgovara nenamirenom dijelu
novčane protuvrijednosti nenovčane tražbine.

*Određivanje i provedba osiguranja*

Članak 264.

(1) Na temelju sporazuma iz članka 263. ovoga Zakona, sud će rješenjem
odrediti mjere osiguranja iz članka 262. ovoga Zakona i poduzeti sve potrebne
radnje radi njihove provedbe, u skladu s odredbama ovoga Zakona o ovršnim
radnjama kojima se u ovrsi radi naplate novčane tražbine stječe založno
pravo na određenim predmetima ovrhe.

(2) Rješenje iz stavka 1. ovoga članka ima važnost rješenja o osiguranju.

(3) Provedbom radnji osiguranja iz stavka 1. ovoga članka predlagatelj
osiguranja stječe založno pravo na određenom predmetu osiguranja.

*Primjena drugih odredaba ovoga Zakona*

Članak 265.

Na osiguranje novčane tražbine zasnivanjem založnoga prava na nekretnini
protivnika osiguranja, na temelju sporazuma stranaka na odgovarajući se
način primjenjuju odredbe članka 254. i 255. ovoga Zakona.

*Objava oglasa*

Članak 266.

(1) O provedbi osiguranja radi stjecanja založnoga prava na nekretninama
koje nisu upisane u zemljišne knjige te na drugim predmetima osiguranja
iz članka 262. ovoga Zakona sud će objaviti oglas u "Narodnim novinama"
i, po potrebi, u drugim sredstvima javnoga priopćavanja.

(2) U oglasu će se navesti sud koji je proveo osiguranje, broj predmeta,
stranke, tražbina koja je osigurana te predmet osiguranja. Predmet osiguranja
treba biti tako određen da se može bez poteškoća utvrditi njegova istovjetnost.
Ako su predmeti osiguranja posebno obilježeni prigodom provedbe osiguranja,
navest će se i oznake kojima je obilježavanje obavljeno.

(3) Troškove objave oglasa dužne su predujmiti stranke u roku koji im
sud odredi. Ako stranke ne predujme troškove u roku koji im je određen,
sud će obustaviti postupak osiguranja i ukinuti provedene radnje.

*Određivanje i provedba ovrhe*

Članak 267.

(1) Na prijedlog predlagatelja osiguranja sud će rješenjem, kad utvrdi
da je sporazum stranaka iz članka 263. ovoga Zakona postao ovršan, radi
namirenja osigurane novčane tražbine predlagatelja osiguranja odrediti
i provesti ovrhu na predmetima protivnika osiguranja na kojima je na temelju
sporazuma stranaka stečeno založno pravo, prema odredbama ovoga Zakona
o ovrsi na stvarima odnosno pravima ovršenika.

(2) Rješenje iz stavka 1. ovoga članka ima važnost rješenja o ovrsi.

(3) Zabilježba ovrhe na nekretnini ima pravni učinak od dana uknjižbe
založnoga prava na nekretnini u postupku osiguranja.

(4) U postupku ovrhe radi naplate novčane tražbine osigurane založnim
pravom prema odredbama ove glave, radnje kojima je založno pravo stečeno
neće se ponavljati već će imati pravni učinak od dana stjecanja založnoga
prava u postupku osiguranja.

(5) U ovršnom postupku iz stavka 1. ovoga članka ne primjenjuju se odredbe
ovoga Zakona o zaštiti ovršenika, o izuzeću od ovrhe i o ograničenju ovrhe
na određenim predmetima ovrhe.

*Osiguranje stjecanjem založnoga prava na stvarima i pravima
drugih osoba*

Članak 268.

(1) Ako je druga osoba suglasna da se na njezinoj stvari ili pravu zasnuje
založno pravo radi osiguranja novčane tražbine predlagatelja osiguranja,
ta će se osoba pozvati na ročište iz članka 263. ovoga Zakona, a sud će
u zapisnik s toga ročišta, u sporazum stranaka o osiguranju, unijeti i
njezinu izjavu o toj suglasnosti.

(2) Potpisani zapisnik iz stavka 1. ovoga članka ima važnost sudske
nagodbe i prema osobi koja se suglasila da se na njezinoj stvari ili pravu
zasnuje založno pravo.

(3) Založno pravo na predmetu treće osobe stječe se na način na koji
se stječe na predmetu protivnika osiguranja.

(4) Na temelju zapisnika iz stavka 1. ovoga članka predlagatelj osiguranja
može radi naplate osigurane tražbine neposredno predložiti ovrhu protiv
osobe iz te odredbe na predmetu na kojemu je radi osiguranja njegove tražbine
zasnovano založno pravo.

(5) Odredba članka 267. ovoga Zakona primijenit će se na odgovarajući
način i u slučaju iz stavka 4. ovoga članka.

***2. Javnobilježničko osiguranje novčane tražbine zasnivanjem
založnoga prava***

*Zasnivanje založnoga prava na temelju javnobilježničke isprave*

Članak 269.

(1) Sporazum vjerovnika i dužnika koji se po svom sadržaju podudara
sa sporazumom stranaka iz članka 263. stavka 1. ovoga Zakona, sklopljen
u obliku javnobilježničkoga akta ili solemnizirane privatne isprave, koji
sadrže i izjavu dužnika da je suglasan da se, radi osiguranja određene
novčane tražbine vjerovnika, na nekom njegovu predmetu može zasnovati založno
pravo radnjama iz članka 262. točke 2. do 11. ovoga Zakona koje će umjesto
suda poduzeti javni bilježnik, izjednačeni su po svom učinku sa zapisnikom
iz članka 263. stavka 2. ovoga Zakona.

(2) Radnje iz članka 262. točke 2. do 11. ovoga Zakona kojima se na
predmetima protivnika osiguranja stječe založno pravo javni bilježnik poduzima
na način predviđen za poduzimanje tih radnji od strane suda, s time da
javni bilježnik sve radnje za čije je poduzimanje potrebna suradnja stranaka
smije poduzeti samo uz suglasnost stranaka.

(3) Radnje javnoga bilježnika poduzete bez suglasnosti stranaka u slučajevima
u kojima je za njihovo poduzimanje potrebna suradnja stranaka (npr. pljenidbeni
popis nekretnina koje nisu upisane u zemljišne knjige, pljenidbeni popis
pokretnina, pljenidbeni popis isprava o dionicama i drugih vrijednosnih
papira i sl.) nemaju pravni učinak.

(4) O svakoj radnji koja zahtijeva suradnju stranaka javni bilježnik
će sastaviti zapisnik koji će potpisati obje stranke. Ako stranke ne potpišu
zapisnik, smatrat će se da se nisu suglasile s poduzimanjem radnje. Potpisani
zapisnik ima učinak sporazuma kojim se priznaje pravni učinak o poduzetoj
radnji.

(5) Koji je javni bilježnik ovlašten poduzimati pojedine radnje osiguranja,
ocjenjuje se prema pravilima o službenom području i sjedištu javnih bilježnika.

*Javnobilježnička isprava kao osnova*

*za sudsko osiguranje*

Članak 270.

Ako dužnik, nakon sastavljanja javnobilježničkoga akta ili solemnizacije
privatne isprave iz članka 269. stavka 1. ovoga Zakona, uskrati suradnju
u provedbi radnji kojima bi se u smislu odredbe članka 269. stavka 2. ovoga
Zakona trebalo zasnovati založno pravo, vjerovnik može na temelju tih isprava
zatražiti od suda da provede radnje osiguranja. U tom se slučaju na odgovarajući
način primjenjuju odredbe članka 267. ovoga Zakona.

*Primjena odredaba o sudskom osiguranju*

Članak 271.

(1) Na javnobilježničko osiguranje na odgovarajući se način primjenjuju
odredbe članka 262. do 268. ovoga Zakona, osim odredbe stavka 1. članka
267. ovoga Zakona o rješenju o osiguranju.

(2) Dužnik svoje prigovore protiv javnobilježničkoga osiguranja može
ostvarivati u posebnoj parnici u kojoj će pobijati sporazume iz članka
269. stavka 1. i 4. ovoga Zakona.

(3) Treći mogu svoje prigovore protiv javnobilježničkoga osiguranja
ostvarivati u postupku pred sudom iz članka 272. ovoga Zakona, po pravilima
koja važe za isticanje tih prigovora protiv sudskoga osiguranja iz 1. odjeljka
ove glave.

*Dostava spisa sudu*

Članak 272.

(1) Javni bilježnik dužan je o svakom provedenom osiguranju u smislu
odredaba ovoga odjeljka dostaviti sudu otpravak javnobilježničkoga akta
ili solemnizirane privatne isprave iz članka 269. ovoga Zakona te ovjerovljene
prijepise svih ostalih isprava iz svog spisa.

(2) Sud iz stavka 1. ovoga članka je sud koji bi bio nadležan za osiguranje
da ono nije bilo povjereno javnom bilježniku.

Glava dvadesetosma

SUDSKO I JAVNOBILJEŽNIČKO OSIGURANJE
PRIJENOSOM VLASNIŠTVA NA STVARI I PRIJENOSOM PRAVA

***1. Sudsko osiguranje***

*Mjesna nadležnost*

Članak 273.

Mjesno nadležan sud za odlučivanje o prijedlogu za osiguranje novčane
tražbine prijenosom vlasništva na stvari i prijenosom prava određuje se
odgovarajućom primjenom odredbi ovoga Zakona o mjesnoj nadležnosti suda
u ovršnim postupcima radi ostvarenja novčane tražbine na pojedinim vrstama
predmeta ovrhe.

*Osiguranje prijenosom vlasništva i prijenosom prava*

Članak 274.

(1) Jedna ili obje stranke mogu tražiti od suda da odredi ročište i
da na tom ročištu u zapisnik unese njihov sporazum o tome da se radi osiguranja
novčane tražbine predlagatelja osiguranja prenese na predlagatelja osiguranja
vlasništvo na nekoj stvari protivnika osiguranja, ili da se u tu svrhu
na predlagatelja osiguranja prenese koje pravo protivnika osiguranja. U
sporazum treba unijeti odredbu o tome kad će osigurana tražbina dospjeti,
odnosno kako će se njezino dospijeće odrediti. Protivnik osiguranja može
biti i osoba prema kojoj predlagatelj osiguranja nema tražbine koja se
osigurava.

(2) Sporazum iz stavka 1. ovoga članka može se odnositi i na osiguranje
nenovčane tražbine, ali u tom slučaju u sporazumu mora biti određena novčana
protuvrijednost te tražbine. Nakon dospijeća nenovčane tražbine predlagatelj
osiguranja može birati hoće li tražiti ovrhu radi prisilnoga ostvarenja
nenovčane tražbine ili po odredbama ove glave ostvarivati svoja prava kao
da je prijenos vlasništva na stvari ili prijenos prava obavljen radi osiguranja
novčane protuvrijednosti nenovčane tražbine.

(3) Zapisnik iz stavka 1. ovoga članka ima učinak sudske nagodbe.

(4) Ako se sporazumom iz stavka 1. ovoga članka prenosi pravo vlasništva
na nekretnini upisanoj u zemljišnoj knjizi, sporazum treba sadržavati i
izjavu protivnika osiguranja o tome da je suglasan da se neposredno na
temelju sporazuma može u zemljišnoj knjizi obaviti taj prijenos.

(5) Na temelju zapisnika iz stavka 1. ovoga članka i izjave protivnika
osiguranja iz stavka 4. ovoga članka stranke mogu tražiti prijenos prava
vlasništva na nekretnini upisanoj u zemljišnoj knjizi uz zabilježbu da
je prijenos obavljen radi osiguranja.

(6) Predlagatelj osiguranja postaje vlasnikom nekretnine koja nije upisana
u zemljišnoj knjizi odnosno pokretnina potpisivanjem zapisnika iz stavka
1. ovoga članka.

(7) U zapisnik iz stavka 1. ovoga članka može se unijeti i izjava protivnika
osiguranja da je suglasan da predlagatelj osiguranja može neposredno na
temelju toga zapisnika protiv njega zatražiti prisilnu ovrhu radi predaje
nekretnine odnosno pokretnina u posjed nakon dospijeća osigurane tražbine.
Zapisnik koji sadrži takvu izjavu je ovršna isprava.

(8) Smatrat će se da je prijenos prava obavljen potpisivanjem zapisnika
iz stavka 1. ovoga članka.

(9) O prijenosu vlasništva na nekretninama koje nisu upisane u zemljišne
knjige i na pokretninama te o prijenosu prava objavit će se oglas u "Narodnim
novinama", u kojemu će se naznačiti sud koji objavljuje oglas, broj
predmeta, stranke, nekretnine ili pokretnine na kojima je preneseno vlasništvo,
odnosno prava koja su prenesena te obavijest da je prijenos obavljen radi
osiguranja. Nekretnine, pokretnine, odnosno prava označit će se tako da
se bez teškoća može utvrditi njihova istovjetnost.

*Drugi učinci prijenosa*

Članak 275.

(1) Ako sporazumom iz članka 274. stavka 1. ovoga Zakona nije drukčije
određeno, protivnik osiguranja ovlašten je i dalje koristiti stvar čije
je vlasništvo preneseno na predlagatelja osiguranja, a predlagatelj osiguranja
nije ovlašten stvar otuđiti niti opteretiti.

(2) Ako predlagatelj osiguranja otuđi ili optereti stvar iako na to
nije ovlašten sporazumom iz članka 274. stavka 1. ovoga Zakona, takvo je
otuđenje ili opterećenje pravno valjano, a predlagatelj osiguranja odgovara
protivniku osiguranja za štetu koju mu je time prouzročio.

(3) Ako u slučaju iz stavka 2. ovoga članka predlagatelj osiguranja
otuđi stvar, dužan je platiti porez na promet za prijenos vlasništva na
stvari s protivnika osiguranja na njega. Rok za plaćanje poreza računa
se od dana otuđenja stvari.

(4) Ako sporazumom iz članka 274. stavka 1. ovoga Zakona nije drukčije
određeno, predlagatelj osiguranja je dužan:

1. poduzimati mjere potrebne za očuvanje prenesene tražbine,

2. naplaćivati kamate ili kakve druge povremene tražbine. Tako naplaćeni
iznosi prebijaju se s troškovima na čiju naknadu predlagatelj osiguranja
ima pravo, zatim s kamatama koje mu se duguju i napokon s glavnicom,

3. naplatiti prenesenu tražbinu odnosno primiti njezino ispunjenje,
nakon što dospije. Ispunjenjem prenesene tražbine predlagatelj osiguranja
stječe vlasništvo stvari predajom koje je tražbina ispunjena. Ako je predmet
prenesene tražbine novac, predlagatelj osiguranja dužan je, na zahtjev
protivnika osiguranja, položiti naplaćeni iznos kod suda ili javnoga bilježnika,
ali ako je njegova osigurana tražbina već dospjela, predlagatelj osiguranja
može zadržati dugovani iznos novca, a ostalo predati protivniku osiguranja.

(5) Ako sporazumom iz stavka 1. ovoga članka nije drukčije određeno,
predlagatelj osiguranja nije ovlašten otuđiti ni opteretiti preneseno pravo.
Ako on ipak pravo otuđi ili optereti, takvo je otuđenje ili opterećenje
valjano, ali predlagatelj osiguranja odgovara za štetu koju je time prouzročio
protivniku osiguranja. Predlagatelj osiguranja koji otuđi pravo kad na
to nije ovlašten sporazumom iz stavka 1. ovoga članka dužan je platiti
porez na promet za prijenos prava s protivnika osiguranja na njega, ako
se taj porez inače plaća.

(6) Dužnik tražbine koja je na predlagatelja osiguranja prenesena radi
osiguranja može predlagatelju osiguranja istaći prigovore koje bi u slučaju
ustupanja tražbine dužnik te tražbine mogao istaći primatelju.

(7) Na prijenos vlasništva u svrhu osiguranja i na vraćanje vlasništva
nakon podmirenja tražbine predlagatelja osiguranja ne primjenjuju se propisi
o porezu na promet nekretnina, odnosno pokretnina. Isto vrijedi i za prijenos
i povrat prava.

(8) Okolnost da su otuđenje ili opterećenje stvari ili prava na koje
predlagatelj osiguranja nije bio ovlašten pravno valjani ne isključuje
kaznenu odgovornost predlagatelja osiguranja koji je fizička osoba ili
odgovorne osobe u pravnoj osobi predlagatelja osiguranja zbog izigravanja
povjerenja.

*Pravo na povrat vlasništva odnosno prava - izlučno
pravo*

Članak 276.

(1) Ako protivnik osiguranja u roku ispuni svoju obvezu prema predlagatelju
osiguranja, predlagatelj osiguranja dužan mu je, bez odgode, vratiti vlasništvo
stvari ili prenijeti natrag stečeno pravo.

(2) U slučaju prisilne ovrhe ili stečaja protiv predlagatelja osiguranja
protivnik osiguranja ima izlučno pravo na stvarima i pravima koje je prenio
na predlagatelja osiguranja radi osiguranja, osim ako se ovrha ne provodi
radi ostvarenja tražbine treće osobe prema predlagatelju osiguranja koje
je predlagatelj osiguranja osigurao osnivanjem založnoga prava na prenesenoj
stvari ili pravu.

*Prava predlagatelja osiguranja u slučaju
zakašnjenja protivnika osiguranja*

Članak 277.

(1) Ako protivnik osiguranja zakasni s ispunjenjem osigurane tražbine,
predlagatelj osiguranja ovlašten je zatražiti od protivnika osiguranja,
preko javnoga bilježnika, da ga u roku od petnaest dana obavijesti, također
preko javnoga bilježnika, zahtijeva li da se stvar na kojoj je vlasništvo
preneseno proda ili da se preneseno pravo unovči putem javnoga bilježnika.

(2) U obavijesti iz stavka 1. ovoga članka protivnik osiguranja dužan
je odrediti najnižu cijenu po kojoj se stvar može prodati odnosno pravo
unovčiti, imenovati javnoga bilježnika koji će obaviti prodaju stvari odnosno
unovčenje prava te priložiti njegovu izjavu da je voljan obaviti prodaju
odnosno unovčenje i da su mu predujmljeni troškovi prodaje ili unovčenja
i da će se iz iznosa dobivenoga prodajom, odnosno unovčenjem prethodno
podmiriti tražbina predlagatelja osiguranja s kamatama i troškovima te
porez na promet. Najniža cijena koju je odredio protivnik osiguranja ne
smije biti niža od osigurane tražbine, uvećane za kamate i troškove predlagatelja
osiguranja koji će predvidivo dospjeti odnosno nastati do isteka roka do
kojega javni bilježnik mora prodati stvar ili unovčiti pravo, te za predvidivi
porez na promet.

(3) Pošto primi obavijest s prilozima iz stavka 2. ovoga članka, predlagatelj
osiguranja dužan je u roku od petnaest dana ovlastiti javnoga bilježnika
iz stavka 2. ovoga članka da proda stvar ili unovči pravo, uz uvjete određene
u obavijesti protivnika osiguranja. Predlagatelj osiguranja je dužan poduzeti
i sve ostale radnje na zahtjev javnoga bilježnika kojima se omogućava razgledavanje
stvari odnosno upoznavanje sa sadržajem prava. U protivnome odgovara protivniku
osiguranja za štetu.

(4) Ako javni bilježnik ne uspije stvar prodati odnosno pravo unovčiti
u roku od tri mjeseca od dana kad ga je predlagatelj osiguranja na to ovlastio,
smatrat će se da se protivnik osiguranja odrekao prava tražiti prodaju
stvari odnosno unovčenje prava.

(5) Ako protivnik osiguranja ne postupi prema odredbama stavka 1. i
2. ovoga članka, odnosno ako javni biježnik ne uspije stvar prodati ili
pravo unovčiti u skladu s odredbom stavka 4. ovoga članka, smatrat će se
da je predlagatelj osiguranja postao punopravni vlasnik stvari odnosno
punopravni imatelj prava koji su na njega preneseni, za cijenu koja odgovara
iznosu osigurane tražbine s kamatama i troškovima te poreza na promet,
osim ako predlagatelj osiguranja u roku od petnaest dana po isteku roka
iz stavka 1. ovoga članka ne obavijesti putem javnoga bilježnika protivnika
osiguranja da ne želi zadržati stvar odnosno pravo umjesto isplate osigurane
tražbine.

(6) Ako u slučaju iz stavka 5. ovoga članka predlagatelj osiguranja
postane punopravni vlasnik stvari odnosno punopravni imatelj prava, osigurana
se tražbina smatra izmirenom kad predlagatelj osiguranja postane punopravni
vlasnik odnosno imatelj prava.

(7) Ako predlagatelj osiguranja izvijesti protivnika osiguranja da ne
želi zadržati stvar ili pravo umjesto isplate osigurane tražbine, ovlašten
je svoju tražbinu protiv protivnika osiguranja ostvarivati neovisno o ovlastima
koje ima prema toj odredbi.

(8) Ako predlagatelj osiguranja izvijesti protivnika osiguranja da ne
želi zadržati stvar ili pravo umjesto isplate osigurane tražbine, ovlašten
je stvar prodati ili pravo unovčiti sam, i to preko javnoga bilježnika
ili osoba ovlaštenih za prodaju stvari odnosno unovčenje prava. Prigodom
prodaje stvari ili unovčenja prava predlagatelj osiguranja je dužan postupati
s pažnjom dobroga gospodara i o tome položiti račun protivniku osiguranja.
Ako takvom prodajom stvari ili unovčenjem prava predlagatelj osiguranja
ne uspije u cijelosti namiriti svoju tražbinu, ovlašten je tražiti protiv
protivnika osiguranja ovrhu na temelju zapisnika iz članka 274. ovoga Zakona
radi namirenja preostaloga dijela svoje tražbine.

(9) Rokovi za prijavu prijenosa vlasništva odnosno prava u svezi s plaćanjem
poreza na promet računaju se:

1. u slučaju iz stavka 3. ovoga članka od dana kad je javni bilježnik
prodao stvar, odnosno unovčio pravo,

2. u slučaju iz stavka 5. ovoga članka od dana kad je predlagatelj osiguranja
postao punopravni vlasnik, odnosno imatelj prava,

3. u slučaju iz stavka 8. ovoga članka od dana kad su javni bilježnik,
odnosno osoba ovlaštena za prodaju stvari ili unovčenje prava prodali stvar
ili unovčili pravo.

(10) Ako predlagatelj osiguranja svoju tražbinu ostvari drukčije, a
ne na način predviđen u odredbama stavka 3., 5. i 8. ovoga članka, dužan
je protivniku osiguranja vratiti stvar, odnosno pravo bez odgode. U slučaju
djelomičnoga ispunjenja tražbine predlagatelj osiguranja dužan je neke
od stvari ili dio prava na stvari, odnosno pravo ili dio prava vratiti
protivniku osiguranja, ako je to moguće.

*Odgovarajuća primjena odredaba ovoga odjeljka na prijenos
dionica odnosno udjela ili poslovnih udjela u trgovačkom društvu*

Članak 278.

(1) Odredbe ovoga odjeljka na odgovarajući se način primjenjuju i na
prijenos dionica za koje nije izdana isprava o dionici, odnosno na dionice
za koje je izdana isprava o dionici te na prijenos udjela ili poslovnoga
udjela u trgovačkom društvu.

(2) Dionica, udio ili poslovni udio prenose se zaključenjem sporazuma
iz članka 274. stavka 1. ovoga Zakona. O svakom prijenosu sud će bez odgode
obavijestiti trgovačko društvo radi provedbe prijenosa u odgovarajuće knjige
društva, uz zabilježbu da je prijenos izvršen radi osiguranja.

(3) Prijenosom dionice, odnosno udjela ili poslovnoga udjela radi osiguranja,
sve dok predlagatelj osiguranja ne postane punopravni imatelj dionice,
udjela ili poslovnoga udjela, odnosno dok dionica, udio ili poslovni udio
ne budu prodani ili drukčije otuđeni, prenositelj ne gubi pravo glasa niti
pravo na sudjelovanje u dobiti, ako sporazumom iz članka 274. stavka 1.
ovoga Zakona nije drukčije predviđeno.

***2. Javnobilježničko osiguranje***

*Odgovarajuća primjena odredaba o sudskom osiguranju*

Članak 279.

(1) Odredbe članka 274. do 278. ovoga Zakona na odgovarajući se način
primjenjuju i na javnobilježničko osiguranje tražbine prijenosom vlasništva
na stvari, prijenosom prava odnosno prijenosom dionice, udjela ili poslovnoga
udjela u trgovačkom društvu.

(2) Javnobilježnički akt ili solemnizirana privatna isprava odgovarajućega
sadržaja zamjenjuje sporazum iz članka 274. stavka 1. ovoga Zakona.

(3) Javni bilježnik će poduzimati samo one radnje kojima se prenosi
vlasništvo stvari ili pravo na koje stranke pristanu.

(4) Koji je javni bilježnik ovlašten za poduzimanje pojedinih radnji
osiguranja, određuje se prema pravilima o službenom sjedištu i području
javnih bilježnika.

(5) Odredbe članka 271. stavka 2. i 3. ovoga Zakona na odgovarajući
se način primjenjuju i na ovaj slučaj javnobilježničkoga osiguranja.

Glava dvadeset deveta

OSIGURANJE PRETHODNOM OVRHOM

*Mjesna nadležnost*

Članak 280.

Za odlučivanje o prijedlogu za prethodnu ovrhu i za provedbu te ovrhe
mjesno je nadležan sud koji bi bio nadležan za ovrhu na temelju ovršne
isprave.

*Pretpostavke za određivanje ovrhe*

Članak 281.

Radi osiguranja nenovčane ovrhe koja se ne može osigurati predbilježbom
u javnoj knjizi sud može na temelju presude donesene u parničnom postupku
odrediti prethodnu ovrhu ako ovrhovoditelj učini vjerojatnom opasnost da
bi se zbog odgode ovrhe dok presuda ne postane ovršna ovrha onemogućila
ili znatno otežala te ako da osiguranje za štetu koju bi ovršenik mogao
pretrpjeti zbog takve ovrhe.

*Postupak u povodu prijedloga za prethodnu ovrhu*

Članak 282.

(1) Prije nego što odluči o prijedlogu ovrhovoditelja, sud će održati
ročište radi rasprave o prijedlogu i osiguranju.

(2) Ako se stranke o tome ne sporazumiju, sud će, ako prihvati prijedlog
za ovrhu, po slobodnoj ocjeni odrediti visinu osiguranja i rok u kojemu
treba biti dano. Dok osiguranje ne bude dano, ne može se započeti s provedbom
ovrhe.

(3) Ako osiguranje ne bude dano u određenom roku, sud će obustaviti
ovrhu.

(4) Ako to posebne okolnosti slučaja zahtijevaju, sud može odrediti
ovrhu i visinu osiguranja te započeti s provedbom ovrhe čim osiguranje
bude položeno, i prije nego što ovršeniku omogući da se o prijedlogu izjasni.

(5) Na zahtjev ovršenika koji učini vjerojatnim da bi zbog ovrhe pretrpio
nenadoknadivu ili teško nadoknadivu štetu sud može odbiti prijedlog za
ovrhu ili njegovo odbijanje uvjetovati davanjem primjerenoga osiguranja
u određenom roku. Ako ovršenik ne da osiguranje u određenom roku, sud će
donijeti rješenje o ovrsi.

(6) U povodu prigovora ovršenika, kojemu nije omogućeno da se prethodno
očituje o prijedlogu ovrhovoditelja, sud može obustaviti ovrhu ako bi njegovom
provedbom ovršeniku mogla biti nanesena nenadoknadiva ili teško nadoknadiva
šteta, ili obustavu uvjetovati davanjem osiguranja u određenom roku. Ako
ovršenik ne da osiguranje u roku, smatrat će se da je odustao od svoga
prigovora.

Glava trideseta

OSIGURANJE PRETHODNIM MJERAMA

*Mjesna nadležnost*

Članak 283.

Za odlučivanje o prijedlogu za osiguranje prethodnom mjerom i za provedbu
takve mjere mjesno je nadležan sud koji bi bio nadležan za ovrhu na temelju
ovršne isprave na temelju koje je osiguranje predloženo.

*Pretpostavke za određivanje prethodne mjere*

Članak 284.

(1) Prethodna mjera određuje se radi osiguranja novčane tražbine na
temelju:

1. odluke suda ili upravnog tijela koja nije postala ovršna,

2. nagodbe zaključene pred sudom ili upravnim tijelom, ako tražbina
koja je u njoj utvrđena još uvijek nije dospjela,

3. javnobilježničke isprave, ako tražbina koja je u njoj utvrđena još
uvijek nije dospjela.

(2) Sud će na temelju isprava iz stavka 1. ovoga članka odrediti prethodnu
mjeru ako predlagatelj osiguranja učini vjerojatnom opasnost da bi se bez
toga osiguranja onemogućilo ili znatno otežalo ostvarenje tražbine.

*Pretpostavljena opasnost*

Članak 285.

(1) Smatrat će se da opasnost u smislu odredbe članka 284. ovoga Zakona
postoji ako je određivanje prethodne mjere predloženo na temelju:

1. platnoga naloga odnosno rješenja o ovrsi na temelju vjerodostojne
isprave protiv kojega je pravovremeno podnesen prigovor,

2. presude donesene u kaznenom postupku o imovinskopravnom zahtjevu
protiv koje je dopušteno ponavljanje kaznenoga postupka,

3. odluke koja se mora ovršiti u inozemstvu,

4. presude na temelju priznanja protiv koje je izjavljena žalba,

5. nagodbe iz članka 284. stavka 1. točke 2. ovoga Zakona koja se pobija
na način predviđen zakonom,

6. javnobilježničke isprave iz članka 284. stavka 1. točke 2. ovoga
Zakona koja se pobija na način predviđen zakonom.

(2) U slučajevima iz stavka 1. točke 4. i 5. ovoga članka sud može,
na prijedlog protivnika osiguranja, prethodnu mjeru uvjetovati davanjem
osiguranja od strane predlagatelja osiguranja za štetu koju bi protivnik
osiguranja mogao pretrpjeti njezinim određivanjem.

*Osiguranje tražbine čiji obroci nisu dospjeli*

Članak 286.

(1) Osiguranje prethodnom mjerom za nedospjele obroke tražbine po osnovi
zakonskoga uzdržavanja, tražbine po osnovi naknade štete za izgubljeno
uzdržavanje zbog smrti davatelja uzdržavanja i tražbine po osnovi naknade
štete zbog narušenja zdravlja ili smanjenja, odnosno gubitka radne sposobnosti,
određuje se samo za obroke koji će dospjeti u jednoj godini.

(2) U slučajevima iz stavka 1. ovoga članka pretpostavlja se da opasnost
postoji ako se protiv protivnika osiguranja već morala voditi ovrha radi
naplate dospjeloga obroka ili je takva ovrha predložena.

*Vrste prethodnih mjera*

Članak 287.

(1) Kao prethodne mjere sud može odrediti:

1. predbilježbu založnoga prava na nekretnini protivnika osiguranja
ili na pravu uknjiženom na nekretnini,

2. koju od mjera osiguranja iz članka 262. točke 2. do 10. ovoga Zakona,

3. zabranu pravnoj osobi koja obavlja poslove platnoga prometa da protivniku
osiguranja ili trećoj osobi, po nalogu protivnika osiguranja, isplati s
njegova računa novčani iznos za koji je određena prethodna mjera.

(2) Sud može na prijedlog predlagatelja osiguranja odrediti, s obzirom
na okolnosti slučaja, dvije ili više prethodnih mjera, ako je to potrebno.
Sud može, ako su za to ispunjeni uvjeti predviđeni ovim Zakonom, uz prethodnu
mjeru odrediti i koju privremenu mjeru.

(3) Provedbom prethodne mjere predlagatelj osiguranja stječe založno
pravo na predmetu osiguranja.

(4) Iznos novčanih sredstava protivnika osiguranja kod pravne osobe
koja obavlja poslove platnoga prometa, za koji je određena zabrana isplate,
ne može se prenijeti s toga računa dok zabrana traje, osim radi namirenja
osigurane tražbine.

*Prodaja zaplijenjenih pokretnina i prijenos
tražbine protivnika osiguranja*

Članak 288.

(1) Sud će odrediti prodaju zaplijenjenih pokretnina koje su podložne
brzom kvarenju ili ako postoji opasnost od znatnoga pada cijene tih stvari.

(2) Prodaja popisanih stvari obavit će se po odredbama ovoga Zakona
o ovrsi na pokretninama.

(3) Ako je prethodna mjera određena pljenidbom tražbine, sud može, na
prijedlog predlagatelja osiguranja ili protivnika osiguranja, odrediti
da se na predlagatelja osiguranja prenese zaplijenjena tražbina radi naplate
ili drukčijeg ostvarenja, u slučaju u kojem postoji opasnost da se ta tražbina,
zbog zakašnjenja u njezinu ostvarenju, neće moći naplatiti ili drukčije
ostvariti ili da će se izgubiti pravo na regres prema trećim osobama.

(4) Iznos koji se dobije prodajom pokretnine ili naplatom tražbine čuvat
će se u sudskom odnosno javnobilježničkom pologu dok se ne obustavi prethodna
mjera ili dok predlagatelj osiguranja ne predloži ovrhu, a najduže trideset
dana pošto tražbina postane ovršiva. Druge koristi dobivene ostvarenjem
tražbine položit će se u sudski, odnosno javnobilježnički polog, ako je
to moguće, ili će se na koji drugi način odrediti njihovo čuvanje do obustave
prethodne mjere, odnosno dok predlagatelj osiguranja ne predloži ovrhu,
ali najduže trideset dana pošto tražbina postane ovršiva.

*Rješenje o određivanju prethodne mjere*

Članak 289.

(1) U rješenju kojim se određuje prethodna mjera moraju, uz ostalo,
biti naznačeni iznos tražbine koja se osigurava, s kamatama i troškovima,
mjera osiguranja i vrijeme za koje se ona određuje.

(2) Vrijeme za koje se prethodna mjera određuje može trajati najduže
do proteka petnaest dana nakon nastupanja uvjeta za ovrhu.

(3) Ako vrijeme iz stavka 1. ovoga članka protekne prije nego što odluka
na osnovi koje je određena prethodna mjera postane ovršna, sud će, na prijedlog
predlagatelja osiguranja podnesenoga sudu prije isteka vremena za koje
je mjera određena, produžiti to vrijeme uz uvjet da se nisu promijenile
okolnosti pod kojima je mjera određena.

(4) Rješenje o određivanju prethodne mjere mora biti obrazloženo.

*Ukidanje prethodne mjere*

Članak 290.

(1) Sud će na prijedlog protivnika osiguranja obustaviti postupak i
ukinuti provedene radnje:

1. ako protivnik osiguranja položi sudu dužni iznos tražbine koja se
osigurava, s kamatama i troškovima,

2. ako protivnik osiguranja učini vjerojatnim da je tražbina u vrijeme
donošenja rješenja o određivanju prethodne mjere već bila naplaćena ili
dovoljno osigurana,

3. ako je pravomoćno utvrđeno da tražbina nije nastala ili da je prestala,

4. ako odluka na temelju koje je prethodna mjera određena bude ukinuta
u povodu pravnoga lijeka, odnosno ako sudska nagodba ili javnobilježnička
isprava na temelju koje je prethodna mjera određena bude stavljena izvan
snage.

(2) Sud će obustaviti postupak i ukinuti provedene radnje ako u roku
od petnaest dana od dana proteka vremena za koje je prethodna mjera određena
ne bude udovoljeno uvjetima za prisilnu ovrhu.

(3) U slučajevima iz stavka 1. točke 2., 3. i 4. te stavka 2. ovoga
članka troškove prouzročene određivanjem i provedbom prethodne mjere predlagatelj
osiguranja dužan je nadoknaditi protivniku osiguranja.

(4) U slučajevima iz stavka 3. ovoga članka protivnik osiguranja može
protiv predlagatelja osiguranja tražiti naknadu štete u postupku osiguranja
najkasnije u roku od trideset dana od dovršetka postupka, a nakon toga
u parnici.

(5) U postupku osiguranja postojanje i visinu štete iz stavka 4. ovoga
članka utvrđuje sud rješenjem, na prijedlog protivnika osiguranja.

(6) Žalba protiv rješenja iz stavka 5. ovoga članka zadržava njegovu
ovrhu.

*Obustava u slučaju da predlagatelj
osiguranja ne traži ovrhu*

Članak 291.

Ako se pretpostavke za ovrhu radi naplate osigurane tražbine ispune
prije proteka vremena za koje je određena prethodna mjera, sud će, na prijedlog
protivnika osiguranja, obustaviti postupak i ukinuti provedene radnje ako
predlagatelj osiguranja ne podnese prijedlog za ovrhu u roku od petnaest
dana od nastupanja tih uvjeta.

Glava trideset prva

PRIVREMENE MJERE

***1. Opće odredbe***

*Mjesna nadležnost*

Članak 292.

(1) Prije pokretanja parničnoga ili kojega drugoga sudskoga postupka
o tražbini koja se osigurava, za odlučivanje o prijedlogu za osiguranje
privremenom mjerom mjesno je nadležan sud koji bi bio nadležan za odlučivanje
o prijedlogu za ovrhu. Za provedbu privremene mjere mjesno je nadležan
sud koji bi bio mjesno nadležan za provedbu ovrhe.

(2) Nakon pokretanja postupka iz stavka 1. ovoga članka, za odlučivanje
o prijedlogu za osiguranje privremenom mjerom nadležan je sud pred kojim
je postupak pokrenut. Ako to okolnosti pojedinoga slučaja opravdavaju,
i u tomu se slučaju prijedlog može podnijeti sudu iz stavka 1. ovoga članka.

(3) Sud koji bi bio nadležan za odlučivanje o prijedlogu za ovrhu na
temelju ovršne isprave donesene u upravnom postupku nadležan je i za odlučivanje
o prijedlogu za određivanje privremene mjere nakon završetka toga postupka.

*Prijedlog za određivanje privremene mjere*

Članak 293.

(1) Privremena mjera može se predložiti prije pokretanja i tijekom sudskoga
ili upravnoga postupka te nakon završetka tih postupaka, sve dok ovrha
ne bude provedena.

(2) U prijedlogu za određivanje privremene mjere predlagatelj osiguranja
mora istaći zahtjev u kojemu će točno označiti tražbinu čije osiguranje
traži, odrediti kakvu mjeru traži i vrijeme njezina trajanja te, kada je
to potrebno, sredstva osiguranja kojima će se privremena mjera prisilno
ostvariti te predmet osiguranja, uz odgovarajuću primjenu pravila ovoga
Zakona o sredstvima i predmetu ovrhe. U prijedlogu se moraju navesti činjenice
na kojima se temelji zahtjev za određivanje privremene mjere te predložiti
dokazi kojima se ti navodi potkrjepljuju. Predlagatelj osiguranja dužan
je te dokaze, po mogućnosti, priložiti uz prijedlog.

*Rješenje o određivanju privremene mjere*

Članak 294.

(1) U rješenju o određivanju privremene mjere sud će, ako je to potrebno
s obzirom na vrstu mjere i svrhu koja se njome treba postići, odrediti
na prijedlog predlagatelja osiguranja i sredstva kojima će se ona prisilno
ostvariti te predmet osiguranja, uz odgovarajuću primjenu pravila ovoga
Zakona o određivanju sredstava i predmeta ovrhe u rješenju o ovrsi.

(2) Ako je radi ostvarenja naloga ili zabrane koji su izrečeni u rješenju
o određivanju privremene mjere potrebno naknadno odrediti sredstva prisile
iz stavka 1. ovoga članka ili već određenim sredstvima dodati nova ili
ih zamijeniti drugima, predlagatelj osiguranja može predložiti, u istom
postupku, da se na temelju već izrečenih naloga ili zabrana odrede ta sredstva.

(3) Rješenja o određivanju privremene mjere ima učinak rješenja o ovrsi.

(4) Na rješenja iz stavka 2. ovoga članka na odgovarajući se način primjenjuju
odredbe ovoga Zakona o rješenju o ovrsi.

(5) Rješenja iz stavka 1. i 2. ovoga članka moraju biti obrazložena.

(6) U slučaju određivanja privremene mjere po službenoj dužnosti sud
će na odgovarajući način primijeniti odredbe stavka 1. do 4. ovoga članka.

*Dopustivost privremene mjere*

Članak 295.

(1) Privremena mjera može se odrediti i radi osiguranja nedospjelih
i uvjetnih tražbina.

(2) Privremena mjera nije dopuštena ako postoje uvjeti za određivanje
prethodne mjere kojom se može postići ista svrha osiguranja.

***2. Privremene mjere radi osiguranja novčane tražbine***

*Pretpostavke za određivanje privremene mjere*

Članak 296.

(1) Privremena mjera radi osiguranja novčane tražbine može se odrediti
ako predlagatelj osiguranja učini vjerojatnim postojanje tražbine i opasnost
da će bez takve mjere protivnik osiguranja spriječiti ili znatno otežati
naplatu tražbine time što će svoju imovinu otuđiti, prikriti ili na drugi
način njome raspolagati.

(2) Predlagatelj osiguranja ne mora dokazivati opasnost iz stavka 1.
ovoga članka ako učini vjerojatnim da bi predloženom mjerom protivnik osiguranja
pretrpio samo neznatnu štetu.

(3) Smatra se da opasnost iz stavka 1. ovoga članka postoji ako bi se
tražbina imala ostvariti u inozemstvu.

*Vrste privremenih mjera radi osiguranja novčane tražbine*

Članak 297.

(1) Radi osiguranja novčane tražbine može se odrediti svaka mjera kojom
se postiže svrha takva osiguranja, a osobito:

1. zabrana protivniku osiguranja da otuđi ili optereti pokretnine, oduzimanje
tih stvari i njihovo povjeravanje na čuvanje predlagatelju osiguranja ili
trećoj osobi,

2. oduzimanje i polaganje gotovoga novca, vrijednosnih papira i sl.
u sud, odnosno kod javnoga bilježnika,

3. zabrana protivniku osiguranja otuđenja ili opterećenja svoje nekretnine
ili stvarnih prava koja su na nekretnini uknjižena u njegovu korist, uz
zabilježbu te zabrane u zemljišnu knjigu,

4. zabrana dužniku protivnika osiguranja da dobrovoljno ispuni svoju
obvezu protivniku osiguranja te zabrana protivniku osiguranja da primi
ispunjenje te obveze, odnosno da raspolaže svojim tražbinama,

5. nalog pravnoj osobi koja obavlja poslove platnoga prometa da protivniku
osiguranja ili trećoj osobi, na temelju naloga protivnika osiguranja, uskrati
s dužnikova računa isplatu novčanoga iznosa za koji je određena privremena
mjera.

(2) Privremenom mjerom ne stječe se založno pravo.

(3) Zabrane iz stavka 1. ovoga članka smatraju se provedenima dostavom
osobi kojoj su izrečene, odnosno zemljišnoknjižnom odjelu suda.

(4) Otuđenje i opterećenje pokretnina iz stavka 1. točke 1. ovoga članka
koje protivnik osiguranja obavi protivno zabrani bez pravnoga su učinka,
osim ako ima mjesta primjeni pravila o zaštiti poštenoga stjecatelja.

(5) Učinak zabilježbe zabrane iz stavka 1. točke 3. ovoga članka je
u tome što predlagatelj osiguranja može predložiti ovrhu radi naplate svoje
tražbine kad ona postane ovršna na nekretnini uknjiženoj u zemljišnoj knjizi
ili na pravu uknjiženom na nekretnini, na koje se zabrana odnosi, bez obzira
na to što je poslije te zabrane treća osoba na temelju dobrovoljne raspoložbe
protivnika osiguranja stekla i uknjižila u zemljišnu knjigu neko svoje
pravo. Ovrhu na nekretnini, odnosno pravu uknjiženom na nekretnini predlagatelj
osiguranja može predložiti izravno protiv osobe koja je uknjižena kao vlasnik
nekretnine odnosno nositelj stvarnoga prava uknjiženoga na nekretnini,
na temelju izvršne isprave kojom je protiv protivnika osiguranja utvrđena
njegova tražbina radi osiguranja koje je zabrana zabilježena te dokaza
da je osoba protiv koje se ovrha predlaže stekla vlasništvo nekretnine,
odnosno pravo na nekretnini nakon zabilježbe zabrane.

(6) Učinak zabrana iz stavka 1. točke 4. i 5. ovoga članka je u tome
što predlagatelj osiguranja može od dužnika protivnika osiguranja odnosno
pravne osobe koja obavlja poslove platnoga prometa tražiti u parnici naknadu
štete koju su mu nanijeli postupivši protivno zabrani. Predlagatelju osiguranja
pripadaju i druga prava protiv tih osoba po općim pravilima obveznoga prava
o zabranjenim odnosno protupravnim radnjama.

(7) U slučaju potrebe sud može odrediti mjere propisane člankom 16.
ovoga Zakona.

***3. Privremene mjere radi osiguranja
nenovčane tražbine***

*Pretpostavke za određivanje privremene mjere*

Članak 298.

(1) Radi osiguranja nenovčane tražbine može se odrediti privremena mjera
ako predlagatelj osiguranja učini vjerojatnim postojanje svoje tražbine,
zatim:

1. ako učini vjerojatnom i opasnost da bi bez takve mjere protivnik
osiguranja spriječio ili znatno otežao ostvarenje tražbine, osobito time
što bi promijenio postojeće stanje stvari, ili

2. ako učini vjerojatnim da je mjera potrebna da bi se spriječilo nasilje
ili nastanak nenadoknadive štete koja prijeti.

(2) Odredbe članka 296. stavka 2. i 3. ovoga Zakona primjenjuju se i
pri određivanju privremenih mjera radi osiguranja nenovčanih tražbina.

*Vrste privremenih mjera radi osiguranja
nenovčanih tražbina*

Članak 299.

(1) Radi osiguranja nenovčanih tražbina može se odrediti svaka mjera
kojom se postiže svrha takva osiguranja, a osobito:

1. zabrana otuđenja i opterećenja pokretnina na koje je upravljena tražbina,
njihovo oduzimanje i povjeravanje na čuvanje predlagatelju osiguranja ili
trećoj osobi,

2. zabrana otuđenja i opterećenja dionica, udjela ili poslovnoga udjela
na koje je upravljena tražbina, uz zabilježbu zabrane u knjigu dionica,
udjela ili poslovnih udjela; a po potrebi i u sudskom upisniku; zabrana
korištenja ili raspolaganja pravima po osnovi takvih dionica, udjela ili
poslovnih udjela; povjeravanje dionica, udjela ili poslovnih udjela na
upravu trećoj osobi; postavljanje privremene uprave društvu,

3. zabrana otuđenja i opterećenja drugih prava na koja je upravljena
tražbina, uz povjeravanje uprave tim pravima trećoj osobi,

4. zabrana otuđenja i opterećenja nekretnine na koju je upravljena tražbina
ili stvarnih prava upisanih na nekretnini na koja je upravljena tražbina,
uz zabilježbu zabrane u zemljišnu knjigu; oduzimanje nekretnine i njezino
povjeravanje na čuvanje i upravu predlagatelju osiguranja ili trećoj osobi,

5. zabrana dužniku protivnika osiguranja da protivniku osiguranja preda
stvari, prenese koje pravo ili obavi koju drugu nenovčanu činidbu na koju
je upravljena tražbina,

6. zabrana protivniku osiguranja da poduzima radnje koje mogu nanijeti
štetu predlagatelju osiguranja te zabrana da se provedu promjene na stvarima
na koje je upravljena tražbina,

7. nalog protivniku osiguranja da obavi određene radnje potrebne da
bi se sačuvale pokretnine ili nekretnina ili da bi se održalo postojeće
stanje stvari,

8. ovlaštenje predlagatelju osiguranja da zadrži stvari protivnika osiguranja
koje se kod njega nalaze i na koje se tražbina odnosi, sve dok se parnica
pravomoćno ne završi,

9. ovlaštenje predlagatelju osiguranja da sam ili preko treće osobe
obavi određene radnje ili nabavi određene stvari, osobito radi uspostave
prijašnjega stanja,

10. privremeno vraćanje zaposlenika na rad; plaćanje naknade za vrijeme
radnoga spora, ako je to nužno za njegovo uzdržavanje i uzdržavanje osoba
koje je po zakonu dužan uzdržavati.

(2) Ako je to nužno radi sprječavanja nastanka nenadoknadive ili teško
nadoknadive štete, nasilja ili ako je iz drugih važnih razloga to potrebno
radi osiguranja pravnoga reda, sud može odrediti mjeru kojom će privremeno
urediti sporni odnos među strankama.

(3) Zabrane iz stavka 1. ovoga članka smatraju se provedenima dostavom
osobi koje se tiču odnosno zemljišnoknjižnom odjelu suda ili drugom upisniku.

(4) Učinak zabilježbe zabrane iz stavka 1. točke 4. ovoga članka je
u tome što se upisima obavljenim u zemljišnoj knjizi na temelju dobrovoljne
raspoložbe protivnika osiguranja, nakon upisa zabilježbe zabrane, mogu
steći u odnosu prema predlagatelju osiguranja kakva prava na nekretnini
ili pravu na njoj upisanom samo ako predlagatelj osiguranja bude pravomoćno
odbijen sa svojim zahtjevom u postupku koji je pokrenuo radi ostvarenja
tražbine za čije je osiguranje zabilježba upisana. Na temelju ovršne isprave
stečene u postupku koji je pokrenuo protiv protivnika osiguranja radi ostvarenja
tražbine za čije je osiguranje zabilježba zabrane upisana te dokaza da
je osoba koja je stekla određeno pravo na nekretnini ili pravu upisanom
na nekretnini na temelju dobrovoljne raspoložbe protivnika osiguranja to
pravo stekla nakon upisa zabrane, predlagatelj osiguranja može izravno
protiv te osobe tražiti ovrhu radi ostvarenja svoga prava utvrđenoga ovršnom
ispravom.

(5) Učinak je zabrana iz stavka 1. ovoga članka, osim one iz točke 4.
ovoga članka, u tome što osobe kojima je zabrana izrečena odgovaraju predlagatelju
osiguranja za štetu koju su mu nanijeli time što su, nakon dostave zabrane,
postupili protivno zabrani. Osobe kojima je zabrana izrečena mogu se osloboditi
svoje odgovornosti tako da polože u sud predmete na koje se zabrana odnosi
ako su za to podesni, ili tako da ih predadu čuvaru ili upravitelju kojega
na njihov prijedlog odredi sud.

(6) Odredbe članka 297. stavka 3. i 4. ovoga Zakona primjenjuju se na
odgovarajući način i privremene mjere radi osiguranja nenovčane tražbine.

***4. Zajedničke odredbe***

*Osiguranje umjesto privremene mjere*

Članak 300.

(1) Predlagatelj osiguranja može u prijedlogu za određivanje privremene
mjere ili naknadno izjaviti da se, umjesto privremene mjere, zadovoljava
davanjem određenoga osiguranja od strane protivnika osiguranja.

(2) Davanje osiguranja umjesto privremene mjere može se odrediti i na
prijedlog protivnika osiguranja. Okolnost da je protivnik osiguranja predložio
davanje osiguranja ne odgađa provedbu osiguranja dok se o tom prijedlogu
ne odluči.

(3) Ako protivnik osiguranja da osiguranje, sud će obustaviti postupak
i ukinuti već provedene radnje.

*Osiguranje kao uvjet za određivanje privremene mjere*

Članak 301.

(1) Sud može na prijedlog predlagatelja osiguranja odrediti privremenu
mjeru i kad nije učinio vjerojatnim postojanje tražbine i opasnost ako
prethodno, u roku koji mu je sud odredio, da osiguranje za štetu koja bi
protivniku osiguranja mogla nastati određivanjem i provedbom privremene
mjere. Ako predlagatelj osiguranja ne da osiguranje u određenom roku, sud
će odbiti prijedlog za osiguranje.

(2) Sud može na prijedlog protivnika osiguranja, prema okolnostima slučaja,
postupiti po odredbi stavka 1. ovoga članka i kad je predlagatelj osiguranja
učinio vjerojatnim postojanje tražbine i opasnosti. Ako predlagatelj osiguranja
ne da osiguranje u određenom roku, sud će obustaviti postupak i ukinuti
provedene radnje. Okolnost da je protivnik osiguranja zatražio davanje
osiguranja ne odgađa provedbu postupka osiguranja dok sud ne odluči o njegovu
prijedlogu.

(3) Osiguranje se određuje do isteka roka do kojega protivnik osiguranja
može u postupku osiguranja zatražiti naknadu štete.

*Određivanje više privremenih mjera*

Članak 302.

(1) Sud može, s obzirom na okolnosti slučaja, odrediti i više privremenih
mjera, ako je to potrebno.

(2) Ako je u pojedinom slučaju moguće odrediti više privremenih mjera,
sud će odrediti onu koja je najprikladnija da bi se ostvarila svrha osiguranja,
a ako su sve jednako prikladne, sud će odrediti onu koja je najmanje tegobna
za protivnika osiguranja.

*Vrijeme za koje se određuje privremena mjera*

Članak 303.

(1) U rješenju kojim se određuje privremena mjera odredit će se i trajanje
te mjere, a ako je mjera određena prije podnošenja tužbe ili pokretanja
kojega drugoga postupka - i rok u kojemu predlagatelj osiguranja mora podnijeti
tužbu odnosno prijedlog za pokretanje drugoga postupka, radi opravdanja
mjere.

(2) Sud će, na prijedlog predlagatelja osiguranja, produžiti trajanje
privremene mjere, uz uvjet da se nisu promijenile okolnosti pod kojima
je ta mjera određena.

(3) Prijedlog iz stavka 2. ovoga članka može se podnijeti samo prije
nego što protekne vrijeme za koje je privremena mjera određena.

*Pravni lijekovi*

Članak 304.

Odredbe ovoga Zakona o žalbi i prigovoru protiv rješenja o ovrsi na
odgovarajući se način primjenjuju i u postupku osiguranja privremenom mjerom.

*Ukidanje privremene mjere*

Članak 305.

(1) Ako predlagatelj osiguranja u određenom roku nije podnio tužbu,
odnosno nije pokrenuo drugi postupak radi opravdanja privremene mjere ili
je vrijeme za koje je određena privremena mjera proteklo, sud će, na prijedlog
protivnika osiguranja, obustaviti postupak i ukinuti provedene radnje.

(2) Na prijedlog protivnika osiguranja postupak će se obustaviti i ukinuti
provedene radnje, ako su se okolnosti zbog kojih je mjera određena kasnije
promijenile tako da više nije potrebna.

*Naknada štete protivniku osiguranja*

Članak 306.

(1) Protivnik osiguranja ima prema predlagatelju osiguranja pravo na
naknadu štete koja mu je nanesena privremenom mjerom za koju je utvrđeno
da je bila neosnovana ili koju predlagatelj osiguranja nije opravdao.

(2) U tome se slučaju na odgovarajući način primjenjuju odredbe članka
282. stavka 4., 5. i 6., članka 290. i članka 291. ovoga Zakona.

*Primjena odredaba o osiguranju prethodnim mjerama*

Članak 307.

U postupku osiguranja privremenim mjerama na odgovarajući se način primjenjuju
odredbe članka 288. i članka 289. stavka 2. do 4. ovoga Zakona.

**Dio četvrti**

**PRIJELAZNE I ZAVRŠNE ODREDBE**

*Stanarsko pravo*

Članak 308.

(1) Stanarsko pravo ili pravo izjednačeno sa stanarskim pravom ne prestaje
prodajom stana, odnosno zgrade u kojoj se stan nalazi, ako zakonom nije
drukčije određeno.

(2) Kupac stupa u prava i obveze davatelja stana na korištenje.

*Postupci u tijeku*

Članak 309.

Postupci u tijeku dovršit će se po odredbama zakona koji su važili do
stupanja na snagu ovoga Zakona.

*Prestanak važenja odredaba drugih zakona*

Članak 310.

Danom stupanja na snagu ovoga Zakona prestaje važiti Zakon o izvršnom
postupku ("Narodne novine", br. 53/91. i 91/92.), osim u slučaju
iz članka 309. ovoga Zakona.

*Stupanje na snagu Zakona*

Članak 311.

Ovaj Zakon stupa na snagu tridesetoga dana od dana objave u "Narodnim
novinama".

Klasa: 711-01/96-01/03

Zagreb, 28. lipnja 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 57/1996-1158
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)